SunOnline: UPDATE: Thuhumathuvaa2fuluhunnah engee geygai madukuran\nތުހުމަތުވާ ދެ ފުލުހުން ވަޒީފާގެ މަސްއޫލިއްޔަތުން ދުރުކޮށްފި\nމުހައްމަދު މުޒައްޔިން ނާޒިމް 05 Sep 2019, 22:57\nޖޫން 12، 2019: ސީޕީ ހަމީދު މަޖިލިސް ކޮމިޓީއެއްގައި -- ސަން ފޮޓޯ/ ފަޔާޒު މޫސާ\nރަހީނުކޮށް މަރާލި ނޫސްވެރިޔާ އަހުމަދު ރިލްވާން އަބްދުﷲ ސީރިއާއަށް ގޮސް މަރުވެފައިވާކަން ދެއްކުމަށް ޕާސްޕޯޓު ހަދަން މަސައްކަތް ކުރި ދެ ފުލުހުން ވަޒީފާގެ ރަސްމީ މަސްއޫލިއްޔަތުން ދުރުކޮށްފި އެވެ.\nރިލްވާން ސީރިއާއަށް ގޮސް މަރުވެފައިވާކަން ދެއްކުމަށް އޭނާގެ ޕާސްޕޯޓު ހޯދުމަށް އޭރުގެ އިމިގްރޭޝަންގެ ވެރިޔާ، ހަސަން އަލީއާ ބައްދަލުކުރީ ޕޮލިސް ކޯޕްރަލް މުހައްމަދު ޖިނާހު (ސާވިސް ނަމްބަރު 4493)އާއި އިބްރާހިމް ރިއްފަތު (ސާވިސް ނަމްބަރު 3246) އެވެ. އެމީހުން ހައްޔަރު ކުރުމަށް ބަންޑާރަނައިބު އިބްރާހިމް ރިފްއަތު މިރޭ ވަނީ ފުލުހުންނަށް އަންގަވައިފަ އެވެ.\nރިލްވާނު ރަހީނުކޮށް މަރާލި މައްސަލާގައި، މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނުން އެކުލަވާލި ތަހުގީގު ރިޕޯޓާ ގުޅިގެން ފުލުހުންގެ އިސްވެރިން މިރޭ ވަނީ ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީއާ ބައްދަލުކޮށްފަ އެވެ.\nދޮޅު ގަޑިއެއްހާއިރު ބޭއްވި ސިއްރު އެ ބައްދަލުވުމަށްފަހު، މަޖިލީހުގެ އިދާރާ އިން ނުކުމެވަޑައިގެން "ސަން" އިން ކުރި ސުވާލަކަށް ޖަވާބު ދެއްވަމުން ސީޕީ ހަމީދު ވިދާޅުވީ، ރިލްވާންގެ މަރުގެ ރިޕޯޓާ ގުޅިގެން އޭޖީ އިން ފުލުހުންނަށް ފޮނުވާފައިވާ ސިޓީގައި ހުރި ކަންކަން ތަންފީޒު ކުރަން، ކުރަން ޖެހޭ ކަންކަން މިހާރު ފަށާފައިވާ ކަމަށެވެ.\n"އަޅުގަނޑުމެންނަށް އެޓާނީ ޖެނެރަލް ފޮނުވާފައިވާ ސިޓީއާ ގުޅިގެން އެ ޕްރޮސެސް އެބަ ހިނގާ މިހާރު،" ސީޕީ ހަމީދު ވިދާޅުވި އެވެ.\nއޭޖީ އެންގެވި ގޮތަށް އެއްވެސް ފުލުހަކު މިހާތަނަށް ހައްޔަރުކޮށްފައިވޭތޯ ސުވާލު ކުރުމުން ސީޕީ ހަމީދު ވިދާޅުވީ؛ "އެ ޕްރޮސެސް މިހާރު ފައްޓާފައިވާ" ކަމަށެވެ. މިކަމާ ގުޅޭ އިތުރު ތަފްސީލެއް ސީޕީ ހަމީދު ނުދެއްވަ އެވެ.\nނަމަވެސް، އެ ވާހަކަތައް ތަފްސީލްކޮށް ދެމުން ފުލުހުންގެ ސްޕޯކްސް ޕާސަން އިޒްމިއާ ޒާހިރު މީޑިއާތަކަށް ވިދާޅުވީ، ރިލްވާންގެ މަރާ ގުޅޭ ގޮތުން އާންމު ކުރި ރިޕޯޓްގައި ހިމެނޭ ދެ އިންޓެލިޖެންސް އޮފިސަރުންނަށް އިދާރީ ފިޔަވަޅު އަޅަން ނިންމައި އެ މީހުންގެ މަސްއޫލިއްޔަތުތަކުން މިހާރު ދުރުކޮށްފައިވާ ކަމަށެވެ.\nމީގެ އިތުރުން އެ ރިޕޯޓް އެކުލަވާލެއްވި، ރިޔާސީ ކޮމިޝަން އަދި އޭޖީ އޮފީހުން ވެސް، އެ ރިޕޯޓާ ގުޅިގެން ފުލުހުންގެ އިދާރާއަށް ސިޓީއެއް ފޮނުއްވާފައިވާ ކަމަށް ވެސް އޭނާ ވިދާޅުވި އެވެ. އެ ސިޓީތަކާ ގުޅިގެން ބަލަން ޖެހޭ ކަންކަން ފުލުހުން އަޅަން ޖެހޭ ފިޔަވަޅު އަޅަމުން އަންނަ ކަމަށް ވެސް ވިދާޅުވި އެވެ.\nކޮމިޓީގައި ދެއްކެވި ވާހަކަތަކާ ގުޅިގެން ސުވާލުކުރުމުން ސީޕީ ހަމީދު ވިދާޅުވީ، "ބައްދަލުވުން ދިޔައީ ސިއްރު ބައްދަލުވުމެއްގެ ގޮތުގައި" ކަމަށެވެ.\nދެ ފުލުހުން ހައްޔަރުކުރުމަށް ބަންޑާރަނައިބު ފުލުހުންނަށް އެންގެވީ ގާނޫނުއަސާސީގެ 133 ވަނަ މާއްދާގެ (ބ)ގެ ދަށުންނެވެ.\nގާނޫނު އަސާސީގެ 133 ވަނަ މާއްދާގެ (ބ)\nގާނޫނީ ވެރިކަން ނަގަހައްޓައި ހިމާޔަތް ކޮށް ކުރިއެރުވުމަށާއި ރައްޔިތުންގެ ސަލާމަތާއި ރައްޔިތުންގެ މަންފާއާއި އާންމު މިނިވަންކަން ދިފާއު ކުރުމަށް ބަންޑާރަނައިބު މަސައްކަތް ކުރަން ވާނެ އެވެ.\nރިލްވާނުގެ މައްސަލައިގައި ތުހުމަތުކުރެވޭ ދެ ފުލުހުން ކަމަށްވާ ރިއްފަތުއާއި ޖިނާހު ކުރީގެ ނައިބު ރައީސް އަހުމަދު އަދީބުގެ އަތުން ފައިސާ ނެގި ކަމަށް މަރު ކޮމިޝަނުގެ ރިޕޯޓުގައި ތުހުމަތުކުރެ އެވެ.\nމަރު ކޮމިޝަނުގެ ރިޕޯޓުގައިވާ ގޮތުން އަލްގައިދާއަށް ނިސްބަތްވާ ދިވެހި ގޮފިން ރިލުވާން ރަހީނުކޮށް، ބޯބުރިކޮށްލައި، އޭނާ ވަނީ ކަނޑުފައްތާފަ އެވެ.\nބަންޑާރައިނައިބު ސިޓީގައި ހުރި ކަންކަން ތަންފީޒު ކުރުމަށް ފަށައިފައިވާ ކަމަށް ސިޕީ ހަމީދު ވިދާޅުވިއިރު، ބަންޑާރަނައިބު ރިފްއަތު އެންގެވީ ޖިނާހުއާއި ރިއްފަތުގެ މައްސަލައިގައި އިންޓާނަލް ތަހުގީގެއް ހިންގުމަށެވެ. އަދި އެ ދެ މީހުން ދޫވެފައި ތިބުމަކީ ތަހުގީގަށް ހުރަސް އެޅިދާނެ ކަމަކަށް ވާތީ އެ ދެ މީހުން ބަންދުކުރަން އަމުރަކަށް ކްރިމިނަލް ކޯޓުގައި އެދުމަށެވެ.\nދެ ފުލުހުންގެ އިތުރުން ރިލްވާނުގެ މައްސަލައިގައި އިތުރު ތިން ފުލުހަކަށް ތުހުމަތު ކުރެވެ އެވެ. އެ ފުލުހުންގެ މައްސަލަ ބަލައި އެ މީހުން މަސައްކަތުން އެކަހެރި ކުރަންވެސް ބަންޑާރަނައިބު ވަނީ އަންގަވައިފަ އެވެ.\nމީގެ އިތުރުން އަބްދުއްރައޫފް ކިޔާ އެމްއެންޑީއެފް މީހެއްގެ މައްސަލަވެސް ބަލަން ރިފްއަތު ވަނީ ފުލުހުންނަށް އަންގަވައިފަ އެވެ. އަބްދުއްރައޫފަކީ ރިލްވާންގެ ޕާސްޕޯޓު ހޯދުމަށް ކުރީގެ ނައިބު ރައީސް އަހުމަދު އަދީބު އަންގަވައިގެން އެކަމަށް މަސައްކަތްކުރެއްވި މީހެކެވެ.\nއެޑިޓަރުގެ ނޯޓު: ތުހުމަތުވާ ދެ ފުލުހުން "ސަސްޕެންޑުކޮށްފި"ކަމަށް މި ޚަބަރުގެ ސުރުޚީގައި ކުރިން ޖެހިފައި އޮތީ މައުލޫމާތުގެ ކުށަކުންނެވެ. ރަނގަޅު ގޮތަކީ ވަޒީފާގެ މަސްއޫލިއްޔަތުން ދުރުކޮށް، ގޭގައި މަޑުކުރަށް އެންގުމެވެ. މި ކުށަށް ނިހާޔަތަށް މައާފަށް އެދެމެވެ.


vnews - 14 faharah Jalahli Noosveriyaa Nasheedh ge aguvazan nukuree keehve!?\nރައީސް ނަޝީދު: ރިއެޑިޓަރ: އާމިނަތު އަމީނާ\nސަރުކާރާ ދެކޮޅު ހިޔާލުތައް ލިޔެ، ޚިޔާލުތަފާތުވެގެން 14 ފަހަރަށް ދައުވާކޮށް ޖަލަށްލި، އަދި ރާއްޖޭގައި ނޫސްވެރިކަމުގެ ދާއިރާއިން ބައިނަލްއަގްވާމީ އެވޯޑް ހާސިލްކުރި ފުރަތަމަ ނޫސްވެރިއަކީ ކުރީގެ ރައީސް މުހައްމަދު ނަޝީދު އެވެ. (އަރުޝީފް) އިން ފެނެ އެވެ.\nރާއްޖޭގެ ނޫސްވެރިކަމަށް 75 އަހަރު ފުރުމުގެ އަލިމަސްޔޫބީލް ފާހަގަކުރުމުގެ ހަފްލާ އާއި، ނޫސްވެރިކަމުގެ އިނާމު ދިނުމުގެ ރަސްމިއްޔާތު ރޭ ވަނީ ބާއްވާފަ އެވެ. އަދި މި ރަސްމިއްޔާތުގައި ވަނީ ނޫސްވެރިކަން ކުރިއަރުވައި ދެމެހެއްޓުމުގެ އަގު ވަޒަންކޮށް، ނޫސްވެރިކަމުގެ ތަޖުރިބާކާރު އަދި ޚިދުމަތްތެރި އަށް ބޭފުޅެއްގެ އަގުވަޒަން ކުރައްވާފަ އެވެ. އެބޭފުޅުންގެ ތެރޭގައި ކުރީގެ ރައީސް މައުމޫން އަބުދުލްގައްޔޫމްވެސް ހިމެނިވަޑައިގަންނަވަ އެވެ.\nނަމަވެސް މިބޭފުޅުންގެ ތެރޭގައި ކުރީގެ ރައީސް އަދި ކުރީގެ ނޫސްވެރިޔާ ރައީސް ނަޝީދުގެ ނަން ހިމަނާފައި ނުވާތީ ގިނަބައެއްގެ ފާޑުކިޔުން ވަނީ އެކަމަށް އަމާޒުވެފަ އެވެ. މިމައްސަލާގައި ގިނަ ބައެއްގެ އުދާސްތައް ސޯޝަލް މީޑިއާގައި ބަންޑުންކޮށްލުމާ ގުޅިގެން ރައީސް ނަޝީދު ވެސް މިއަދު ވަނީ މިކަމާ ގުޅުންހުރި ޓްވީޓެއް ކޮށްފަ އެވެ.\nރައީސް ނަޝީދު ކުރެއްވި ޓްވީޓްގައި ވިދާޅުވީ ރައީސް މައުމޫނަށް އެ ޝަރަފު ލިބުމުން މަރުހަބާ ދަންނަވާ ކަމަށެވެ. އެމަނިކުފާނު ވިދާޅުވީ ނޫސްވެރިކަމުގެ މަސައްކަތުގެ ތެރޭގައި ސަރުކާރަށް ފާޑުކިޔާ، ޚިޔާލު ތަފާތުވެގެން 14 ފަހަރަށް ވުރެ ގިނަ ފަހަރު ޖަލަށް ލައި އެމަނިކުފާނަށް އަދަބުތައް ދީފައިވާ ކަމަށެވެ. އަދި ނޫސްވެރިކަމުގެ ޝަރަފުވެރި އިނާމް ރައީސް މަައުމޫންއަށް ލިބުނީތީ މަރުހަބާ ދަންނަވާ ކަމަށެވެ.\nރައީސް ނަޝީދު ނޫސްވެރިކަމުގެ ދާއިރާގައި ކުރައްވާފައިވާ މަސައްކަތްތަކުގެ އަގުވަޒަންކުރައްވާފައި ނުވާއިރު، ރޭގެ ރަަސްމިއްޔާތުގައި ބައިވެރިވެވަޑައިގަތުމަށް ރައީސް ނަޝީދަށް ދައުވަތު ވެސް ދެއްވާފައެއް ނުވެ އެވެ.\nރައީސް ނަޝީދަކީ ނޫސްވެރިއެއްގެ އިތުރަށް ނޫސްވެރިކަމާ ގުޅުން ހުރި ގިނަ މަސައްކަތްޕުޅުތަކެއް ކުރައްވައި، އަދި ރާއްޖޭގެ ތާރީޚާއި ގުޅޭ މުހިއްމު ފޮތްތައްވެސް ލިޔުއްވާފައިވާ ދާއިރާގެ ޚިދުމަތްތެރި އެކެވެ. އެގޮތުން 90ގެ އަހަރުތަކުގެ ތެރޭގައި ނެރުނު ނޫސް "ސަންގު" ވުޖޫދުކޮށް އެއަށް ލިއުއްވި އެވެ. އަދި ސަންގު ހުއްޓާލަން އެންގުމާއި ގުޅިގެން އޭގެ ފަހުން "މިނިވަން" ނަމުގައި ނޫހެއް އުފެއްދެވި އެވެ. އެ ނޫސް ހުއްޓަވާލެއްވީ 2008ގައި ރައީސުލްޖުމްހޫރިއްޔާގެ މަގާމަށް އިންތިޚާބުވުމާ ގުޅިގެންނެެވެ.\nމީގެ އިތުރަށް ރައީސް ނަޝީދަކީ ބައިނަލްއަގްވާމީ ފެންވަރުގެ އެވޯޑެއް ރާއްޖެއިން ހާސިލްކުރި ފުރަތަމަ ނޫސްވެރިޔާވެސްމެ އެވެ. އެގޮތުން މުޅިދުނިޔެއިން ހޮވާލެވޭ ނޫސްވެރިންނަށް، ހިއުމަން ރައިޓްސް ވޮޗުން ދޭ، ހެމިލްޓަން އެވޯޑްވެސް އެމަނިކުފާނު ވަނީ ހާސިލްކުރައްވާފަ އެވެ.\nނޫސްވެރިކަމުގެ 75 އަހަރުގެ ތެރޭގައި ނޫސްވެރިކަމަށް ހިދުމަތްކުރެއްވި ބޭފުޅުންގެ ހިދުމަތް ފާހަގަކޮށް، ތަފާތު ތިން ދާއިރާއަކުން ހިދުމަތުގެ ގަލަން ލިބިލެއްވި ބޭފުޅުން ކަނޑައެޅީ މޯލްޑިވްސް މީޑިއާ ކައުންސިލްގެ މެންބަރުންގެ ތެރެއިން އެކުލަވާލި ކޮމިޓީއަކުންނެވެ. މި ކޮމިޓީއަށް ރައީސް ނަޝީދުގެ ނަންވެސް ހުށަހެޅުނު ކަމަށް މައުލޫމާތު ލިބެއެވެ. ނަމަވެސް އެބޭފުޅުންގެ ތެރޭގައި އެމަނިކުފާނުގެ ނަން ހިމެނިވަޑައިނުގަތީ ކީއްވެތޯ ނަޝީދު ނޫސްވެރިކަމުގެ ދާއިރާގައި ކުރެއްވި ހިދުމަތްތަކުގެ އަގުވަޒަންކޮށްފައި ނުވާ މައްސަލާގައި ރާއްޖޭގެ ތަޖުރިބާކާރު ނޫސްވެރިންނާއި ޒުވާން ނޫސްވެރިންގެ ފާޑުކިޔުންތައް ވެސް ވަނީ އަމާޒުވެފަ އެވެ.\nމިކަމާއި ގުޅިގެން، ވީނިއުސް އިން ދެންނެވި ސުވާލަކަށް ޖަވާބު ދެއްވަމުން މޯލްޑިވުސް މީޑިއާ ކައުންސިލްގެ މެންބަރަކު ނަން ނުޖެހުމަށް ޝަރުތުކޮށް ވިދާޅުވީ ނަޝީދަކީ ނޫސްވެރިކަމުގެ މިނިވަންކަމަށް ވަކާލާތުކުރެއްވި ބޭފުޅެއް ކަމަށް ގަބޫލުކުރައްވާ ކަމަށެވެ. އެހެންނަމަވެސް އަލިމަސް ގަލަމާއިި، ރަންގަލަމަކީ ނޫސްވެރިކަން ކެރިއަރ އެއްގެ ގޮތެއްގައި ދިގުމުއްދަތެއްގައި ކުރެއްވި ބޭފުޅުންގެ ތެރެއިން ފާހަގަކޮށްލެވޭ ފަރާތްތަކަށް ދީފައިވާ ޝަރަފެކެވެ. އަދި "އަލިމަސް ޝަރަފުގެ ގަލަމަކީ" ނޫސްވެރިކަމަށް 50 އަހަރު އަހަރު ފުރުމުގެ މުނާސަބަތުުގައި ރަންގަލަން ލިބިވަޑައިގެންނެވި ބޭފުޅުންނާއި، އަދި ނޫސްވެރިކަމުގެ ޝަރަފުވެރިިިކަމުގެ އިނާމް ހާސިލްކުރެއްވި ބޭފުޅުންގެ ތެރެއިން ދިގުމުއްދަތުގައި އެ ދާއިރާއިން ޚިދުމަތްކުރެއްވި ބޭފުޅުންނަށް ދެވުނު ޝަރަފެއް ކަމަށްވެސް، ނަން ހާމަކުރަން ނޭދޭ އެކައުންސިލްގެ މެންބަރަކު ވަނީ ވިދާޅުވެފަ އެވެ.


ފުވައްމުލަކު މަގު – Mikal News\nފުވައްމުލަކު މަގު ހެދުމުގެ މަސައްކަތުގެ 70 އިންސައްތަ ނިމިއްޖެ – އެމްޓީސީސީ\nފުވައްމުލަކު އެތެރޭގެ މަގު ހެދުމުގެ މަސައްކަތުގެ 70 އިންސައްތަ މަސައްކަތް ނިމިފައިވާ ކަމަށް އެމަސައްކަތާއި ހަވާލުވެފައިވާ އެމްޓީސީސީ އިން ބުނެފިއެވެ. މިމަހު6ވަނަ ދުވަހުން ފެށިގެން ފެންހިންދާ ނިޒާމުގެ މަސައްކަތްވެސް ކުރިއަށްދާ ކަމަށް\nއެމްޓީސީސީ ހަވާލުކޮށްގެން ކުރިއަށްދާ ފުވައްމުލަކުގެ އެތެރޭގެ މަގުތައް ހެދުމުގެ މަސައްކަތުގެ 50 އިންސައްތަ ނިމިފައިވާ ކަމަށް އެކުންފުނިން ބުނެފިއެވެ. މިހާރު ކުރިއަށްދާ ސެޓްލެމެންޓް ޓޭންކު ހަރުކުރުމުގެ މަސައްކަތުގެ 71 ޕަސެންޓާއި އިލެކްޓްރިކަލް ޖަންކްޝަން ފޮށި\nފުވައްމުލަކު ސިޓީގެ މަގުހެދުމުގެ މަޝްރޫޢު ރައީސުލްޖުމްހޫރިއްޔާގެ ނައިބު ފައިޞަލް ނަސީމް އިއްޔެ އިފްތިތާހު ކޮށްދެއްވައިފިއެވެ. ރައީސުލްޖުމްހޫރިއްޔާގެ ނައިބު މި މަޝްރޫޢު އިފްތިތާޙް ކޮށްދެއްވީ އެމަނިކުފާނު މިހާރު ފުވައްމުލަކު ސިޓީއަށް ކުރައްވަމުންގެންދަވާ ދަތުރުފުޅުގެ ތެރެއިން އިއްޔެއެވެ. މި


China in Raajje kolhah5landu jahaifi\nކުޅިވަރު - ވޯލްޑްކަޕް ކޮލިފިކޭޝަން\nޗައިނާއިން ރާއްޖެ ކޮޅަށް ފަސް ލަނޑު ޖަހައިފި\nމެޗުން ރާއްޖެ ބަލިވީ 5-0 ގެ ނަތީޖާ އަކުން\nކ. މާލެ 11 ސެޕްޓެންބަރ 2019 | ބުދަ 15:21 1,554\nޗައިނާ އަދި ރާއްޖެ ބައްދަލުކުރި މެޗުގެ ތެރެއިން - މިހާރު\nވޯލްޑްކަޕް ކޮލިފިކޭޝަނުގައި ޗައިނާއިން ރާއްޖެކޮޅަށް ފަސް ލަނޑު ޖަހާ ޗައިނާގެ ފެންވަރު ރާއްޖޭގެ ދަނޑުގައި ދައްކައިލައިފިއެވެ.\nމި މެޗުން ޗައިނާ މޮޅުވީ 5-0 ގެ ނަތީޖާއަކުންނެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ހާފު ބޯޅަ ކޮންޓްރޯލްކޮށް މޮޅަށް ކުޅެމުންދިޔައީ ޗައިނާއިންނެވެ. މެޗުގެ 33 ވަނަ މިނެޓުގައި ޗައިނާއިން ވަނީ ލަނޑު ޖަހައި ލީޑު ނަގައިފައެވެ. މިލަނޑު އެޓީމަށް ކާމިޔާބުކޮށްދިނީ މިޑްފިލްޑަރ ވޫ ޝީ އެވެ. މިލަނޑު ޗައިނާ އިން ޖެހީ ރާއްޖޭގެ ކުޅުންތެރިން އަކުރަމް އަށް އަނިޔާ ވެފައިވާ ކަމަށް އެޕީލް ކުރަމުންދިޔަ ވަގުތުގައެވެ.\nމެޗުގެ ފުރަތަމަ ހާފުގައި ރާއްޖޭގެ ޒުވާން މިޑްފިލްޑް ލައިން ފެނިގެންދިޔައީ މިސްޓޭކް ހަދަމުންދިޔަ ތަނެވެ. ނަތީޖާ އަކަށް ވެގެންދިޔައީ މެޗުގެ 43 ވަނަ މިނެޓުގައި ޗައިނާއިން އިތުރު ލަނޑެއްޖަހާ ލީޑު ފުޅާ ކުރިތަނެވެ. މި ލަނޑު ޗައިނާ އަށް ކާމިޔާބުކޮށްދިނީ ވޫ ލީ އެވެ.\nރާއްޖެއިން ދެވަނަ ހާފަށް ނިކުތީ ބޮޑު ބަދަލަކާއެކުގައެވެ. އެގޮތުން ރާއްޖޭގައި އުފެދުނު އެންމެ މޮޅު ކުޅުންތެރިޔާ އަލީ އަޝްފާގުގެ ބަދަލުގައި ކުޅެން ނިކުތީ ޒުވާން ކުޅުންތެރިޔާ ހަސަން ނާއިޒް (ދާދު) އެވެ.\nޗައިނާއިން މެޗުގައި ޖެހި ތިންވަނަ ލަނޑު ކާމިޔާބުކޮށްދިނީ ލިބުނު ޕެނަލްޓީ އަކުން ޔާން ޝޫއެވެ. އަދި ޗައިނާގެ ހަތަރުވަނަ ލަނޑު ކާމިޔާބުކުރީ ލިބުނު ޕެނަލްޓީ އަކުން މެޗުގެ 83 ވަނަ މިނެޓުގައި އެލެކްސަންއެވެ. އަދި ޗައިނާއިން ޖެހި ފަސް ވަނަ ލަނޑު އެޓީމަށް ކާމިޔާބުކޮށްދިނީ މެޗުގެ އިތުރު ވަގުތުގައި އެލެކްސަންއެވެ.\nމި މެޗުބެލުމަށް ރާއްޖޭގެ އަދި ޗައިނާގެ ވެސް ގިނަ އަދަދެއްގެ ސަޕޯޓަރުން ވަނީ ދަނޑަށް ވަދެފައެވެ.


ޕްރިމިއާ ލީގު ކޯޗުންގެ ލިސްޓުން އެއް ވަނަ ގާޑިއޯލާ އަށް\nއިނގިރޭސި ޕްރިމިއާ ލީގުގެ އާސީޒަން ފެށެން ކުޑަތަން ވަމުންދާއިރު ޓީމުތަކުން ދަނީ އެކަމަށް އެންމެ ފުރިހަމައަށް ތައްޔާރުވަމުންނެވެ. ޓީމުތަކުން ކުޅުންތެރިން ގަނެވިއްކުމުގެ ހަރަކާތުގައި އުޅެމުން ޕްރީ ސީޒަން ދަތުރުތަކުގައި އެކި ދިމަދިމާ އަށް ގޮސް ތަމްރީނުތައް ހަދަމުން މެޗުތައް ކުޅެމުންދާއިރު ކޮންމެ ކޯޗެއްގެ ވެސް ވިސްނުން ހުންނާނީ ސީޒަންގެ ފެށުން ރަނގަޅު ގޮތެއްގައި ގެންދިއުމަށް އެންމެ ފުރިހަމައަށް ތައްޔާރުވުމުގެ މައްޗަށެވެ. އާސީޒަނާ ކުރިމަތިލާއިރު ކޯޗުންގެ ލިސްޓަށް އައި އެންމެ ފާހަގަކޮށްލެވޭ ބަދަލަކީ މައުރީޒިއޯ ސާރީގެ ބަދަލުގައި ޗެލްސީގެ ލެޖެންޑް ފުރޭންކް ލަމްޕާޑް ޗެލްސީ އާއި ހަވާލުވުން ކަމުގައި ނޫނީ ނުވާނެ އެވެ. ވޭތުވެދިޔަ ސީޒަނުގައި އިނގިރޭސި ޗެމްޕިއަންޝިޕްގެ ޑާބީ ކައުންޓީއާ އެކު މަސައްކަތް ކުރުމަށް ފަހު ލަމްޕާޑް މިފަހަރު ޗެލްސީއާ ހަވާލުވުން ވާނީ ސަޕޯޓަރުންނާއި ބެލުންތެރިން ހަމަ ވަރަށް ޝައުގުވެރިވާނޭ ކަމަކަށެވެ.\nޕްރިމިއާ ލީގުގައި މިހާރު ތިބި ކޯޗުންގެ މަސައްކަތާއި ތާރީހަށް ބަލައި އީއެސްޕީއެން އިން ވަނީ އެލީގުގެ 20 ކޯޗުން ރޭންކް ކޮށްފައެވެ. މިލިސްޓަށް ބަލާއިރު ބައެއް މަޝްހޫރު ޓީމުތަކުގެ ކޯޗުންނަށް ލިސްޓުގެ ކުރިން ޖާގަ ލިބިފައިވާއިރު ނަން މަޝްހޫރު އަނެއްބައި ޓީމުތަކުގެ ކޯޗުން ފެންނަނީ ލިސްޓުގެ ނިމޭ ކޮޅުންނެވެ.\n1- ޕެޕް ގާޑިއޯލާ (މެންޗެސްޓަރ ސިޓީ)\nގާޑިއޯލާގެ ކޯޗިން ކެރިއަރުގައި މިހާތަނަށް ވަނީ 27 ތަށި ހޯދާފަ އެވެ. އޭނާގެ އެންމެ ފާހަގަކޮށްލެވޭ ކާމިޔާބަކީ ބާސެލޯނާއާ އެކު އެއް ސީޒަނެއްގައި ލަލީގާ އާއި ކޮޕަ ޑެލްރޭ އަދި ޗެމްޕިއަންސްލީގު ހޯދުމެވެ. ވޭތުވެދިޔަ ސީޒަނުގައި މެންޗެސްޓަރ ސިޓީއަށް ޑޮމެސްޓިކް ތިން ތަށި ހޯދައިދިނުމަކީ ވެސް ގާޑިއޯލާގެ ވަނަވަރަށް އިތުރުވި މުހިއްމު ބައެކެވެ. 2008 ގައި ބާސެލޯނާއާ އެކު ކޯޗިން ކެރިއަރު ފެށި ގާޑިއޯލާއަކީ މުޅި ދުނިޔެއަށް ބަލާއިރު ވެސް އެންމެ ކުރީގަ އުޅޭ އެއް ކޯޗެވެ. އެހެންނަމަވެސް 2011 ގައި ބާސެލޯނާއާ އެކު ޗެމްޕިއަންސްލީގު ހޯދިފަހުން އެތަށީގައި އަތްލަން ނުލިބުމަކީ ގާޑިއޯލާގެ ވަރަށް ބޮޑު ކަންބޮޑުވުމަކަށް ހަމަ ޔަގީނުން ވެސް ވާނެ އެވެ.\n2- ޔާގެން ކްލޮޕް (ލިވަޕޫލް)\nކްލޮޕް ވަނީ މިހާތަނަށް6ތަށި ހޯދާފަ އެވެ. އޭގެތެރެއިން އެންމެ ފާހަގަކޮށްލެވެނީ ވޭތުވެދިޔަ ސީޒަނުގެ ޔޫއެފާ ޗެމްޕިއަންސް ލީގު ޓްރޮފީ އެވެ. ލިވަޕޫލަށް ޗެމްޕިއަންސް ލީގު ކާމިޔާބު ކޮށްދީގެން ކްލޮޕް ވަނީ އޭނާއަށް ފާޑުކިޔާ މީހުންގެ އަނގަ ބަންދުކުރުވާފަ އެވެ. ކުޅުންތެރިންނާއި ސަޕޯޓަރުންނަށް ވެސް ކްލޮޕަކީ ވަރަށް ކަމުދާ ކޯޗެކެވެ. އެހެންނަމަވެސް އެމީހުންގެ ނަންބަރު އެކަކަށް ވުމަށް ޕްރިމިއާ ލީގުގެ ތާރީހުގައި އެޓީމުގެ އެއްވެސް ކޯޗަކަށް ނުވެ އޮތްކަމެއް ކްލޮޕް އެބަކުރަންޖެހެ އެވެ. އެއީ ޕްރިމިއާ ލީގު ލިވަޕޫލަށް ކާމިޔާބުކޮށްދިނުމެވެ. 1992 ގައި ޕްރިމިއާ ލީގު ތައާރަފް ކުރުމުގެ ކުރިން 18 ފަހަރު އިނިގިރޭސި ލީގު ހޯދި މިޓީމަށް އަދި ޕްރިމިއާ ލީގު ތަށީގައި އަތްލުމުގެ ފުރުޞަތެއް ނުލިބެ އެވެ.\n3- މައުރީސިއޯ ޕޮޗެޓީނޯ (ޓޮޓެންހަމް ހޮޓްސްޕާސް)\nމި ލިސްޓުގެ ތިން ވަނައިގައި ޕޮޗެޓީނޯ އޮތަސް އޭނާއަށް އަދި މިހާތަނަށް އެއްވެސް ތަށްޓެއް ހޯދިފައެއް ނުވެ އެވެ. އޭނާގެ އެންމެ ބޮޑު ކާމިޔާބަކީ ނިމިގެން ދިޔަ ސީޒަނުގައި ޗެމްޕިއަންސްލީގު ފައިނަލުގައި ކުޅުމެވެ. ޕޮޗެޓީނޯ ޓޮޓެންހަމްގައި ހޭދަކުރި ފަސް ސީޒަނުގައި އޭނާވަނީ އެޓީމު ވަރުގަދަކޮށް ޗެމްޕިއަންސް ލީގުން ގަވާއިދުން ޖާގަހޯދާ ޓީމަކަށް ހަދާފަ އެވެ. ޕޮޗެޓީނޯ ފާހަގަކޮށްލެވެނީ މޮޅެތި ކުޅުންތެރިން ގަނެގެން ޓީމަށް ގެނައުމުގެ ބަދަލުގައި ޒުވާން ކުޅުންތެރިންނަށް ފުރުސަތު ދީގެން އެކުޅުންތެރިން ފުޓްބޯޅައިގެ އެންމެ ކުރީ ސަފަށް ނެރޭ ކޯޗެއްގެ ގޮތުގަ އެވެ.\n4- އުނާއި އެމެރީ (އާސެނަލް)\nއެމެރީ ވަނީ މިހާތަނަށް 10 ތަށި ހޯދާފަ އެވެ. އޭނާގެ އެންމެ ބޮޑު ކާމިޔާބަކީ ސްޕެއިންގެ ސެވިއްޔާއާ އެކު ޔްރޮޕާ ލީގު ވިދިވިދިގެން ތިންފަހަރު (2014،2015،2016) ހޯދުމެވެ. އާސެން ވެންގާ އަށްފަހު އާސެނަލާ ހަވާލުވި އެމެރީއާ މެދު އެޓީމުގެ ސަޕޯޓަރުންގެ އުއްމީދުތައް ހުރީ ވަރަށް މަތީގަ އެވެ. އެހެންނަމަވެސް ނިމިގެން ދިޔަ ސީޒަނުގައި އެ އުއްމީދުތަކަށް އެއްވެސް ކުލައެއް ނައެވެ. އެމެރީގެ ޓްރެކް ރެކޯޑަށް ބަލާއިރު އޭނާއަށް އިތުބާރު ނުކުރަންވީ ސަބަބެއް ނެތެވެ. އެހެންނަމަވަސް ޗެމްޕިއަންސް ލީގުން ބާކީވުމުގެ ސިލްސިލާއަށް އެމެރީއަށް ހުއްޓުމެއް ނުގެނެވުން ވާނީ ސަޕޯޓަރުންގެ ކަންބޮޑުވުމަކަށެވެ. އިތުބާރުކުމަކުން ގޯހެއްނެތެވެ. އެހެންނަމަވެސް ކާމިޔާބު ހާސިލްނުވެ ދާ ކޮންމެ ދުވަހަކީ އެ އިތުބާރަށް ލޮޅުން އަރާނޭ ދުވަހެކެވެ.\n5- މެނުއެލް ޕެލެގްރީނީ ( ވެސްޓް ހޭމް ޔުނައިޓެޑް)\nޕެލެގްރީނީ ވަނީ މިހާތަނަށް 10 ޓްރޮފީ ހޯދާފަ އެވެ. މެންޗެސްޓަރ ސިޓީ އަށާއި ރެއާލް މެޑްރިޑަށް ވެސް އިރުޝާދު ދީފައިވާ ޕެލެގްރީނީ ވަނީ ސިޓީއަށް 2014 ވަނަ އަހަރު ޕްރިމިއާ ލީގާއި ލީގު ކަޕް ހޯދައިދީފަ އެވެ. ވެސްޓް ހޭމް އަކީ ޕެލެގްރިނީ ކޯޗުކޮށްދޭ 14 ވަނަ ޓީމެވެ. ޕެލެގްރީނީ ފާހަގަކުރެވިފައިވަނީ ޓީމު އެއްފެންވަރެއްގައި ގިނަދުވަހު ހިފަހައްޓާ ކޯޗެއްގެ ގޮތުގަ އެވެ. ވެސްޓް ހޭމް އަށް މިސީޒަނުގައި ކާމިޔާބު ހޯދައިދިނުމަށް ޕެލެގްރީނީ އަކީ އެންމެ އެކަށީގެންވާ ކޯޗުކަމަށް ވެސް ހަމަ ވެދާނެ އެވެ.\nމި ލިސްޓުގައި ބާކީތިބި ކޯޗުން ތަރުތީބު ކުރެވިފައިވާ ގޮތަކީ ހަ ވަނައިގައި މިފަހަރު ޔުރޮޕާ ލީގުން ޖާގަ ހޯދި ވުލްވްސް ގެ ކޯޗު ނޫނޯ ސަންތޯސް، ހަތް ވަނައިގައި ސެލްޓިކާއެކު ވިދިވިދިގެން2އަހަރު3ތަށި (ޓްރެބްލް) ހޯދި އަދި ކުރިން ލިވަޕޫލަށް އިރުޝާދުދިން މިހާރުގެ ލެސްޓަ ސިޓީގެ ކޯޗް ބްރެންޑަން ރޮޖާސް، އަށް ވަނައިގައި ބާންލީގެ ކޯޗް ޝޯން ޑައިޝް9ވަނައިގައި އިނގިރޭސި ގައުމީ ޓިމަށް ކުރިން ކޯޗު ކޮށްދިން މިހާރު ކްރިސްޓަސް ޕެލޭސްގެ ކޯޗް ރޯއީ ހޮޖްސަން، 10 ވަނައިގައި ބޯންމައުތުގެ ކޯޗް އެޑީ ހާވް އެވެ.\nމިލިސްޓުގެ ފަހު ދިހަޔަކަށް ބަލާއިރު 11 ވަނައިގައި އޮތީ ވެޓްފޯޑްގެ ކޯޗް ހަވީ ގްރާސިއާ އެވެ. 12 ވަނައިގައި އެވަޓަންގެ ކޯޗް މާކޯ ސިލްވާ އެވެ. 13 ވަނައިގައި އޮތީ ޗެމްޕިއަންޝިޕްގެ ތަށި ނޯވިޗަށް ހޯދައިދީ އެޓީމު ޕްރިމިއާ ލީގަށް ކޮލިފައިކޮށްދިން ކޯޗް ޑެނިއަލް ފާކޭ އެވެ. 14 ވަނައިގައި އެސްޓަން ވިލާ އެނބުރި ޕްރިމިއާ ލީގަށް މިފަހަރު ގެނައުމުގެ މޭސްތިރިޔާ ކަމަށް ވާ ކޯޗު ޑީން ސުމިތު އޮތް އިރު މެންޗެސްޓަރ ޔުނައިޓެޑްގެ ކޯޗް އޮލެ ގުނަ ސޮލްޝެއާ އޮތީ މި ލިސްޓުގެ 15 ވަނައިގަ އެވެ. އަލަށް ޗެލްސީއާއި ހަވާލުވި ފްރޭންކް ލަމްޕާޑް ލިސްޓުގެ 16 ވަނައިގައި އޮތްއިރު 17 ވަނައިގައި އޮތީ ޝެފީލްޑް ޔުނައިޓެޑް ޕްރިމިއާ ލީގަށް ގެނެސްދިން ކޯޗު ކްރިސް ވިލްޑާ އެވެ. 18 ވަނައިގައި ސައުތެމްޕްޓަން ގެ ކޯޗް އޮސްޓްރިއާގެ ރަލްފް ހަސެންހުޓެލް އޮތް އިރު 19 ވަނައިގައި އޮތީ މީގެ ކުރިން ހަލް ސިޓީ އާއި ބާމިންހަމް ޕްރިމިއާ ލީގަށް ޕްރޮމޯޓް ކޮށްދިން މިހާރު ނިއުކާސަލް ޔުނައިޓެޑްގެ ކޯޗް ސްޓީވް ބުރޫސް އެވެ. މިލިސްޓުގެ އެންމެ ފަހަތުގައި އޮތީ ބްރައިޓަން ގެ ކޯޗް ގުރެހަމް ޕޮޓާ އެވެ.\nއީއެސްޕީއެންގެ ޕްރިމިއާ ލީގުގެ ކޯޗުންގެ ލިސްޓު މިވަގުތަށް މިހެން އޮތް ކަމުގައިވިޔަސް ސީޒަން ފެށުމާ އެކު މިލިސްޓުގެ ތަރުތީބަށް ބޮޑެތި ބަދަލުތަކެއް އަންނާނޭކަމީ ޝައްކެއްނެތި ޔަގީންވާ ކަމެކެވެ. އަޅެ ބަލަން ތިބެމާ ހިނގާށެވެ.


ޔުރޮޕާ ލީގުގެ ޗެމްޕިއަންކަން ހަ ވަނަ ފަހަރަށް ސެވިއްޔާ ހޯދައިފި ޔުރޮޕާ ލީގުގެ ޗެމްޕިއަންކަން ހަ ވަނަ ފަހަރަށް ސެވިއްޔާ ހޯދައިފި\nޔުރޮޕާ ލީގުގެ ޗެމްޕިއަންކަން ހަ ވަނަ ފަހަރަށް ސެވިއްޔާ ހޯދައިފި\nޔުއެފާ ޔުރޮޕާ ލީގުގެ ޗެމްޕިއަންކަން ހަވަނަ ފަހަރަށް ސެވިއްޔާ ހޯދައިފިއެވެ.\nޔުރޮޕާ ލީގުގެ ޗެމްޕިއަންކަން ސެވިއްޔާ ހޯދީ ޖަރުމަނުގެ ކްލޯންގައި ކުޅުނު ފައިނަލް މެޗުގައި އިޓަލީގެ އިންޓަ މިލާންގެ މައްޗަށް 3-2 ގެ ނަތީޖާއަކުން ކުރި ހޯދައިގެންނެވެ.\nމި މުބާރާތުގެ ފައިނަލަށް ސެވިއްޔާ ދަތުރުކުރީ ސެމީ ފައިނަލުގައި އިނގިރޭސިވިލާތުގެ މެންޗެސްޓަރ ޔުނައިޓެޑް 1-2 ގެ ނަތީޖާއަކުން ބަލިކުރުމަށްފަހުއެވެ. އަދި އިންޓަ މިލާން ފައިނަލަށް ދަތުރުކުރީ ސެމީ ފައިނަލުގައި ޔޫކްރޭން ޝަހުތަރު ޑޮނެސްކް އަތުން 5-0 އިން މޮޅުވެގެންނެވެ.\nރޭގެ މެޗު ފަށައިގެން ފުރަތަމަ ލަނޑު ޖަހާ ލީޑު ނެގީ އިންޓަ މިލާނުންނެވެ. ސެވިއްޔާގެ ޑިފެންޑަރ ޑިއެގޯ ކާލޯސް އިންޓަރ މިލާންގެ ފޯވާޑް ރޮމޭލޫ ލުކާކޫ އަށް ކުރި ފައުލަކާއި ގުޅިގެން މެޗުގެ ފަސް ވަނަ މިނެޓްގައި ލިބުނު ޕެނަލްޓީ ގޯލްގެ ތެރެއަށް ވައްދާލައިގެން އިންޓަރ އަށް ލީޑް ނަގައިދިނީ ލުކާކޫއެވެ. މިއީ މި މުބާރާތުގައި ޖެހިޖެހިގެން ލުކާކޫ ލަނޑު ޖެހި 11 ވަނަ މެޗެއެވެ.\nއިންޓަ އިން މެޗުގެ ކުރީކޮޅު ލަނޑު ޖަހާ ލީޑު ނަގާފައިވަނިކޮށް މެޗުގެ 12 ވަނަ މިނެޓްގައި ސެވިއްޔާއިން ވަނީ ލަނޑެއް ޖަހާ މެޗުގެ ނަތީޖާ ހަމަހަމަކޮށްފައެވެ. މި ލަނޑު ލޫކް ޑި ޔޮން އެޓީމަށް ކާމިޔާބުކޮށްދިނީ، ކެޕްޓަން ޖީސުސް ނަވާސް ޕެނަލްޓީ އޭރިޔާ ތެރެއަށް ނަގައިދިން ބޯޅަ ބޮލުން ޖައްސާ ގޯލުގެ ތެރެއަށް ފޮނުވާލައިގެންނެވެ. އަދި 33 ވަނަ މިނެޓުގައި އެވާ ބަނޭގާ ހިލޭ ޖެހުމަކުން އޭރިޔާ ތެރެއަށް ނަގައިދިން ބޯޅަ ބޮލުން ގޯލުގެ ތެރެއަށް ވައްދާލައި ޑި ޔޮން ވަނީ ސެވިއްޔާ އަށް ލީޑު ނަގައިދީފައެވެ. ސެވިއްޔާއިން ފަހަތުން އަރައި މެޗުގައި ލީޑު ނެގިތާ މާގިނައިރުތަކެއް ނުވަނީސް އިންޓައިން ވަނީ ލަނޑެއް ޖަހާ މެޗުގެ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ، ޑިއެގޯ ގޮޑިންއެވެ. މެޗުގެ ފުރަތަމަ ހާފް ނިމުނީ 2-2 އިން އެއްވަރުވެގެންނެވެ.\nމެޗުގައި ސެވިއްޔާ އިން ކާމިޔާބުކުރި ތިން ވަނަ ލަނޑަކީ އިންޓަގެ ލުކާކޫ އަތުން ބައިކޮޅަށް ވަތް ލަނޑެކެވެ. އެގޮތުން މެޗުގެ 74 ވަނަ މިނެޓްގައި ސެވިއްޔާގެ ޑިއެގޯ ކާލޯސް އޯވަރ ހެޑަށް ޖެހި ބޯޅަ އެއް އިންޓަރ ގެ ގޯލަށް ވަނީ ލުކާކޫ އެ ބޯޅައިގައި ފައިން ޖެއްސުމުންނެވެ.\nޔޫރޮޕާ ލީގު ރޭ ނިމުމާއެކު ޔޫރަޕްގެ ފުޓްބޯޅަ ސީޒަނުގައި ދެން ބާކީ އޮތީ ޗެމްޕިއަންސް ލީގުގެ ފައިނަލް މެޗު އެކަންޏެވެ. އެއީ މި މެޗުގައި ވާދަކުރާނީ ޖަރުމަނުގެ ޗެމްޕިއަން ބަޔާން މިޔުނިކާއި ފްރާންސްގެ ޗެމްޕިއަން ޕީއެސްޖީއެވެ. މި މެޗު ކުޅުމަށް ހަމަޖެހިފައިވަނީ އާދީއްތަ ދުވަހުގެ ރެއެވެ.


ޗައިނާގެ ރައީސާ ދެކޮޅަށް ފިޔަވަޅުއަޅަން ނުވިސްނަން: ޓްރަންޕް ޗައިނާގެ ރައީސާ ދެކޮޅަށް ފިޔަވަޅުއަޅަން ނުވިސްނަން: ޓްރަންޕް\nޗައިނާގެ ރައީސާ ދެކޮޅަށް ފިޔަވަޅުއަޅަން ނުވިސްނަން: ޓްރަންޕް\nއަސްކަރީ އިސްވެރިންގެ ބައްދަކުވުމެއްގައި އެމެރިކާގެ ރައީސް (ކ) ބައިވެރިވަޑައިގަންނަވަނީ - ފޮޓޯ: ރޮއިޓަރސް\nހޮންގުކޮންގުގައި ޤައުމީ ސަލާމަތާބެހޭ ޤާނޫނު ތަންފީޒުކުރެއްވުމަށް ނިންމެވިނަމަވެސް ޗައިނާގެ ރައީސް ޝީ ޖިންޕިންގެ މައްޗަށް ދަތިކުރުމުގެ ފިޔަވަޅެއް އަޅުއްވަން ނުވިސްނަވާކަމަށް އެމެރިކާގެ ރައީސް ޑޮނަލްޑް ޓްރަންޕް ވިދާޅުވެއްޖެއެވެ.\nޗައިނާއިން ހޮންގްކޮންގާމެދު ޢަމަލުކުރަމުންދާ ގޮތުގެ ސަބަބުން އެމެރިކާއިން ހޮންގުކޮންގަށް ދީފައިވާ ޚާއްޞަ އިނާޔަތްތައް ކަނޑާލުމަށްވަނީ ނިންމާފައެވެ. ހޮންގުކޮންގުގެ މިނިވަންކަމަށް އަރައިގަނެފައިވާ ހުރިހާ ފަރާތްތަކަށް ވަކިވަކިން ފިޔަވަޅު އަޅުއްވާނެކަމަށް ޓްރަންޕްވަނީ ވިދާޅުވެފައެވެ.\nޗައިނާގެ ރައީސް ޝީއާ ދެކޮޅަށް ފިޔަވަޅުއަޅުއްވަން ވިސްނަވަންތޯ ނޫސްވެރިއަކު ކުރި ސުވާލަކަށް ޖަވާބުދެއްވަމުން ޓްރަންޕް ވިދާޅުވީ އެފަދަ ކަމެއް ކުރައްވަން ނުވިސްނަވާކަމަށެވެ. ޓްރަންޕާއި ޝީއާ ދެމެދު އޮންނަ ގުޅުމާމެދު ނޫސްވެރިޔަކު ކުރި ސުވާލަކަށް ޖަވާބުދެއްވަމުން ޓްރަމްޕް ވިދާޅުވީ ދެ ބޭފުޅުންގެ ދެމެދުގައި އޮތް ގުޅުން އެންމެ ފަހުން ވާހަކަ ދެއްކެވިއިރު ރަނގަޅުކަމަށާއި ދެ ބޭފުޅުން ވާހަކަ ނުދައްކަވާތާ ގިނަ ދުވަސްތަކެއްވެފައިވާކަމަށެވެ. ނަމަވެސް ދުނިޔޭގައި ކޯވިޑް-19 ފެތުރެން ފެށުނީ ޗައިނާގެ ސަބަބުންކަމަށް ވިދާޅުވެ، ޓްރަންޕްވަނީ ވަރަށް ބޮޑަށް ފާޑުވިދާޅުވެފައެވެ.\nޗައިނާއަށް ގެއްލުން ދިނުމަށް އެމެރިކާއިން ކުރާ ކޮންމެ މަސައްކަތަކަށް ޗައިނާއިންވެސް ރައްދުގައި ފިޔަވަޅު އަޅާނެކަމުގެ އިންޒާރުވަނީ ދީފައެވެ.\nބިދޭސީންގެ މައްސަލާގައި ޤައުމީ ސަލާމަތާބެހޭ ކައުންސިލާ ރައީސް ބައްދަލުކުރައްވައިފި\nމާލީ ބަޔާން އޮޅުވާލާފައިވާކަމުގެ ތުހުމަތު ގާޒީ ބާރީއަށް\nކޯވިޑް-19 : މިއަދު ޕޮޒިޓިވްވީ 31 މީހުން\nދައުލަތާއި ރައްޔިތުންގެ މުދާ ޙިމާޔަތްކުރުމަށް ފިޔަވަޅު އެޅުމުގައި ފަސްނުޖެހޭނަން - ފުލުހުން\n"މިނިވަންކަން ދެމެހެއްޓުމުގައި އިންޑިއާގެ ދައުރު މުހިންމު"


ލޯބީގެ މަންޒިލު – 1 | Sandhaanu\nލޯބީގެ މަންޒިލު – 1\nމިއީ މީގެ 28 އަހަރު ކުރިން މުޙައްމަދު ސަޢީދު މޫސާ ވަޖުދީ ތަރުޖަމާކޮށް ނެރެފައިވާ ވާހަކައެކެވެ. ވާހަކަ އުރުދޫ ބަހުން ލިއުއްވާފައި ވަނީ އިންޑިއާގެ މަޝްހޫރު ލިއުންތެރިއެއްކަމުގައިވާ ސަމީރުއެވެ. މި ވާހަކަ “ސަންދާނު”ގައި ޝާއިޢު ކުރަނީ ކިއުންތެރީން މުނިފޫހިފިލުވުމަށް ވިދާޅުވާނެކަމުގެ އުއްމީދުގައެވެ.\nސަރޫޕް ވިލާތުން ގަނެގެން ގެނެސްފައި އޮތް އަގުބޮޑު ކާރު އެއްވެސް އަޑެއްނެތި މަގުމަތީގައި ދުވެފައިދެއެވެ. ކާރު ދުއްވަން އިނީ ޚުދު ސަރޫޕެވެ. އޭނާ ލައިގެން ހުރީ އެންމެ އަގު ބޮޑު ފޮތީގެ ކޯޓު ފަޓުލޫނެކެވެ. އޭނާއާ ޖެހިގެން ކާރުގެ ކުރީ ގޮނޑީގައި އިށީދެގެން އިނީ ޖިއޯތީއެވެ. ފިޔާތޮށި ކުލައިގެ ސާޅިއެއް އަޅައިގެން އިން ޖިއޯތީގެ ކަރުގައި އަޅާފައި އޮތީ ސާފު ރަނުގެ އަގުބޮޑު ހާރެކެވެ. އޭނާގެ އަތާއި ފައިގައި އަލާފައިވާ ރަނުގެ ވިދުވަރަށްވުރެ އޭނާގެ މޫނުމަތިން ފާއްދާލައިފައިވާ ދަޅައިގެ އަލިކަން މާގަދައެވެ.\nސަރޫޕު ކާރު ދުއްވާފައި ދިޔައިރު، އިރުއިރުކޮޅުން ޖިއޯތީގެ ރީތި އަސަރުގަދަ މޫނަށް ބަލާލައެވެ. އެއިން ކޮންމެ ފަހަރަކު ހީވަނީ ޖިޔޯތީގެ މޫނުމައްޗަށް ފިނިފެންމަލުގެ ކުލަ ވެރިވެގެންދާހެންނެވެ. އޭނާ ލަދުން އިސްދަށަށް ޖަހާލައެވެ. އެންމެ ފަހުން އޭނާއަށް ހިމޭނުން ނީދެވިގެން ބުނެލިއެވެ.\n“އިރުއިރުކޮޅުން އަހަންނާ ދިމާއަށް ތި ބަލަނީ ކީއްވެގެން؟ މަގުމައްޗަށް ބަލައިގެން ދުއްވާ! އެހެންނޫނީ އެކްސިޑެންޓެއް ވެދާނެ.”\nސަރޫޕު ފިނިނޭވާއެއް ލާފައި ހިނިތުން ވެފައި ބުނެލިއެވެ.\n“އަހަރުމެން މިދާ ޕާޓީން ކަލޭ ފެނުމުން ހިތް ހަލާކު ވާނޭ މިހުންގެ ނިކަމެތި ހާލާމެދު މި ވިސްނަނީ.”\n“ތި ދައްކަނީ ކޮންކަހަލަ ވާހަކައެއް؟ މަށަކީ ކަލޭގެ ހަލާލު އަނބިމީހާ.”\n“އަހަރެންގެ ހިތަށް ފިނިކަން ލިބިފައި ވަނީ އެހެންވެގެން. މީހުން ކިތަންމެ ވަރަކަށް ބަލަމުން ދިއަޔަސް އަހަރެންގެ އަމިއްލަކަމުގެ ތައްގަނޑު ކަލޭގެ ހަޔާތުން ފޮހެއެއް ނުލެވޭނެ. ދެމީހުންގެ ކައިވެންޏަށް ދެ އަހަރު ފުރުނީ މިއަދު. އެކަމުގެ އުފާ ފާޅުކުރަން އަހަރުމެން މިދަނީ ތާޖު ހޮޓަލަށް. ހަމައެކަނި މިރޭ ނިދާލަން. އެ ހޮޓަލުން ކޮޓަރިއެއްވެސް އަހަރެން ވަނީ ކުއްޔަށް ހިފާފައި. ޕާޓީ ނިމުމުނން އަހަރުމެން ދެމީހުން ދާނީ އެ ކޮޓަރިއަށް. އެތާނަގައި އަހަރުމެންނަށް އުދަގޫ ކުރާނެ އެއްވެސް މީހަކު ނުހުންނާނެ.”\n“ސުބުޙާނަﷲ. ހޮޓަލުގައި ނިދަނީ ކީއްކުރަން؟ އެއޮއްބޮޑު ގޭގައި ތިބުމުން އަހަރުމެންނަށް އޮތީ ކޮން ދައްޗެއް، ކޮން އުނދަގުލެއް؟” ޖިއޯތީގެ އަޑުގައި ވަނީ ކަންބޮޑުވުމުގެ އަސަރެވެ.\n“ކުޑަމީހާ އަހަރުމެންނަށް އުނދަގޫ ކުރާނެ.”\n“ދަރިފުޅު ރޭގަނޑު ހަތަރުދަމު އޮންނާނީ އޭނާގެ މާމަގެ ގާތު ނިދާފައި. ދެން އަހަރުމެންނަށް އުނދަގޫ ވާންވީ ކޮންކަމަކާ؟”\n“ކަމަނާ ވާހައެއް ބުނަންތަ؟ ތުއްތު ކުދީންނަކީ ހަމައެކަނި ރޭގަނޑު ނިދާފައި ތިބޭ ބައެއްނޫން. ރޮއިވެސް ހަދާނެ. ދަރިފުޅު ރޯއަޑު އިވުމުން އަހަންނާމެދު ޚިޔާލުކުރާނެ ވަގުތެއް ކަލެއަކަށް ނުލިބޭނެ. އަހަރެން އޮންނަން ޖެހޭނީ ކެކުޅުންތަކެއްގެ ތެރެއަށް ގެއްލި އިންތިޒާރުގެ ވަގުތުތައް ގުނަން.”\n“ކަލެއަކީ އުމުރުން 28 އަހަރު ވެފައިވާ ބޮޑު ފިރިހެނެއް. ދަރިފުޅަށް ވީ އަދި އެންމެ ދޮޅު އަހަރު. ކަލޭގެ ހިތުގެ ކެކުޅުމުގެ އަޑު މީހަކަށް ނީއްވައި ސިއްރުކޮށްގެން އޮވެވިދާނެ. އެކަމަކު ދަރިފުޅު ރޯއަޑު އޭނާގެ ކާފައާއި މާމައަށް އިވުމުން އެ މީހުން އަހަރުމެންނާ މެދު ހީކުރާނީ ކީކޭ؟”\n“އެމީހުން ވިސްނާނެ އެއްޗެއް ވިސްނިޔަދީ! އަހަރެންގެ ހާލާމެދު ކޮންމެވެސް ވަރަކަށް ކަލޭ ވިސްނާކަށް ނުޖެހޭނެތަ؟” ސަރޫޕްގެ އަޑުގައި ނުރުހުމުގެ އަސަރު އެކުލެވިފައި ހުއްޓެވެ.\nކުއްލިއަކަށް ސަރޫޕަށް ހީވީ އޭނަގެ ކަންފަތް ދޮށުގައި މީހަކު ފަޓާހެއް ޖެހި ހެންނެވެ.\n“އޭއި! މީންދަ މީހާ! ކަލޭ ހަމަހޭގައިތަ ތިއިނީ؟”\nސަރޫޕް ކުއްލިއަކަށް ފުންމައިގެން ތެދުވެއްޖެއެވެ. ހީވީ ހުވަފެނެއްގެ ތެރޭގައި އޮވެފައި މީހަކަށް ހޭލެވުނު ހެންނެވެ. އޭނާ އަވަސްއަވަހަށް ވަށައިގެން ނަޒަރު ހިންގައި ބަލާލިއެވެ. މޫނުމައްޗަށް އަނދިރިވެ އަނބުރައިގަނެގެން ނުވެއްޓުނީ ހަމަކިރިޔާއެވެ. އޭނާއަށް އިނދެވުނީ އާންމުން ދަތުރުކުރާ ބަހެއްގައި އިށީދެގެންނެވެ. އޭނާއާ ޖެހިގެން އިށީދެ އިނީ ޒުވާން އަންހެންކުއްޖެކެވެ. އަންހެން ކުއްޖާގެ އުމުރުން ވާނީ ފަންސަވީހަކަށް އަހަރެވެ. އޭނާގެ ލޮލުގައި ބޮޑު އަވިއައިނެއް އޮތެވެ. ލައިގެން އިނީ ހަށިގަނޑަށް ބާރު ހެދުމެކެވެ.\nސަރޫޕް ކަންބޮޑުވެފައި އިނދެ ބުންޏެވެ. “އަޅުގަނޑަށް މާފުކުރައްވާ! ތިޔަ ބޭފުޅާއަށް ރައްދުވާ ގޮތަކަށް އަޅުގަނޑު އެއްވެސް އެއްޗެއް ނުބުނަން.”\n“ކަލޭ ވާހަކަދެއްކީ ކަލޭގެ އަމަޔާތަ؟” އަންހެން ކުއްޖާ ރުޅިވެރިކަމާއެކު ވަރަށް ހަރުކަށިއަޑަކުން ވާހަކަ ދެއްކިއެވެ. “އަނގައިން ނުބުނެ ކަލެއަށް ބަލަހައްޓައިގެން އަހަރެން އިންނަތާ ވަރަށް ގިނައިރު ވެއްޖެ. އަހަރެން ހިމޭނުން އިނުމުން ކަލޭ ހީކުރީ އަހަންނަކީ މޮޔައެއް ކަމަށްތަ؟”\nއަންހެންކުއްޖާ ދެއްކި ވާހައިގެ އަޑުއިވުމުން ކައިރީގައި ހުރި ފިރިހެނަކު ކުއްލިއަކަށް އަންހެން ކުއްޖާއާ ސުއާލު ކުރިއެވެ. “ކިހިނެއްވީތަ؟”\n“ކިހިނެއް ވީހެއްޔޭ؟ މީންދަ މީހާގަނޑު މަށާ އަޅައިގަނެގެން ނުނެއްޓިގެން އުޅެނީ. މަށާ ދިމާކޮށްގެން އުޅެނީ.”\n“ނޫން! ތިޔައީ …. މުޅިން ….. ކުށް ހީއެއް.” ސަރޫޕު އާގަންނަމުން ބުނެލިއެވެ.\n“ކަލޭގެ ތިޔަ ކުށްހީ އަހަރެން ހަގީގަތަކަށް ހަދައިދޭނަން.” ބަހުގައި އިން ފިރިހެނަކު މިހެން ބުނެފައި ސަރޫޕުގެ ކަރުގައި ހިފިއެވެ.\n“ކީއްވެގެންތަ ލަދު ހަޔާތްކެނޑިގެން މީހުންގެ ގަޔަށް ބޮލަށް އަރައިގަންނަނީ؟” ސަރޫޕް އޭނާގެ ކުށެއް ނެތްކަން ހާމަކޮށްދެވޭތޯ އުޅުނެވެ. “ނިކަން މަ މިބުނާ އެއްޗެއްވެސް އަޑުއަހާބަލަ!”\n“ކަލޭ ތިޔަ ކިޔާއެއް މިހިރަ އިއްޒަތްތެރި އަންހެން ކުއްޖާ ވަނީ އަޑުއަހާފައި. ދެން އަހަރުމެން ކިޔާ އެއްޗެއް އަޑުއަހަންވީ ކަލޭ!”\nބަހުގެތެރޭގައި ހަމަނުޖެހުމެއް ހިނގާކަން އެނގުމުން ބަހުގެ ކޮންޑަކްޓަރ އައިސް މޫނުގެ ކުލަވަރު ބަދަލުކޮށްލަމުން ސުއާލުކުރިއެވެ. “ކިހިނެއް ވެގެން ތިއުޅެނީ؟”\n“މިހިރަ ފިރިހެންމީހާ އަބުރުވެރި އަންހެންކުއްޖަކާ ބެހުނީ.”\n“ކަލޭމެން ބަހުން ފައިބައިގެން ގޮސް މަގުމަތީގައި ތިބެ ތި ޝަރީޢަތް ނިންމަންދޭ. ބަހުގައި ތިބި އެހެން މީހުންނަށް އުނދަގޫކުރަން އުޅޭނޭ ކަމެއްނެތް.” މިހެން ބުނެފައި އޭނާ ރަނގަބީލުޖަހާ ވާފަށަށް ދަމައި ބަހުގެ ރަނގަބީލު ޖަހަންފެށިއެވެ.


Bandhuga hunnevi2aharah Raees Yameen ah 2.4 million rufiya jamaakohdheefi | Jazeera\tބަންދުގައި ހުންނެވި ދެ އަހަރަށް ރައީސް ޔާމީނަށް 2.4 މިލިއަން ރުފިޔާ ޖަމާކޮށްދީފި - Jazeera\nޖަވިޔަނި January 16, 2022 104 views0\nކުރީގެ ރައީސް އަބްދުﷲ ޔާމީން ބަންދުގައި ހުންނެވި މުއްދަތަށްވާ އިނާޔަތުގެ ގޮތުގައި، 2.4 މިލިއަން ރުފިޔާ އެމަނިކުފާނަށް ޖަމާކޮށްދީފިއެވެ.\nފިނޭންސް މިނިސްޓްރީގެ އެގްޒެކެޓިވް ޑިރެކްޓަރު މުހައްމަދު ޝަނޫން 'ޖަޒީރާ' އަށް ވިދާޅުވީ އެމަނިކުފާނު ބަންދުގައި ހުންނެވި މުއްދަތަށްވާ އިނާޔަތުގެ ފައިސާ މިދިޔަ ހަފްތާގައި ޖަމާކޮށްދީފައިވާ ކަމަށެވެ.\nގއ. ވޮޑަމުލާ ކުއްޔަށް ދިނުމުގައި މަނީ ލޯންޑަރ ކޮށްފައިވާ ކަމަށް ބުނެ އެމަނިކުފާނުގެ މައްޗަށް ކޮށްފައިވާ ދައުވާ 2019، ނޮވެމްބަރު 28ގައި ކްރިމިނަލް ކޯޓުގައި ސާބިތުވެ، އެމަނިކުފާނަށް ކުރި5އަހަރުގެ ޖަލު ހުކުމް ތަންފީޒު ކުރަން ފެއްޓެވުމާއެކު ދައުލަތުން ދޭ އިނާޔަތްތައް އޮތީ މެދުކެނޑިފައެވެ. އޭރުއްސުރެ މިއަހަރު ނޮވެމްބަރު 30 ވަނަ ދުވަހާ ހަމައަށް އެމަނިކުފާނު ގެންދެވީ ޖަލު ހުކުމް ތަންފީޒު ކުރައްވަމުންނެވެ.\nރައީސް ޔާމީނަށް އިނާޔަތުގެ ފައިސާ ޖަމާކޮށްދީފައިވަނީ މިދިޔަ ނޮވެމްބަރު 30 ގައި ސުޕްރީމް ކޯޓުން ރައީސް ޔާމީން މިނިވަން ކުރުމާއެކު ބަންދުގައި ހުންނެވި 24 މަސް ދުވަހަށްވާ އިނާޔަތްތައް ހޯއްދަވަން އެމަނިކުފާނުގެ ވަކީލުން އެދިވަޑައިގަތުމުންނެވެ.\nޖަލަށް ވަޑައިގެންނެވުމުގެ ކުރިން އިނާޔަތުގެ ގޮތުގައި އެމަނިކުފާނު ނަންގަވަމުން ގެންދެވީ މާލީ އިނާޔަތުގެ ގޮތުގައި ލިބިވަޑައިގަންނަވާ 50،000 ރުފިޔާއާއި ދިރިއުޅޭ ޚަރަދުގެ ގޮތުގައި ލިބިވަޑައިގަންނަވާ 50،000 ރުފިޔާއެވެ. ރައީސުލްޖުމްހޫޜިއްޔާކަން ކުރެއްވި ބޭފުޅުންގެ އޮފީސް ހިންގެވުމުގެ ޚަރަދުގެ ގޮތުގައި ދައުލަތުން ދޭން ގާނޫނުން ލާޒިމު ކުރާ 175،000 ރުފިޔާ އެމަނިކުފާނު ނުނަންގަވާތީ އިނާޔަތުގެ ގޮތުގައި ދައުލަތުން ލިބެނީ ޖުމްލަ 100،000 ރުފިޔާއެވެ.


ޔުނައިޓެޑުގެ ސަޕޯޓަރުން ހަޅުތާލުކުރުމުން މެޗު ފަސްކޮށްފި\nޔުނައިޓެޑާއި ލިވަޕޫލުގެ މެޗު\nސަޕޯޓަރުންނެއް ވަނީ ދަނޑަށް ވަދެ ހަމަނުޖެހުން ހިންގާފައި\nމި މެޗު އަލުން ބާއްވާނެ ތާރީޚެއް އިއުލާންކޮށްފައެއް ނުވޭ\n3 މެއި 2021 | ހޯމަ 03:40\nދަނޑަށް ވަދެ ހަޅުތާލުކުރި މެންޗެސްޓާ ޔުނައިޓެޑުގެ ސަޕޯޓަރުން\nމެންޗެސްޓާ ޔުނައިޓެޑުގެ ވެރިންނާއި ދެކޮޅަށް އެ ކުލަބުގެ ސަޕޯޓަރުން ކުރިއަށްގެންދިޔަ ހަޅުތާލާ ގުޅިގެން އިނގިރޭސި ޕްރިމިއާ ލީގުގައި ޔުނައިޓެޑާއި ލިވަޕޫލް ބައްދަލުކުރަން އޮތް މެޗު ފަސްކޮށްފިއެވެ.\nމެޗު ފަށަން ކުޑަތަން ވެފައިވަނިކޮށް ޔުނައިޓެޑުގެ އެތައް ސަތޭކަ ސަޕޯޓަރުންނެއް ވަނީ އެ ކުލަބުގެ ދަނޑަށް ވަދެ ހަމަނުޖެހުން ހިންގާފައެވެ. އެގޮތުން މި ހަޅުތާލުގައި ކޮމެންޓޭޓަރުން ތިބޭ ސަރަހައްދަށް އަލިފާން ބޯޅަ އުކި ވީޑިއޯއެއްވެސް ވަނީ ސޯޝަލް މީޑިއާގައި އާންމުވެފައެވެ. އެކަމަކު ދަނޑުގެ ސަލާމަތީ ކަންކަން ބަލަހައްތާ ފަރާތްތަކުން ވަނީ ކުޑައިރުކޮޅެއްގެ ތެރޭގައި ސަޕޯޓަރުން ދަނޑުން ނެރެފައެވެ.\nރިޕޯޓުތައް ބުނާ ގޮތުން ޔުނައިޓެޑުގެ ސަޕޯޓަރުން ހަޅުތާލު ކުރަމުން އަންނަނީ ޔޫރަޕިއަން ސުޕަ ލީގުގައި ބައިވެރިވާން ނިންމުމަށްފަހު، ފަހުން އެ ނިންމުން ބަދަލުކުރި ނަމަވެސް، ކުލަބު ވިއްކާލަން އެ ކުލަބުގެ ވެރިން ދެކޮޅު ހަދަމުންދާތީއެވެ. އަދި ޔުނައިޓެޑުގެ ވެރިން ކަމަށްވާ އެމެރިކާގެ ގްލޭޒާ އާއިލާއިން، އެ ކުލަބަށް ލިބޭ ފައިސާއިން އެކަށީގެންވާ މިންވަރަށް އިންވެސްޓްނުކޮށް އަމިއްލަ ވިޔަފާރިތައް ކުރަމުން އަންނަ ކަމުގެ ތުހުމަތު ޔުނައިޓެޑުގެ ސަޕޯޓަރުން އަންނަނީ ކުރަމުންނެވެ.\nއާދީއްތަ ދުވަހުގެރޭ ކުރިއަށްގެންދިޔަ ހަޅުތާލުތަކާ ގުޅިގެން ޔުނައިޓެޑާއި ލިވަޕޫލް ބައްދަލުކުރަން އޮތް މެޗު ހުއްޓާލަން ޖެހުނީ މެންޗެސްޓާގެ ފުލުހުންނާއި، ޕްރިމިއާ ލީގުގެ އޮފިޝަލުންނަށް މެޗު ކުޅެން އެއް ގަޑިއިރު ފަހުންވެސް މެޗު ކުޅެވޭނެ ކަމުގެ ފުރިހަމަ ޔަގީންކަން ނުލިބުމުންނެވެ. އެއާއެކު މެޗު ފަސްކުރިއިރު، މި މެޗު އަލުން ބާއްވާނެ ތާރީޚެއް ޕްރިމިއާ ލީގުން މިހާތަނަށް އިއުލާންކޮށްފައެއް ނުވެއެވެ.\nޔުނައިޓެޑުގެ ވެރިޔާ އެމެރިކާގެ މަހުޖަނު މެލްކަމް ގްލޭޒާއާ ދެކޮޅަށް ޔުނައިޓެޑުގެ ސަޕޯޓަރުން އަޑުއުފުލަމުން އަންނައިރު، އެ ކުލަބުގެ އެގްޒެކްޓިވް ވައިސް ޗެއާމަނުގެ މަގާމުން ވަކިވާން ދާދި ފަހުން އެޑް ވުޑްވާޑް ވަނީ ނިންމަވާފައެވެ.\nއިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް


Sihdheegah Dhin hamalaa Ah Minister Mahloof Tharuheebu Dhevvaifi\nސިއްދީގަށް ދިން ހަމަލާއަށް މިނިސްޓަރ މަހުލޫފު ތަރުހީބު ދެއްވައިފި\n1 އަހަރު,2ހަފްތާ,3ދުވަސް, 10 ގަޑި, 25 މިނެޓް, 47 ސިކުންތު ކުރިން 5890މަރިޔަމް އިސްއާދާ\nމިނިސްޓަރ މަހުލޫމު ސްމިތް އާއެކު. ފޮޓޯ: ވަގުތު އިމޭޖަސް\nހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު އަހުމަދު ސިއްދީގަށް، އެމްޑީޕީގެ އެކްޓިވިސްޓަކު ދިން ހަމަލާއަށް ޔޫތު މިނިސްޓަރ އަހުމަދު މަހުލޫފު ތަރުހީބު ދެއްވައިފިއެވެ.\nކްރިމިނިލް ކޯޓު ސަރަހައްދުގައި ސިއްދީގު ހުންނަވަނިކޮށް އެމްޑީޕީ އެކްޓިވިސް، އަލީ ޙާޝިމް، ނުވަތަ ސުމިތް އޭނާއަށް ދިން ހަމަލާއާއި ގުޅިގެން، ކްރިމިނަލް ކޯޓަށް ސުމިތު ހާޒިރުކޮށް އޭނާގެ ބަންދަށް7ދުވަސް ވަނީ ޖަހާފައެވެ. ޔޫތު މިނިސްޓަރ މަހުލޫފުވަނީ އޭނާ ދޫކޮށްލުމަށް ގޮވާލާ ޓްވީޓެއް ކުރައްވާފައެވެ.\nސުމިތާއެކު މިނިސްޓަރ އަތާ އަތް ޖޯޑުކޮށްގެން ހުންނެވި އެ ފޮޓޯއާއެކު، ސުމިތު ދޫކޮށްލުމަށް މިނިސްޓަރ މަހުލޫފު ވަނީ ގޮވާލައްވާފައެވެ. އެ މާރާމާރީ ހިނގި ވަގުތު މަހްލޫފު އެ ސަރަހައްދަށް ހާޒިރުވެ ހުންނެވި ކަމަށާއި، ނަމަވެސް ސިއްދީގުގެ ދިފާޢުގައި އެމަނިކުފާނު އެއްވެސް ބަސްފުޅެއް ވިދާޅުވެފައި ނުވާކަމަށް މަންޒަރު ބަލަން އެ ސަރަހައްދުގައި ހުރި މީހަކު ޗެނެލް 13 އަށް ކަށަވަރުކޮށްދީފައިވެއެވެ.\nމަހުލޫފުގެ އިތުރުން ސަރުކާރަށް ނިސްބަތްވެވަޑައިގަންނަވާ ރައްޔިތުންގެ މަޖިލީހުގެ ބައެއް މެމްބަރުންވެސް ވަނީ ސުމިތް ދޫކޮށްލުމަށް ގޮވާލައްވާފައެވެ. ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ހުވާކުރެއްވުމަށް ފަހު ވިދާޅުވެފައިވަނީ، ވަކި ފިކުރަކަށް ބެއްލެވުމެއް ނެތި ހުރިހާ ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށްދެއްވާނެ ކަމަށެވެ.\nއެހެންނަމަވެސް މިއަދު ފެނިގެން ދަނީ އެމަނިކުފާނުގެ ސަރުކާރަށް ނިސްބަތްވެވަޑާއިގަންނަވާ އިސް މަޤާމުތަކުގައި ތިއްބެވި ބޭފުޅުން މާރާމާރީ އާއި ހަމަނުޖެހުންތަކަށް ހިތްވަރު ލިބޭފަދަ ގޮވާލުންތައް ގޮވާލައްވަމުން ގެންދާ މަންޒަރު ކަމަށް ގިނަ ބަޔަކު ދަނީ ބުނަމުންނެވެ.\nމިނިސްޓަރ މަހުލޫފު އަހުމަދު ސިއްދީގު އެމްޑީޕީ


Rohingya Muslimun Myanmar ah Fonuvaalan Ehbasvumeggai Soi Koffi\nހާލުގައި ޖެހިފައިވާ ރޮހިންޔާގެ މީހުންތަކެއް---\n23 ނޮވެންބަރ 20170ކޮމެންޓް\nރޮހިންޔާ މުސްލިމުން މިޔަންމާއަށް ފޮނުވާލަން އެއްބަސްވުމެއްގައި ސޮއިކޮށްފި\nމިޔަންމާގެ އަސްކަރިއްޔާއިން ހިންގި ހަނގުރާމައިގެ ޖަރީމާތަކަށް ފިލުމަށް ރެފިއުޖީންގެ ގޮތުގައި ބަންގުލަދޭޝަށް ވަން ރޮހިންޔާ މުސްލިމުން އަނބުރާ މިޔަންމާއަށް ގެންދިއުމާ ބެހޭ އެއްބަސްވުމެއްގައި ބަންގުލަދޭޝާއި މިޔަންމާއިން ސޮއިކޮށްފިއެވެ.\nމިޔަންމާގައި ރޮހިންޔާ މުސްލިމުންނަށް ސަލާމަތާ ރައްކާތެރިކަން ކަށަވަރުނުވާ ކަމަށް ބުނެ ބައެއް ޖަމާއަތްތަކުން ކަންބޮޑުވުން ފާލު ކުރަމުން ދަނިކޮށް ބަންގުލަދޭޝްއިން ސޮއި ކުރި އެ އެއްބަސްވުމުގެ ތަފުސީލުތަކެއް އަދި ހާމައެއް ނުކުރެއެވެ.\nބަންގުލަދޭޝްގެ ފޮރިން މިނިސްޓްރީން ބުނި ގޮތުގައި ދެ މަހެއްހާ ދުވަހުގެ ތެރޭގައި ރޮހިންޔާ މީހުންނަށް އެނބުރި މިޔަންމާއަށް ދެވޭނެއެވެ.\nމިދިޔަ އޮގަސްޓު މަހު މިޔަންމާގެ އަސްކަރިއްޔާއިން ރޮހިންޔާ މުސްލިމުންނާ ދެކޮޅަށް ޖަރީމާތަކެއް ފަށާފައިވަނީ ފުލުހުންތަކަކަށް ހަމަލާ ދިން މައްސަލައެއްގައެވެ. މުސްލިމުންގެ މިސްކިތްތަކާއި ގެތައް އަންދާލާފައިވާ އިރު އެތައް ބަޔަކު މަރާ މުސްލިމު އެތައް އަންހެނުންނެއްގެ އިއްފަތްތެރިކަން ފޭރިގެންފައިވެއެވެ.\nއަސްކަރިއްޔާގެ އެ ޖަރީމާތަކަށް ފިލުމަށް 600000 އެއްހާ މީހުންވަނީ ބޯޑަރު ހުރަސްކޮށް ބަންގުލަދޭޝަށް ވަދެފައެވެ.\nމިޔަންމާ ރޮހިންޔާ މުސްލިމުން


Mi Aharu Dhaulathuge Dharani Boduvee Kuree Sarukaaraa Hedhi - Finance Minister - Vaguthu\nމިއަހަރު ދައުލަތުގެ ދަރަނި ބޮޑުވީ ކުރީ ސަރުކާރާ ހެދި - ފިނޭންސް މިނިސްޓަރ\nމިކަމާއި ގުޅިގެން ވާހަކަ ދައްކަވަމުން މިނިސްޓަރ އަމީރު ވިދާޅުވީ، މިއަހަރު ދައުލަތުގެ ދަރަނި 4.99 ބިލިއަން ރުފިޔާއަށް އަރާފައި ވީނަމަވެސް، އޭގެތެރެއިން މި ސަރުކާރުން ޒިންމާވާން ޖެހެނީ ގާތްގަނޑަކަށް 1.4 ބިލިއަން ރުފިޔާއަށް ކަމަށެވެ. އެހެންކަމުން މި އަހަރުގެ ދަރަނީގެ ބޮޑު ބަޔަކީ ކުރީ ސަރުކާރުގެ ސަބަބުން އިތުރުވެފައިވާ ދަރަނި ކަމަށް މިނިސްޓަރ ވިދާޅުވިއެވެ.\nމިނިސްޓަރ އަމީރު ވިދާޅުވީ، ދައުލަތުގެ ދަރަންޏަށް 4.99 ބިލިއަން ރުފިޔާ އަރާއިރު، އޭގެތެރެއިން 3.7 ބިލިއަން ރުފިޔާ އަކީ ބޭރުގެ ދަރަނި ކަމަށާއި، 1.19 ރުފިޔާއަކީ އެތެރޭގެ ދަރަނި ކަމަށެވެ. އަދި ދަރަނީގެ ބޮޑު ބަޔަކީ މިދިޔަ ސަރުކާރުގެ ސަބަބުން އިތުރުވެފައިވާ ބައެއް ކަމަށް ވާއިރު، އެގޮތަށް ދިމާވީ، ކުރީ ސަރުކާރުން އެކި ފަރާތްތަކަށް ދޫކޮށްފައިވާ ސޮވެރިންގ ގެރެންޓީތަކުގެ ސަބަބުން ކަމަށް މިނިސްޓަރ ވިދާޅުވިއެވެ.\nފިނޭންސް މިނިސްޓްރީން އާއްމުކޮށްފައިވާ ތަފާސް ހިސާބުތަކަށް ބަލާއިރު، މިއަހަރުގެ ޖޫން މަހުގެ ނިޔަލަށް ދައުލަތުގެ ޖުމްލަ ދަރަނި 64.9 ބިލިއަން ރުފިޔާއަށް އަރައެވެ. މިއީ މިދިޔަ އަހަރުގެ ޖޫން މަހާ އަޅާބަލާއިރު 18 އިންސައްތައިގެ އިތުރުވުމެކެވެ.\nއޮގަސްޓް 31, 2019 12:45\nސަރުކާރު ހިންގައް ނޭއްގެއްޔާ ދަރަނި ބޮޑުވާނެ.\nއޮގަސްޓް 31, 2019 12:53\nކުރީ ސަރުކާރު.. ކުރީ ސަރުކާރު.. އަންބާ އެއްތަ.. ކަންތައްތައް ކަުނުދާތި އެރުވީ ރަނގަޅު ކުރާށޭ.. އަދިވެސް ތިޔަ އުޅެނީ ވެރިކަން ނުލިބޭ އިރު އުޅެ ގޮތަށޭ\nއޮގަސްޓް 31, 2019 12:55\nކިހާ ވަރުގަދަކަމެއް؟ ތިނޫންވަރެއްނުވިއެއްނު. ބަލަ ކުރިންވެސް ވެރިކަންކުރި ބަޔަކު ކުރީސަރުކާރޭ ކިޔަކިޔާ ތިބީކީއެއްނު، ކުރިއަށްދިޔައީ، ދެން ކޮން ވާހގަކައެއް ދައްކާކަށް، ކަންކުރަން ރާވާން ނޭނގެނީއޭ ބުނެ އިސްތިއުފާދިނީމަ ނިމުނީއެއްނު.\nއޮގަސްޓް 31, 2019 12:57\nރިޔާސީއިންތިޚާބަށް ރިޝްވަތުބެހުމަށް ފައްޅިތަކުންނާ ޗާޗުތަކުންނާ ޔަހޫދީ ޖަމާޢަތްތަކުން އެތަކެއް ބިލިޔނުން ނެގީ ސަރުކާރު ލިބިއްޖެނަމަ އެފައިސާ އަނބުރާދީ ނުވަތަ އެފަރާތްތަކުގެ ލާދީނީ ސިޔާސަތުތަކާ އެއްގޮތަށް ރާއްޖެ ހިންގަން ވަޢުދުވެގެންނެވެ. އިދިކޮޅުގެ އަނގަތަކާހުރެ ގިނަ ސިޔާސަތުތައް ނުހިންގި އެފަރާތްތަކުން ފައިސާ އަނބުރާ ދައްކަން ޕްރެޝަރ ކުރާތީ ތިތިބަ ތެޅި މަރުވަނީއެވެ. ކަމެއް ކުރަން ނޭނގި ޢަމުދަނީ ދަށްވެ ދަރަނި ބޮޑުވީވަރަކަށް އެއީ އަހައްމާގެ ސަބަބުން ވާކަމެކޭ ބުނެލާފަ ހިންދެމިލާގެން ރެކިގެން ތިބެވޭނޭކަމަށް ހީކުރަނީހެއްޔެވެ؟ ނުކިޔަވާއި ހުރި ކައްޕިއެއް ހުންގާނަށް އަރުވާގެންދުއްވާ އުޅަދެއްގެ ވަކި މިޞްރާބެއް ނޯންނާނެއެވެ. މިކަން ފޮރުވުމަށް ބޭކާރު އަނގަ ނުތެޅުން ބުއްދި ވެރިއެވެ.\nއޮގަސްޓް 31, 2019 13:00\nކުރީ ސަރުކާރް .. ކުރީ ސަރްކާރް.. ކުރީ ސަރްކާރް... ކުރީ ސަރްކާރް...\nކޮސްގޮވާފަވެސް ކުރީސަރުކާރުގެބޮލަށް ތިވާސަރުކާރެއް\nއޮގަސްޓް 31, 2019 13:13\nމި5އަހަރުތެރޭ މިނޫން އަޑެއް އިވޭނެބާ. އަބްދުވެސް އިވެނީ ކުރީސަރުކާރާހެދި.\nމިސަރުކާރުން އެއްވެސް މަސައްކަތެއްނުކޮށް އަހަރު މެދަށް ނުދަނީސް 32 މިލިއަންރުފިޔާ ދަވައިލީ ކުރީސަރުކާރާހެދި.\nދައުލަތުގެ ރިޒާވުން އަހަރުގެ ފުރަތަމަ4މަސްތެރޭ ހަތްޕަސެންޓް މަދުވީ ކުރީސަރުކާރާހެދި.\nފަށައިފަ ހުރި ޕްރޮޖެކްޓްތައް ހުއްޓުވައިފަ ވަނީވެސް ކުރީސަރުކާރާހެދި.\nއަނބިމީހާވަރިކޮށްފަވެސް ބުނާނެ ކުރީސަރުކާރާހެދިކަމަށް.\nޔާމީންވެސް ވެރިކަމެއްކޮށްފައެދިޔައީ ފަސްއަހަރުގެ ޓާމެއްގަ.\nއޭގެކުރިން އަންނި ވެރިކަމަށް އައިސް ކުރީސަރުކާރާހެދި ކަމެއްނުކުރެވެޔޭ ކިޔައި ގައުމު ބަނޑުއަޅައިގެން ދިޔައީ. އެހެނަސް ޔާމީން ވެރިކަމަށް އައިސް ކުރީ ސަރުކާރެކޭ ނުކިޔާ ގައުމު ހިންގޭތޯ އުޅުނީ. މުވައްޒަފުންގެ މުސާރަ ކުޑަނުކޮށް، ޑޮލަރު އަލުން ކޮންޓްރޯލްކޮށް ފަސޭހައިން ލިބޭގޮތްހަދައި، ބޭރަށް ވިއްކައިލި ހަރުމުދާއަލުންހޯދައި، ބްރިޖާއި 25 ބުރީގެ ހޮސްޕިޓަލާއި ދެވަނަ ހުޅުމާލެއާއި އެއަރޕޯޓްތަކާއި، އައްޑޫ ކުޅުދުއްފުށި ލާމުގަން، ހުވަދުއަތޮޅު ފަދަތަންތަނުގަ މަގުހަދާ ގާއަތުރައި، ބޮޑެތި ބަނދަރުތައްހަދައި ޕާރކްތައްހަދަމުންދިޔައީ އަތުނުޖެހޭނެ ސްޕީޑެއްގައި. މިކަންކަންފެނި އެމްޑީޕީއިން ދެންގޮތްހުސްވެ ގޮވަންފެށީ ތިޖޫރިއިންތާ ވަޅުގަނޑުވެސްނެތޭ.\nމިހާރު ތިޖޫރިވެސް ވަޅުގަނޑުވެސް އެމްޑީޕީ ވެރިކަމުގަ އެބައިން. އެހެނަސް ރައްޔިތުންނަށް ކަމެއްކޮށްނުދީ ކުލިތައް ތަޢާރަފްކޮށް ބޮޑުކުރަމުން ދާއިރު ދަޢުލަތުގަ ނެތް ލޯލާރިއެއްވެސް. ޜިޒާވްވެސް ކައިހުސްކޮށް އިންޑިޔާއަށް ރާއްޖެ ވިއްކައި 400 މިލިއަންގެ ލޯނެއްނަގައި އެވެސް ކައިހުސްކޮށްފި.\nދެންތިބެގެން ކިޔަނީ ކުރީސަރުކާރޭ. ރައްޔިތުންތިބޭނެ އަތްޖަހަން. މި ޔަހޫދިއްޔަ ފިތުނައިގެ މުނާފިޤު ދޮގުހަދާ އޮޅުވައިލާ ބައިގަނޑަށް ވެރިކަން ހޯދުމަށް ވޯޓުދިން ގަޅި ތާވަޅުން ދެންތިބޭ ބާރަށް އަތްޖަހަން.\nއޮގަސްޓް 31, 2019 13:14\nމަގޭ އަނބިމީހާ މަކައިރިން ވަރިވެގެން ދިޔައީ ކުރީ ސަރުކާރާހެދި.\nއޮގަސްޓް 31, 2019 13:20\nރައްޔިތުން ނުކުމެ ވާނޮޅީގައިހިފައި ހޫރާނުލަނީސް އިސްތިޢުފާދީފަ ބެޗޭތޯ ބަލާ! މަސް ކިރުވެނީއެއްނޫން! ކިރުވާ ކުޑަ މަސްކޮޅަށް ރުފިޔާ ދެނީކީ ނޫން! އައިސް ދެނީ ކިޔުގައި ޖެހިގެން ދޯންޏަކަށް 500 ކިލޯ! ޞިއްޙީ މަރުކަޒުގައި ޑޮކްޓަރަކުނެތް! ބޭސްފިހާރާގައި ބޭހެއް ނެތް! މުދަލުގެ އަގު އިންތިހާއަށް ބޮޑު! ރާއްޖޭގެ ތަރައްޤީއަށް ކަމެއް ކުރަނީކީ ނޫން! 32 ބިލިޔަން ރުފިޔާ ކައި ހުސްކޮށް އަލުން 1.3 ބިލިޔަން ތިތިބަ ނަގައިގެން ކަނީ! ކުންފުނިތައް ދަނީ އިނދަޖެހެމުން. މިވަރުވާއިރުވެސް ހަމަ ކުރީ ސަރުކާރު ކުރީ ސަރުކާރު ؟؟؟؟\nއޮގަސްޓް 31, 2019 13:22\nގާބިލް ކަން ނެތީމަ ދައްކާ ކޮސް ވާހަކަ 100ދުވަސް އަދި ވެސް ހަމަ ނުވަނީތޯ\nއޮގަސްޓް 31, 2019 13:29\nހާދަރީތި ލަވައެކޭދޯތީ. ތިހެންކިޔާލަ ކިޔާލަ ތިއްބާ ފަސް އަހަރު ނިމިގެންދާނީ.\nއޮގަސްޓް 31, 2019 13:46\nއޮގަސްޓް 31, 2019 14:00\nމުޅިންވެސް ކުރީސަރުކާރު ހާރާމޭ ކަމެއް ކިރަން އެނގޭނަމަ ހައްތަހާވެސް ކުރީސަރުކާރު އިސްތިއުފާ ދީފަ ގެއައްދޭބަލަ ކޮސްނުގޮވާ.\nއޮގަސްޓް 31, 2019 14:45\nތިކަން ނޭނގިތަ ވެރިކަމަށް އެރީ؟ ކުރީ ސަރުކާރުން ހުރީ ތިޔަ ކުދިން ވެރިކަމަށް އަރާނެކަމަށް ރުކަށް އަރައި ކުރުނބާ އަޅައިދީފަ އެ ކަނޑައި ހޮޅިއެއްލާފަ ކުރުނބާފެން ބޯންދޭން ތައްޔާރުކޮށްދީފަ ކަމަށްތަ ހީކުރީ؟ ވެރިކަމަށް ނާރާއިރު ގައުމު ހިންގާނެ ގޮތް އެހާ ރަގަޅަށް އެނގުނު ބަޔަކު މިހާރު ދެން ނުހިންގިގެން ބަހަނާ ދެއްކީމަ ވަރަށް ހަޑި.\nއޮގަސްޓް 31, 2019 14:54\nރާގުލާފަ ކުރީސަރުކާރު ކުރީސަރުކާރު ތިކަންދެން ބައްޔަކައްނުވެއްޖެއްޔާ ކިތަންމެހާވެސްރަނގަޅު މާގިނަވާހަކަނުދައްކާ ހިންގަންނޭންޏާ އިސްތިއުފާދީ\nއޮގަސްޓް 31, 2019 14:57\nބަލަގަ ކުރީ ކުރީ ސަރުކާރު ކިޔުން ހުއްޓަންވެއްޖެ ނޫންތަ؟ ކައެ މެން ސަރުކާރާ ހަވާލުވީ އެހުރިއިރު ހުރި ގޮތަށް އެކަންކަން ރަނގަޅު ކުރާކަށް ނޫންތަ އަޅެފަހެ!\nއޮގަސްޓް 31, 2019 16:19\nކަލޭ މާގިނައިން މިހާރު ފޮޑިތަޅަނީވެސް ހަމަ ކުރީގެ ސަރުކާރާހެދިތަ؟\nއޮގަސްޓް 31, 2019 16:28\nޔާމީން ވެރިކަމަށް އެރިއިރުވެސް އޮތް ކުރީ ސަރުކާރުތަކުގެ ދަރަނި. އެކަމު އެހެންނޭ ކިޔާފަ ރޮއިފަ ރަޖާލައިގެން ދެފައިދަމާފަ ގޭގަ އޮވެ، ތިގޮތަށް ދެއިރު ކާ ބޭހެއްހެން ކުރީ ސަރުކާރުގެ ދަރަނިތަކުގެ ވާހަކަ އަބަދު ދެއްކި ތަނެއް ނުފެނޭ. އެމީހުން އެކަމާ ކަންބޮޑުވެ ގޮތްހުސްވެގެން އެވާހަކަ ދައްކާލަދައްކާލަ ތިބީކީ ނޫން. އެކަމާ ކަމެއްކުރަން ތެދުވެ ގައުމުގައި ފެންނަ ގޮތަށް އެތައް ކަމެއް ކުރީ. ތި މީހުންގެ އެވަރު ހިތްވަރެއް ނެތިއްޔާ އަވަހަށް ވެރިކަމުން ފައިބާ. ތިޔަހާ ޝަކުވާ ބޮޑު ބަޔަކު ވެރިކަމުގަ ބައިތިއްބައިގެން ގައުމަށް ލިބެނީ ވަރަށް ބޮޑު ހުތުރެއް. ދިވެހިންނަކީ ކަމަކާ ޖެހުނީމަ ޝަކުވާކޮށް މައްސަލަތައް ހައްލުކުރަން ނޫޅެ ތިބޭ ބައެއް ކަމަށް ތިޔަ ދައްކަނީ.\nއޮގަސްޓް 31, 2019 16:32\nމިވަރުތާކުންތާކުނުޖެހޭމީހުންނާއި ސަރުކާރުހަވާލުކޮއްގެން މިއޮއްގެން އަހަރެމެންރައްޔަތުންގެ ދުވަސްދަނީ އަދިވެސް ބަލަންތަ ތިބެންވީ ކުރީސަރުކާރޭ ކުރީސަރުކާރޭ މީބޮޑުބަ...\nކަލޯ ވިހެއީމަ ނޫނީ ބަލިވެއިނީމަ އެކަން އަނބިމީހާބޮލަށް ޖަހާބަލަ ކަލެއޭނަކާރީ ނިދިކަމަށް ގުޅުމެއްނެތް ކަމަށްހަދާބަލަ ގޮސްކޯޓުގަ ނުކެރޭބެ....ލަދުހަޔާތްކޮބާ ކައިކައިފަ ކަމެއްނުވީމަ މީހުންގެބޮލަށް ކާކުބުނެގެންތަ ވެރިކަމަށްއެރީ...މަސްނުބޭނުނީމަ ކަނޑުނުބައިކުރާ...ގަބުޅިކަތީބުންގެ ވައްތަރޭ\nއޮގަސްޓް 31, 2019 16:50\nތި ބޭފުޅާ ސީލަނީވެސް ކުރީ ސަރުކާރު އާހެދި ތަ؟\nއޮގަސްޓް 31, 2019 22:17\nބޯގަޅިން ކަންކަމާ ޙަވާލުވީމާ ވާގޮތޭ. ބޮޑުން ކުޑަޔަށް ތިބީތިކަހަލަ މީހުންނޭ. އެއްއަހަރު ވެގެންދިޔަ އިރުވެސް ސަރުކާރަށް އާމްދަނީ ލިބޭނެ މަގެއްނުހޯދުނު. ޓީބިލް ވިއްކައިގެން ސަރުކާރެއް ނުހިންގޭނެކަމެއްވެސް ނޭގުނު. އެކަމާ ހެދި މިގައުމު އިންޑިއާއަށް ދަރުވާލީ.\nއޮގަސްޓް 31, 2019 23:17\n32 މިލިއަނެއް ނޫން. 32 ބިލިއަން.\nއޮކްޓޯބަރ 1, 2019 13:31\nކުރީސަރުކާރޭ ނުކިޔުއްވާ ގޯސްކޮށްހުރިކަންތައްރަގަޅުކުރައްވާ ހުރިހާކަމެއް ރަަގަޅުކުރުމަށްއައިސަރުކާރެއް އެއްވެސްކަމެއް ރަގަޅުކުރެއްވުމުގެބަދަލު ގޯހުންގޯހަށްދިއުމުން ކުރީ\nސަރުކާރޭކިޔުއްވީމަ ކަމެއްރަގަޅުވާނެތޯ ތިކަމުންއެގެނީ އެހެންކަމެއް މިހާތަނަށް ދިވެހިސަރުކާރުގެ\nއެންމެބޮޑު ބަޖެޓުން, ބަޖެޓެއްފާސްކުރައްވާ އެފައިސާތަކަށްވީގޮތެއްނުބުނުއްވާ ކުރައްވާމާގިނަ\nއޮކްޓޯބަރ 1, 2019 13:45\nހުރިހާކަމެއް ރަގަޅުކުރުމަށްއައިސަރުކާރެއް ކަންކަންގޯސްކަމަށް ބުނުއްވާ ދެއިރުކާބޭހޭއްހެން ކުރީ\nސަރުކާރޭނުކިޔުއްވާ ކަންކަންރަގަޅުކުރައްވާ ކުރީގެސަރުކާރުތޯގޯހީ ނުވަތަ ތިބޭފުޅުން ކަންކަމަށް\nކުފޫހަމަނުވަނީތޯ މިހެންވާނަމަ ދުނިޔެއަށްފުރަތަމަނޭވާލާހިނދު ހުންނަގޮތަށް ( އެއްވެސްފޭރާމެއްނުލާ)\nމިކަންވެސް މަންމަގެބޮލުގައަޅުވާފައި ( މަންމަގެބަނޑުން ދުނިތެއަށްއައިގޮތޭކިޔުއްވާފަ ) ހުރެފާނެތޯ؟


Village Staffunge Musaara ah enmme 1000 Rufiyaa | Wathan.mv ވިލާގެ ސްޓާފުންގެ މުސާރައަށް އެންމެ 1000 ރުފިޔާ! | Wathan.mv\nވިލާގެ ސްޓާފުންގެ މުސާރައަށް އެންމެ 1000 ރުފިޔާ!\nވިލާގެ ސްޓާފުންގެ މުސާރައަކަށް ދެވޭނީ އެންމެ 1000 ރުފިޔާކަމަށް އެކުންފުނިން ހާމަކޮށްފިއެވެ.\nވިލާ ޝިޕިން އެންޑް ޓްރޭޑިން ކޮމްޕެނީގެ ދަށުން ހިންގާ ކުންފުނިތަކުގެ މުވައްޒަފުންނަށް ފޮނުވާފައިވާ ސާރކިއުލާއެއްގައިވާ ގޮތުން ކޮވިޑް-19 އާ ގުޅިގެން ދުނިޔެ އާއި ރާއްޖޭގެ އިގްތިސާދު ހީނަރުވެފައިވާތީ އެކުންފުނީގެ މުވައްޒަފުންނަށް މުސާރައިގެ ގޮތުގައި މަހަކު ދެވޭނީ އެންމެ 1000 ރުފިޔާ ކަމަށެވެ.\n“މި އޭޕްރީލް މަހާއި މޭ މަހާ އަދި ޖޫން މަހު ކޮންމެ މުވައްޒަފަކަށް ދެވޭނެ ކަމަށް ބެލެވެނީ 1000 ރުފިޔާ” ކަމަށް ވިލާއިން ނެރެފައިވާ ބަޔާނުގައިވެއެވެ.\n“މިދިޔަ މަހުގެ ބޮޑު ބައެއްގައި ރިސޯޓުތަކުގެ އޮކިއުޕެންސީ ދަށްވެ، ލިބުނު އާމްދަނީ ވަރަށް ބޮޑު ތަން ދަށްވި ކަމަށާއި މިދިޔަ މަހުގެ 27 ވަނަ ދުވަހުން ފެށިގެން ރާއްޖެ އަށް މީހުން އައުން މަނާކުރުމާ ގުޅިގެން ރިސޯޓްތަކުގެ އޮޕަރޭޝަންތައް އެއްކޮށް ހުއްޓާލަންޖެހިފައިވާ”ކަމަށް ސާކިއުލަގައި ބުނެފައިވެއެވެ.\nޒަމާނުންސުރެ ބޮޑެތި ރާއްޖޭގައި ހިނގާ ހުރިހާ ވިޔަފާރިތަކެއްގައި މަޝްޢޫލުވެފައިވާ މިފަދަ ބޮޑު ކުންފުންޏަކުން މިފަދަ ދަނޑިވަޅެއްގައި ކުންފުޏަށް ޒަމާނުންސުރެ އިހްލާސްތެރި މުވައްޒަފުންނަށް ކަންތައް ކުރި ގޮތާއި މެދު ގިނަ ބަޔަކު ދަނީ ފާޑު ކިޔަމުންނެވެ.\nވިލާގެ މުވައްޒަފުންނަށް ދެންވާނެ ގޮތް ނޭނގޭތީ ޝަކުވާ އިތުރުވެފައިވާ މިދަނޑުވަޅުގައި ވިލާއިން ނެރެފައިވާ މިސަރކިއުލާގެ ސަބަބުން އިތުރު ހާސްކަމެއް މުވައްޒަފުންނަށް ވަނީ ލިބިފައެވެ. “އާމްދަނީ ލިބޭނެ ގޮތެއް ނުފެނިއްޖެ ނަމަ، މުވައްޒަފުންގެ ވަޒީފާއާ މެދު ގޮތެއް ނިންމައި އެކަން ކޮންމެ މުވައްޒަފަކަށް ވެސް އަންގަމުން ގެންދެވޭނެ” ކަމަށް ސާކިއުލާރ ގައި އޮތުމުން ވިލާގައި މަސައްކަތް ކުރާ ގިނަ މުވައްޒަފުންގެ ވަޒީފާ ގެއްލިދާނެކަމުގެ ބިރު ވަނީ ކުރިމަތިވެފައެވެ.\nވިލާގެ ކުންފުނިތަކުން މުވައްޒަފުންނަށް 1000 ރުފިޔާގެ މުސާރައެއް ދިނުމަށް ނިންމުމުން ގިނަ ބަޔަކު ދަނީ ސޯޝަލް މީޑިއާގައި ވިލާއަށް ފާޑު ކިޔަމުންނެވެ. އަދި މިހާދުވަހު ރިޒޯޓު ހިނގައިގެން ލިބުނު ފައިސާއަށް ވީ ކިހިނެއްތޯ ބައެއް ފަރާތްތަކުން ދަނީ ސުވާލު ކުރިމަތިކުރަމުންނެވެ. ވިލާގެ ސާރކިއުލާގައި އެވާހަކަ އަށް ވަނީ ޖަވާބެއް ދީފައެވެ. ސާކިއުލާރގައިވަނީ “ލިބުނު އާމްދަނީގެ އެއްވެސް މިންވަރެއް ބޭންކްތަކުގައި ނުވަތަ އެ ނޫން ގޮތަކަށްވިޔަސް ރައްކާކޮށްފައެއް ނުބަހައްޓާ.”ކަމަށެވެ.\nވިލާ އިން ބުނީ، އެ ކުންފުނިން ހިންގަމުން އަންނަ ފަސް ރިސޯޓުގެ ތެރެއިން ތިން ރިސޯޓް، ރާއްޖެ އިން ބޭރުން އަންނަ ދިވެހިން ކަރަންޓީނު ކުރުމަށް ދޫކުރެވިފައިވާ ކަަމަށެވެ. އެގޮތަށް ދޫކުރީ، އެ ތަންތަނުގައި ހުރި ތަކެތި ހުސްވަންދެން ހިލޭ ހިދުމަތް ދިނުމަށް ކަމަށް ވެސް ބުނެފައިވެ އެވެ.


މިވަގުތަށް އެންމެ މުހިންމީ ސުކޫލުތަކުގެ މުގައްރަރު އިސްލާހު ކުރުން: ނަޝީދު | Jazeera\tމިވަގުތަށް އެންމެ މުހިންމީ ސުކޫލުތަކުގެ މުގައްރަރު އިސްލާހު ކުރުން: ނަޝީދު - Jazeera\nމިވަގުތަށް އެންމެ މުހިންމީ ސުކޫލުތަކުގެ މުގައްރަރު އިސްލާހު ކުރުން: ނަޝީދު\nއީމާ މުހައްމަދު ވަހީދު May 1, 2019 112 views0\nމިވަގުތަށް އެންމެ މުހިންމު ކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހުކުރުން ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެބޭފުޅާ ރޭ ކުރެއްވި ޓުވީޓެއްގައި ވިދާޅުވީ، އިސްލާމް ދީނުގެ ނަމުގައި ހިންގަމުން މިދާ ކަންކަމަށް ބަލައި، ރާއްޖޭގެ މުސްތަގްބަލު ސަލާމަތް ކުރުމަށް މިވަގުތު އެންމެ މުހިންމު އެއްކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހު ކުރުން ކަމަށެވެ.\n"އިސްލާމު ދީނުގެ ނަމުގައި، ހިންގަމުން މިގެންދާ ކަންކަމަށް ބަލާ ރާއްޖޭގެ މުސްތަގުބަލު ސަލާމަތް ކުރުމަށް މިވަގުތު އެންމެ މުހިންމު އެއް ކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހު ކުރުން" ކުރީގެ ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވިދާޅުވީ، މިހާރު މަދަރުސާތަކުގައި ދަރިވަރުންނަށް ކިޔަވައިދޭން ބޭނުން ކުރަމުން ގެންދާ ފޮތްތަކުގައި، ރުޅިވެރިކަމާއި ނަފްރަތަށް މަގުފަހިވާ ފަދަ ވާހަކަތައް އެބަހުރި ކަމަށެވެ.\nރައީސް ނަޝީދު ރޭ ކުރެއްވި ޓުވީޓުގައި ވަނީ އެޑިއުކޭޝަނު މިނިސްޓަރ އައިޝަތު އަލީ ޓެގްކުރައްވާފައެވެ. ކުރިން ނަޝީދު ވަނީ ދިވެހިން ސީރިއާއަށް ހަނގުރާމާގައި ބައިވެރިވުމަށް ދާއިރު އެމީހުންނަށް ހަރުކަށި ވިސްނުމުގެ ނަސޭހަތްދީ އެހީތެރިވާ ބަޔަކު ރާއްޖޭގައި ތިބި ކަމަށް ތުހުމަތުކުރައްވާފައެވެ.


Nafsaanee Balithakah Aasandhain Faruvaa Kurevey Goiy Hadhanee - Vaguthu\nނަފްސާނީ ބަލިތަކަށް އާސަންދައިން ފަރުވާ ކުރެވޭގޮތް ހަދަނީ\nހެލްތު މިނިސްޓަރު ޢަބްދުﷲ އަމީން - ފޮޓޯ: ހެލްތު މިނިސްޓަރީ\nސަރުކާރުގެ ފުރަތަމަ ސަތޭކަ ދުވަހުގެ ތެރޭގައި، ނަފްސާނީ ބަލިތަކަށް އާސަންދައިން ފަރުވާ ކުރެވޭނެ އިންތިޒާމްތައް ހަމަޖައްސަވާނެ ކަމަށް ހެލްތު މިނިސްޓަރު ޢަބްދުﷲ އަމީން ވިދާޅުވެއްޖެއެވެ.\nސަރުކާރުގެ ފުރަތަމަ ސަތޭކަ ދުވަހުގެ ތެރޭގައި ޞިއްޙީ ދާއިރާއިން ހާސިލުކުރައްވާނެ ލަނޑުދަނޑިތަކާ ގުޅޭގޮތުން މަޢުލޫމާތު ދެއްވަމުން ހެލްތު މިނިސްޓަރު އަމީން ވިދާޅުވީ، މެންޓަލް ހެލްތު ނުވަތަ ނަފްސާނީ ދުޅަހެޔޮކަމަކީ އާ ސަރުކާރުން ވަރަށް ބޮޑު ސަމާލުކަމެއް ދެއްވައިގެން މަސައްކަތްތަކެއް ކުރައްވާނެ ދާއިރާއެއް ކަމަށެވެ.\nމިނިސްޓަރު އަމީން ވިދާޅުވީ، ނަފްސާނީ ބަލިތަކުގެ ފަރުވާއަށް ދެއްވާ އަހަންމިއްޔަތުގެ ތެރެއިން، ފުރަތަމަ ސަތޭކަ ދުވަހުގެ ތެރޭގައި މެންޓަލް ހެލްތު އިންސްޓިޓިއުޓެއް ޤާއިމުކުރައްވާނެ ކަމަށާއި، އަދި އެ އިންސްޓިޓިއުޓް ފުޅާކޮށް ރާއްޖޭގެ ހުރިހާ ހިސާބެއްގައި ޚިދުމަތް ދެވޭނެ އިންސްޓިޓިއުޓަކަށް ހެއްދެވުމުގެ އަޒުމުގައި މަސައްކަތް ކުރައްވާނެ ކަމަށެވެ.\n"މި މަސައްކަތް ފަށައިގަންނައިރު އަޅުގަނޑުމެން ބޭނުން ނަފްސާނީ ބަލިތަކަށް ދޭ ފަރުވާ އާސަންދައިގެ ދަށުން ކަވަރު ކުރެވޭނެ ނިޒާމެއް ޤާއިމުކުރަން. އެހެންކަމުން ސަރުކާރުގެ ކަމާގުޅޭ މުއައްސަސާތަކާ ގުޅިގެން އާސަންދައިގެ ތެރެއިން ނަފްސާނީ ބަލިތަކަށް ފަރުވާ ކުރެވޭނެ ނިޒާމެއް ޤާއިމު ކުރާނަން." މިނިސްޓަރު ވިދާޅުވިއެވެ.\nސަރުކާރުގެ ފުރަތަމަ ސަތޭކަ ދުވަހުގެ ތެރޭގައި ކޮށްދެއްވާނެ ކަންކަމާ ގުޅޭގޮތުން ވާހަކަފުޅު ދައްކަވަމުން މިނިސްޓަރު ވިދާޅުވީ، ޚާއްޞަ ބަލިތަކަށް ފަރުވާދޭ ނިޒާމްތަކެއް ޤާއިމު ކުރައްވާނެ ކަމަށެވެ. އެގޮތުން ހަކުރު ބައްޔަށް ފަރުވާ ހޯދޭނެ ނިޒާމް ރާއްޖޭގެ ހުރިހާ ހިސާބެއްގައި ތައާރަފް ކުރުމަށްޓަކައި އައިޖީއެމްއެޗް އާ ގުޅިގެން ޚާއްޞަ މަސައްކަތަތަކެއް ކުރައްވާނެ ކަމަށް މިނިސްޓަރު ވިދާޅުވިއެވެ.\nއިތުރަށް މިނިސްޓަރު ވިދާޅުވީ، ޞިއްޙީ ޚިދުމަތް ރާއްޖޭގެ ކޮންމެ ރައްޔިތަކު އެދޭ މިންވަރަށް ފޯރުކޮށްދިނުމަކީ ސަރުކާރުގެ ފަރާތުން ހެލްތު މިނިސްޓްރީން އަދާކުރަންޖެހޭ މަޞްޢޫލިއްޔަތެއް ކަމަށާއި، އެ މިނިސްޓްރީގެ މައިގަނޑު އަމާޒަކީ ޞީއްޙީ ނިޒާމަކީ ރައްޔިތުން އިތުބާރުކުރާ، ފެންވަރު ރަނގަޅު، ޚަރަދުކުޑަ، އަދި އަވަސް ޚިދުމަތް ދެވޭ ނިޒާމަކަށް ހެދުން ކަމަށެވެ.\n"އަޅުގަނޑުމެންގެ މައިގަނޑު އަމާޒަކީ ޞީއްޙީ ނިޒާމަކީ ރައްޔިތުން އިތުބާރުކުރާ، ފެންވަރު ރަނގަޅު، ޚަރަދުކުޑަ، އަދި އަވަސް ޚިދުމަތް ދެވޭ ނިޒާމަކަށް ހެދުން. އެ އަމާޒަށް ވާސިލުވުމަށްޓަކައި އަޅުގަނޑުމެން މަސައްކަތް ފަށައިގަތްއިރު ރާއްޖޭގެ ޞިއްޙީ ޚާލަތު އޮތީ ހަޤީގަތުގައި ރައްޔިތުންގެ ތެރެއިން ވަރަށް ގިނަ ބަޔަކު ކަންބޮޑުވާ ޚާލަތެއްގައި." މިނިސްޓަރު އަމީން ވިދާޅުވިއެވެ.\nނަފްސާނީ ބަލިތަކަށް އާސަންދައިން ފަރުވާ ކުރެވޭގޮތް ހެދުމަށް ސަރުކާރުން އަމާޒުހިފާފައިވާއިރު، ޞިއްޙީ ދާއިރާގައި ހަރަކާތްތެރިވާ މުވައްޒަފުން ތަމްރީނު ކުރުމާއި، ރާއްޖޭގެ ހުރިހާ ރަށަކަށް އެމްބިއުލާންސް ފޯރުކޮށްދިނުމާއި، އެމަޖެންސީ ކެއަރގެ ވަރުދަގަ ނިޒާމެއް ޤާއިމު ކުރުމުގެ އިތުރުން ދިވެހި ބޭއްވެރިކަން ކުރިއެރުވުމަކީވެސް އާ ސަރުކާރުގެ ފުރަތަމަ ސަތޭކަ ދުވަހުގެ އަމާޒުތަކެވެ.\nސިއްހީ ދާއިރާ ތަރައްގީ ކުރުމަށް ކިއުބާގެ އެހީތެރިކަން ހޯދަނީ\nރާއްޖޭގެ ހެލްތް މިނިސްޓަރ، މެލޭޝިއާގެ ހެލްތް މިނިސްޓަރާ ބައްދަލުކުރައްވައިފި\nއަތޮޅުތެރޭގެ ސިއްހީ ނިޒާމުގެ ހާލަތު އޮތީ އަދި މާދަށްކޮށް - މިނިސްޓަރ އަމީން\nޑިސެމްބަރު 6, 2018 12:02\nލާދީނީ ސަރުކާރުގެ ހަމަ އެކަނި ބޭނުމަކީ މުރުތައްދު ވަލުޒިނީ އަށް ފަރުވާ ކުރަންށޭ ކިޔާފަ އަހަރެމެންގެ ލާރި ބޭކާރުކުރުން\nޑިސެމްބަރު 6, 2018 12:09\nއެހެން ފަރުވާ ތަކަށް ކަނޑައެޅިފައިވާ އާސަންދައިގެ ހުރިހާ ފައިސާއެއް މި ލިބެނީ އޭޑީކޭ ނާޝިދަށާއި ކްލިނިކްތައް ހިންގާ މީހުންނަށް. ރައްޔިތު މީހާ ޖެހެނީ ކޮންމެ ކަމަކަށް އިންތިހާ ދަރަޖައިގެ ބޮޑު އަގު ދައްކަން. ނަފްސާނީ މައްސަލައިގައި ވެސް އެކަން އޮތީ އެހެން ކަމުގައި ވާނަމަ ތިޔަ އާސަންދަ ބޭނުމެއްނޫން. އާސަންދައިގެ ނަން ބޭނުން ނުކޮށް އޭޑީކޭ ނާޝިދުމެން ކަހަލަ ނުފުދިގެން އުޅޭ މީހުންގެ އެކައުންޓަށް އެފައިސާ ޖަމާ ކޮއްލީމާ އޯކޭވާނެ.\nޑިސެމްބަރު 6, 2018 12:43\nބައްލަވ މިހާރުވެސް ނަފްސާނީ ބައްޔަށް ބޭސްކުރެވޭ ނޫންތޯ؟\nޑިސެމްބަރު 6, 2018 12:50\nބަލަގަ ކުރިންވެސް އާސަސްދަ ލިބެއޭ އާކަމެއް ކުރަންވީނުން ، ޔާމިން ސަރުކާތުން ނިންމާމަ ހުރިކަމެއްކަން ނޭގެނީތަ\nޑިސެމްބަރު 6, 2018 12:58\nއަމީންމެންނަކަށް ނޭގޭނެ ވާނުވާއެއް، ހުރިހާ ބައްޔަކަަށް ވެސް އާސަންދަ ލިބޭގޮތަށް ކުރީ ގެ ސަރުކާރުން ވަނީ ނިންމާފަ، ދެން ކޯޗެއް ކަލޯމެން ތިކިޔަނީ\nޑިސެމްބަރު 6, 2018 14:51\nޑިސެމްބަރު 6, 2018 15:02\nވަލުޒިނ އަށް ފައިސާ ޚަރަދުކުރާން މޮޅު ގޮތެއް ރާވާލީދޯ؟ އިބޫ ގަދަ އިނގޭ!


Nafrathuge bilu beyrukuran committee faaheh nukuri – Iru\nލަހޫ· 24 ޖޫން 2021\nއަގީދާއާ ގުޅުވައިގެން ނަފްރަތު އުފެއްދުމަކީ ގާނޫނީ ކުށަކަށް ހަދަން ޤާނޫނުލްއުޤޫބާތު އިސްލާހުކުރަން ސަރުކާރުން ހުށަހެޅި ބިލު ބޭރުކުރަން ހުށަހެޅި ހުށަހެޅުން އެ ބިލު ދިރާސާކުރަމުންދާ ޖުޑީޝަރީ ކޮމިޓީން ފާހެއް ނުވިއެވެ.\nގާނޫނުލް އުގޫބާތަށް އމިސްލާހު ގެންނެވުމަށް، ތުޅާދޫ ދާއިރާގެ މެމްބަރު ހިސާން ހުސައިން ހުށަހެޅުއްވި ބިލު ދިރާސާ ކުރުމަށް ބުދަ ދުވަހުގެރޭ ކުރިއަށްގެންދިޔަ ޖުޑިޝަރީ ކޮމިޓީގެ ބައްދަލުވުމުގައި ބިލު ފާސްކުރަން ނުފެންނަށް ކަމަށް ނިންމައި ކޮމިޓީން ބިލު ބޭރު ކުރުމަށް ގުރައިދޫ ދާއިރާގެ މެމްބަރު އިބްރާހީމް ރިޒާ ހުޅަހެޅުއްވިއެެވެ.\nރިޒާގެ ހުށަހެޅުއްވުމަށް ތާއީދު ކުރެއްވީ ކެންދޫ ދާއިރާގެ މެންބަރު އަލީ ހުސައިނެވެ. ވިދާޅުވީ، އެޗްއާރުސީއެމުން ދިން ލަފާގައި އެ ބިލުގެ 126 ވަނަ މާއްދާގައި ހުރި ހުރިހާ އަކުރެއް އުނިކުރަންޖެހޭ ކަން ފާހަގަކޮށްފައިވާ ކަމަށެވެ. އެހެންކަމުން މުޅި ބިލު ބިނާކޮށްފައިވާ މައިގަނޑު އަސާސް ގޯސްކަމަށް ފާހަގަކުރެވޭ ކަމަށާއި، އެ ބިލު އަނބުރާ ފޮނުވާލަންޖެހޭ ކަމަށް ގަބޫލުކުރައްވާ ކަމަށެވެ.\nރިޒާގެ ހުށަހެޅުއްވުމާއެކު ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) ވިދާޅުވީ މި ބިލަށް ހިޔާލު ހޯދުމަށް ހުޅުވާލި ފުރުސަތުގައި އިސްލާމިކް މިނިސްޓްރީއާއި ޕީޖީ އޮފީހާއި، ހިއުމަން ރައިޓްސް ކޮމިޝަން އޮފް ދަ މޯލްޑިވްސް އިން ހުށަހެޅުއްވި ހިޔާލުތަކުގެ ތެރޭގައި ބިލު ބަލައިނުގަނެ ބޭރުކޮށްލުމަށް ހިޔާލު ދެއްވާފައި ނުވާ ކަމަށާއި އޭގެ ބަދަލުގައި އެ އިދާރާތަކުން ހުށަހެޅުއްވީ ބިލު އިސްލާހުކުރަން ކަމަށެވެ.\nކޮމިޓީގެ ނައިބު މުގައްރިރު، ފޮނަދޫ ދާއިރާގެ މެމްބަރު މޫސާ ސިރާޖް ވިދާޅުވީ، އެ ބިލުގައި ހިމެނޭ ބައެއް މާއްދާތަކުގެ ބަސްމަގު ބަދަލުކުރަންޖެހޭ ކަން ގަބޫލުކުރައްވާ ކަމަށާއި، ލިބިފައިވާ ހިޔާލުތައް ދިރާސާ ކުރަން ކޮމިޓީން އެއްވެސް މަސައްކަތެއް ނުކޮށް އެ ބިލު ބޭރުކޮށްލުމަކީ ވަރަށް ޒިންމާދާރުކަން ކުޑަ ކަމެއް ކަމުގައެވެ.


Teynkuge kihaa hisaabehgai?\nޓޭންކުގެ ކިހާ ހިސާބެއްގައި؟\nމި ރަމަޟާން މަހުގެ އެއްވަނަ ދުވަހު އަޅުގަނޑު ވާނީ “ޕޮޒިޓިވިޓީ” ނުވަތަ “އޮޕްޓިމީޒަމް” މި މަޢުޟޫއު ގެ ދަށުން “މިއޮތް އައީ ރަމަޟާން މަހެވެ. ޕޮޒިޓިވް ޓޭންކުން ނެގެޓިވް ޓޭންކަށް ފުންމާލާށެވެ.” މި ނަމުގައި ލިއުމެއް ގެނެސްދީފަ އެވެ. އެހެންކަމުން މީގެ ދެވަނަ ބާބަށް ޖެހިލަމާ ހިނގާށެވެ.\nމިހާރަކަށް އައިސް އަޅުގަނޑުމެންގެ ތެރޭގައި ޚާއްސަކޮށް ޝޯސަލް މީޑިއާ އާންމުވެގެން ގޮސްފައިވާ މިންވަރުން ކޮންމެ ކަމެއްގެވެސް ނުބައި ތަންކޮޅު ފާހަގަ ކުރާ ވިސްނުން ނުވަތަ ނެގެޓިވް ވިސްނުން ވަނީ ނުލާހިކު ބޮޑަށް އާންމުވެފަ އެވެ. ހަބަރެއް ފެނުނިއްޔާ ހަބަރުގެ ސުރުހީ ކިޔާލާފައި ގޮތް ނިންމާފައި ކޮމެންޓެއް ކޮށްލާނެ އެވެ. ނޫނީ ވިއްޔާ ކޮންމެވެސް ނުރަނގަޅު ކެޕްޝަނެއް ޖަހާފައި ހަބަރު ޝެއާ ކޮށްލާނެ އެވެ. ހަނދާން ކޮށްލަން ޖެހޭ ކަމަކީ ތިމާ އަބަދުވެސް “ނެގެޓިވް” ތަންކޮޅު ފާހަގަ ކުރަންޏާ ދުވަހަކުވެސް ކަމެއް ރަނގަޅުވާތަން ފެނުން ދުރުވާނެ އެވެ. ނުވަތަ ނެގެޓިވް ގުރޫޕެއްގެ ތެރޭގައި އުޅޭނަމަ ކަމެއް ރަގަޅުވާތަން ފެނުމަކީ ދުރުކަމެކެވެ.\nމީގެ ދެ ދުވަހެއް ކުރިން ފޭސްބުކުން ފެނުނު ވާހަކަ އެކެވެ. މި ވާހަކައިގައި ވާގޮތަކީ ޓީޗަރެއް ބޯޑުގައި ބަރިއަކަށް ނުވައެއްގެ ނަވަތަ ލިޔެ އެވެ. ހުރިހާ ނަވަތައެއް ރަނގަޅަށް ލިޔެފައިވީ ނަމަވެސް ޓީޗަރު ގަސްތުގައި ފުރަތަމަ ނަވަތަ ލިޔެފައިވަނީ ނުބައިކޮށެވެ. ފުރަތަމަ ނަވަތަ ލިޔެފައިވަނީ 7=1*9 މިހެންނެވެ. ޓީޗަރު ފަސް އެނބުރި ބަލައިލިއިރު ހުރިހާ ކުދިން ތިބީ މަލާމާތުގެ ރާގުގައި ހޭށެވެ. ޓީޗަރު ކީއްވެތޯ ހެނީ ސުވާލު ކުރުމުން ހުރިހާ ކުދިންވެސް ޖަވާބުދިނީ ފުރަތަމަ ނަވަތަ ނުބައިކޮށް ލިޔެފައި އޮތީމާ ކަމަށެވެ. ޓީޗަރު ވަރަށް ހަރުދަނާ ކަމާއެކު ޖަވާބު ދިނެވެ. އެކަން ކުރީ ހުރިހާ ކުދިންނަށް ފިލާވަޅެއް އުނގަންނައި ދިނުމުގެ ގޮތުން ކަމުގަ އެވެ. އެހެނީ ރަނގަޅު 10 ކަންތައް ކުރި ނަމަވެސް އެންމެންވެސް ފާހަގަ ކުރާނީ ގޯސްކޮށް ކުރާ އެއް ކަންތައް ކަން ހާމަކޮށްދިނުމުގެ ގޮތުންނެވެ. ނަވަތަ ނުބައިކޮށް އޮތުމުން އެކަން ފާހަގަ ކުރަން ޖެހޭނެ އެވެ. ނަމަވެސް ރިވެތި ގޮތުގަ އެވެ.\nމިހާރަކަށް އައިސް ދެމީހެއްގެ ދެމެދުގައި ކުޑަ ވާހަކައެއް ދެކެވުނަސް އެކަން ދާނީ ސިޔާސީ ކޮންމެވެސް ވާހަކައަކާ ދިމާލަށެވެ. ނުވަތަ އެހެން ކޮންމެވެސް މީހެއްގެ ކުށެއް ފާހަގަ ކުރާނެ އެވެ. އެކަންކަންވެސް ކުރަން އޮންނަ ރަގަޅު ގޮތުގައި ކުރެވޭނެ އެވެ. މިސާލަކަށް އެމީހެއްގެ ގާތުގައި ނުވަތަ އެމީހަކަށް ނޯޓެއްގެ ސިފައިގައި މެސެޖު ފޯރުކޮށްދެވިދާނެ އެވެ.\nމިސާލަކަށް މީހެއް ކައިރީ ދިރިއުޅުން ކިހެނެތްތޯ ސުވާލުކޮށްލަ ބަލާށެވެ. “ކަޑަ”، ލިބޭ މުސާރަ ކޮޅު މާ ކުޑަ”، “އެއްޗެހި ހާދަ އަގުބޮޑޭ”، “މިހާރު ދެން އެހެން އަންބެއް ހޯދަންވީ”، “ރަގަޅު ރެސްޓޯރެންޓް ގަނޑެއްވެސް ނުހުރޭ” ” ޖޮބް ކަޑަ” ޖަވާބުތައް އަންނާނީ މިކަހަލަ ގޮތަކަށެވެ. މަދު މީހަކު އެހެން ގޮތަކަށް ޖަވާބު ނުދޭނެ ވާހަކަ އެއް ނޫނެވެ. ނޫނީ ނުރަގަޅު ކަންތައްތައް ފާހަގަކުރަން ނުޖެހޭނެ ވާހަކައެއްވެސް ނޫނެވެ. ނަމަވެސް ޝުކުރުވެރިވާންވެސް ދަސްކުރަން އެބަޖެހެ އެވެ. ނޫނީ އަބަދުވެސް ދިރިއުޅެން ޖެހޭނީ “ނެގެޓިވް ސާކަލް” އެއްގެ ތެރޭގަ އެވެ. އެގޮތުން ތިމާއަށްވުރެ ދަށުގައި ދިރިއުޅޭ މީހުންނަށް ބެލުމުން ޝުކުރުވެރިވާން ދަސްވެ އެވެ. ދުނިޔޭގެ ކިތަންމެ ބައެއް ބޯނެ ސާފު ބޯފެން ނުލިބި، އުނު އޮރިޔާން ނިވާކުރާނެ އަންނައުނު ނެތި، ނިދާލާނެ ގެއެއް ނުވަތަ އެނދެއް ނުލިބި، ތިންއިރު ހަމައަށް ކާން ނުލިބި އެބަ އުޅޭކަން ހަނދާން ކުރާށެވެ.\nއަބަދާއި އަބަދު ޝޯސަލް މީޑިއާއިންވެސް އާންމުކޮށް ދައުރުވަނީ ނެގެޓިވް އެއްޗެއްސެވެ. އެފަދަ އެއްޗެއް ފެނުމުން ނުވަތަ އާންމުކޮށް އެފަދަ އެއްޗެހި ޝެއާ ކުރާ މީހުން އަންފޮލޯ ކޮށްލާށެވެ. އޭރުން އެ އެއްޗެހި ފެނުން ދުރުވާނެ އެވެ. އަދި ނުރަގަޅު އާދަތައް ގެންގުޅޭ އެކުވެރިން އިސްލާހް ވޭތޯ މަސައްކަތް ކުރާށެވެ. އިސްލާހު ނުވިއްޔާ އެ އެކުވެރިން ދޫކޮށްލުމަށްފަހު ރަގަޅު އެކުވެރިން ހިޔާރު ކުރާށެވެ. އޭރުން ތިމާގެ ހަޔާތް ޕޮޒިޓިވް އަދި އުފާވެރި ހަޔާތަކަށް ބަދަލު ކުރުމަށް އެހީވެދޭނެ އެވެ.\nފެނުގެ އަސަރުކޮށްގެން 23 ގެޔަކު ރިޕޯޓްކުރި، ބޮޑު ގެއްލުމެއް ނުލިބޭ


Fushidhigaa in maalee manfaa hoadhi mahsaige thahugeeg fuluhun fashaifi – Iru\nފުށިދިއްގާއިން މާލީ މަންފާ ހޯދި މައްސަލައިގެ ތަހުގީގު ފުލުހުން ފަށައިފި\nފުށިދިއްގާގެ ބެލެނިވެރިކަމުގެ މައްސަލަ ކޯޓްގައި ހިނގަމުން ދަނިކޮށް އެ ރަށުން ބަޔަކު މާލީ މަންފާ ހޯދާ މައްސަލައާ ގުޅިގެން ފުލުހުންނާއި، ޓޫރިޒަމް މިނިސްޓްރީގެ ޓީމެއް އެ ރަށަށް އަރާ ބަލަންޖެހޭ ބެލުންތައް ވަނީ ބަލާފައެވެ.\n“އެރަށައް މިއަދު ފުލުހުން ދިޔައިރު ތިބީ ދެ ބިދޭސީ ފިރިހެނުން އެކަނި. ދެ މީހުންގެވެސް ރަސްމީ އެއްވެސް ލިޔުމެއް ނެތް. މީގެ ތެރެއިން އެކަކީ ގަވާއިދާ ޚިލާފަށް ފިލައިގެން އުޅޭ ބިދޭސީ އެއް ކަމަށް އިމިގްރޭޝަނަށް ރިޕޯޓްކޮށްފައިވާ މީހެއް. ދެވަނަ މީހަކީވެސް އިމިގްރޭޝަން ގާނޫނާ ޚިލާފަށް އުޅޭ މީހެއް.” ފުލުހުން ބުންޏެވެ.\n“މި މައްސަލައާއި ގުޅުންހުރި ބައެއް ލިޔެކިޔުންތައް ފުލުހުންގެ ބެލުމުގެ ދަށައް ގެނެސްފައިވޭ.” ފުލުހުން ބުންޏެވެ.\nނަމަވެސް މީގެ އަހަރުތަކެއް ކުރިން ފެށިގެން އެ ރަށް ވަރުވާއަށް ގެންގުޅުނު ފަރާތުން ދަނީ އެ ރަށައް ފަތުރުވެރިން ގެނެސް މާލީ މަންފާ ހޯދަމުންނެވެ. ފުށިދިއްގާގެ ބެލެނިވެރިކަން ހޯދަން ތިން ޕާޓީއަކުން މަސައްކަތް ކުރަމުންދާއިރު، އެ މައްސަލަ އޮތީ އަދިވެސް ކޯޓްގަ އެވެ. މިރަށަށް ވެފައި އޮތް ގޮތެއް ސަރުކާރަކަށް މުޅީން ސާފެއް ނުވެއެވެ.\nރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން އެ ރަށް ވިއްކާލި ދެ ކުންފުނިން ވަނީ ދައުލަތަށް ފައިސާ ދައްކާފަ އެވެ. އެ ދެ ކުންފުނިން ދެއްކި ފައިސާއަށް އެއިން ކުންފުންޏަލަށް ރަށެއް ވެސް އަދި އެއްވެސް ބަދަލެއް ލިބިފައެއް ނެތެވެ. އެއާ ހިލާފަށް އެހެން ފަރާތަކުން ގެންދަނީ ރަށުގައި ދެ ބިދޭސީއަކު ބައިތިއްބައިގެން މާލީ މަންފާ ހޯދަމުންނެވެ.\nޕިކްނިކް އައިލެންޑެއް ނުވަތަ ރިސޯޓެއްގެ ގޮތުގައި މީގެ އަހަރެއްހާ ދުވަސް ކުރިން ފެށިގެން އެ ރަށުން އެމީހުން ގެންދަނީ މާލީ މަންފާ ހޯދަމުންނެވެ.


މި މިނިސްޓްރީއަށް ތިރީގައި މިދަންނަވާ ސްޕެސިފިކޭޝަންގެ ތަކެތި ގަންނަން ބޭނުންވެއެވެ. ވީމާ، މިތަކެތި ވިއްކުމަށް އެދޭ ފަރާތްތަކަށް އަންދާސީހިސާބު ހުށަހެޅުމުގެ ފުރުޞަތު ހުޅުވާލަމެވެ.\nމިތަކެއްޗަކީ މިނިސްޓްރީގެ ދަށުން ޤާއިމުކުރެވިފައިވާ6ބީ.ޑީ.އެސް.ސީ. ގެ ބޭނުންވާ ތަކެއްޗެވެ.\nތިރީގައިމިވާ ސްޕެސިފިކޭޝަންގެ6ލެޕްޓޮޕް\nMobile optimized processor\nIntel® Core™ i3 Series or Equivalent\n2.0 GHz, 3M Cache, Two (2) Cores\nRAM upgradeable to 4GB\nIntegrated sound capabilities\nDDR 2Dual Channel\nInternal or external 16x DVD Writer / Rewriter\n10/100/1000Mbps Gigabit Ethernet, Integrated 802.11b/g\nThree (3) USB 2.0 , One VGA port\nAdditional external mouse as an accessory\nGenuine OEM Microsoft Windows 8 Professional 32 or 64‐bit. Licence Key to be provided upon purchase.\nAll drivers for the supplied operating system.\nSize = 14” widescreen\nXGA TFT active colour display\nInternal 1024x768 resolution\nExternal 1600x1200 resolution\nMinimum3hours continuous use\nMicrosoft Office Standard 2013 Genuine. Licence Key to be provided upon purchase.\nThe power adapter should haveaflat3pin plug compatible for the power sockets used in Maldives. If it is not, the vendor should provideasolution such as travel adapters at no additional cost.\nމިނިސްޓްރީން ބަލާނެ ކަންތައްތައް\nހުށަހަޅާ އައިޓަމްތަކުގެ ސްޕެސިފިކޭޝަން ހުންނަންވާނީ، މި ކަރުދާހުގައި ބަޔާންކޮށްފައިވާ ފެންވަރަށެވެ.\nބިޑް އިވެލުއޭޓް ކުރާއިރު، ދިގުމުއްދަތެއްގައި އިންފޮމޭޝަން ޓެކްނޮލޮޖީއާ ގުޅޭ ތަކެތީގެ ވިޔަފާރިކޮށް ތަޖުރިބާ ހުރި ފަރާތްތަކާއި، އަދި އާފްޓަރސޭލް ސަރވިސް/މެއިންޓެނަންސް ދެވޭ ފަރާތްތަކަށް އިސްކަންދެވޭނެއެވެ.\nބިޑް ކާމިޔާބުކުރާ ފަރާތުން ގެންނަ ތަކެތި، މި މިނިސްޓްރީގައި ޓެސްޓުކުރެވޭނެއެވެ. އަދި ސްޕެސިފިކޭޝަނަށް ނުފެތޭނަމަ އެ އެއްޗެއް ގަބޫލެއް ނުކުރެވޭނެއެވެ. އަދި އެތަކެތީގެ ބަދަލުގައި އިތުރު އަގަކާނުލައި ސްޕެސިފިކޭޝަނަށް ފެތޭ ތަކެތި މި މިނިސްޓްރީއަށް ހޯދައިދޭންވާނެއެވެ.\nތަކެއްޗަށް އަގުދެވޭނީ ހުރިހާ އައިޓަމެއް މިނިސްޓްރީއާ ހަވާލުކުރުމުންނެވެ.\nހުށަހަޅާ އަންދާސީހިސާބު، 60 ދުވަސް ވަންދެން ކެންސަލްކޮށްގެން ނުވާނެއެވެ.\nޑެލިވަރީ މުއްދަތު ހުންނަންވާނީ ދުވަހުންނެވެ.\nވޮރަންޓީ މުއްދަތު ހުންނަންވާނީ މަހުގެ އަދަދުންނެވެ.\nމާކްސް ދެވޭނީ މިނިސްޓްރީގެ ޓެކްނިކަލް އިވެލުއޭޝަނުން ފާސްވާ ވިޔަފާރިތަކުން ހުށަހަޅާ އެންމެ ކުޑަ އަގަކީ ބެންޗްމާކެއްކަމުގައި ބަލައިގެން ކްރައިޓީރިއާއަށް އެލޮކޭޓް ކުރެވިފައިވާ % ހުރިހާ އަގުތަކެއްގެ މެދުގައި ބަހާލައިގެންނެވެ.\nމާކްސް ދެވޭނީ މިނިސްޓްރީގެ ޓެކްނިކަލް އިވެލުއޭޝަނުން ފާސްވާ ވިޔަފާރިތަކުން ހުށަހަޅާ އެންމެ ކުރު މުއްދަތަކީ ބެންޗްމާކެއްކަމުގައި ބަލައިގެން ކްރައިޓީރިއާއަށް އެލޮކޭޓް ކުރެވިފައިވާ % ހުރިހާ މުއްދަތެއްގެ މެދުގައި ބަހާލައިގެންނެވެ.\n(Benchmark Delivery / Submitted Delivery) x Allocated Percentage\nގަންނަ ތަކެތި މުވައްޒަފެއްގެ އިހުމާލަކާ ނުލައި ހަލާކުވެއްޖެނަމަ ހަދައިދިނުމަށް ދޭ މުއްދަތަށް މާކްސް ދޭވަރު\n(Warranty Period / Bench Mark) x Allocated Percentage\nސަރވިސް ދިނުމަށް ހުށަހަޅާފައިވާ މުއްދަތަށް ދޭ މާކްސް\nމާކްސް ދެވޭނީ މިނިސްޓްރީގެ ޓެކްނިކަލް އިވެލުއޭޝަނުން ފާސްވާ ވިޔަފާރިތަކުން ހުށަހަޅާ އެންމެ ދިގު މުއްދަތަކީ ބެންޗްމާކެއް ކަމުގައި ބަލައިގެން ކްރައިޓީރިއާއަށް އެލޮކޭޓް ކުރެވިފައިވާ % ހުރިހާ މުއްދަތެއްގެ މެދުގައި ބަހާލައިގެންނެވެ.\nކޮމްޕެނީ ޕްރޮފައިލަށް ބަލައި 1-10 ދެމެދުގެ މާކުހެއް ދެވޭނެއެވެ.\nމީގެކުރިން ކޮމްޕެނީގެ ފަރާތުން ކުރެވިފައިހުރި މުޢާމަލާތްތަކަށް ބަލައި 1-10 ދެމެދުގެ މާކުހެއް ދެވޭނެއެވެ.\n2 Major questions (profile and experience) with 10 max points each =20, three members of BEC, Max marks attainable from questions=60 points.\n(Points attained/60)x allocated %\nބިޑް އިވެލުއޭޓް ކުރާނީ މި މިނިސްޓްރީގެ ބިޑް އިވެލުއޭޝަން ކޮމިޓީންނެވެ.\nބިޑް އިވެލުޝަނަށްފަހު އެއްވެސް ޝަކުވާއެއްވާނަމަ، މި މިނިސްޓްރީއަށް ސިޓީއަކުން ހުށަހެޅުމުން އެފަރާތަކަށް ޖަވާބުދެވޭނެއެވެ.\nއަންދާސީހިސާބު 30 ސެޕްޓެންބަރު 2015 ގެ 11:00 އަށް މި މިނިސްޓްރީއަށް ހުށަހަޅަންވާނެއެވެ. އަދި ކަނޑައަޅާފައިވާ ވަގުތު ފާއިތުވުމުން ހުށަހަޅާ އަންދާސީހިސާބުތައް ބަލައިނުގަނެވޭނެ ވާހަކަވެސް ދަންނަވަމެވެ.\nއަންދާސީހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި އިޢުލާނުގެ ނަންބަރު ލިޔެވިފައި އޮންނަންވާނެއެވެ. އަދި ތިރީގައިވާގޮތަށް އެޑްރެސްކުރެވިފައި އޮންނަންވާނެއެވެ.\nއެންޓަރޕްރައިސް ޑިވެލޮޕްމަންޓް ސެކްޝަން\nއަންދާސީހިސާބު ހުޅުވާނީ 30 ސެޕްޓެންބަރު 2015 ގެ 11:00 ގައި މިނިސްޓްރީ އޮފް އިކޮނޮމިކް ޑިވެލޮޕްމަންޓުގެ ފުރަތަމަ ފަންގިފިލާގައި ހުންނަ ކޮންފަރެންސް ރޫމުގައި، އަންދާސީހިސާބު ހުށަހެޅި ފަރާތްތަކުގެ ނުވަތަ އެފަރާތުން ކަނޑައަޅާފައިވާ ފަރާތްތަކުގެ ހާޒިރުގައެވެ.\nމިކަމާ ބެހޭގޮތުން އިތުރު މަޢުލޫމާތު ހޯއްދެވުމަށް 3333155 އަށް ގުޅުއްވުން ނުވަތަ [email protected] އަށް މެއިލްކޮށްދެއްވުން އެދެމެވެ.\n26 ޛުލްޤަޢިދާ 1436\nސުންގަޑި: 30 ސެޕްޓެންބަރު 2015 1100


Beyvafaatherive rohvvumun badhaluhifumuge gothun kureege loabiveriyaage geyah eh ton ge fiyaa fonuvaifi - One Online\nޒާއޯގެ ކުރީގެ ލޯބިވެރިޔާއަށް ފޮނުވި ފިޔާ --\nބޭވަފާތެރިވެ ރޮއްވުމުން ބަދަލު ހިފުމުމުގެ ގޮތުން ކުރީގެ ލޯބިވެރިޔާގެ ގެޔަށް އެއްޓަނުގެ ފިޔާ ފޮނުވައިފި\nޗައިނާގެ އަންހެނަކު އޭނާގެ ކުރީގެ ލޯބިވެރިޔާއަށް އެއް ޓަނުގެ ފިޔާ ފޮނުވައިފިއެވެ.\nޗައިނާގެ ޝަންޑޮންގް ޕްރޮވިންސްގައި ދިރިއުޅޭ ޒާއޯ ނަމަކަށް ކިޔާ މިއަންހެން އޭނާގެ ކުރީގެ ލޯބިވެރިޔާގެ ގެޔަށް އެއް ޓަނުގެ ފިޔާ ފޮނުވީ، ފިރިހެން މީހާ ބޭވަފާތެރިވެ އެކަމުގެ ސަބަބުން ޒާއޯ ކުރި ހިތާމައާއި ރުއި ރުއިމުގެ ބަދަލު ހިފުމުގެ ގޮތުންކަމަށް އޭނާ ބުނެއެވެ.\nޗައިނާގެ މީޑިއާއަށް މައުލޫމާތު ދެމުން ޒާއޯ ބުނީ އޭނާގެ ކުރީގެ ލޯބިވެރިޔާ އޭނާއަށް ބޭވަފާތެރިވެ އެހެން އަންހެނަކާ ވާހަކަ ދައްކާކަން ފަޅާއެރުމުން ރުޅިވީ ކަމަށެވެ. ޒާއޯ ބުނީ ރުޅިވުމަށްފަހު އެކަމުގެ ހިތާމައިގައި ތިން ދުވަސް ވަންދެން ރުއި ކަމަށާއި އެއީ ހިތްދަތި ދުވަސްތަކެއް ކަމަށެވެ.\n"އަހަންނަށް އެނގޭ އޭނަ އަހަންނަށް ވަފާތެރި ނޫންކަން. ރުޅިވުމަށް ފަހުވެސް އޭނަގެ ރައްޓެހިން ބުނޭ އޭނަ އެކަމާ އެއްވެސް ވަރަކަށް ހިތާމަވެސް ނުކުރާކަމަށް. އެކަމަކު އަހަރެން ތިން ދުވަސް ކަރުނަ އަޅައި ރުއިން. މިއަދު އަހަރެން ބޭނުންވަނީ އަހަރެން މިކުރަމުންދާ ހިތާމައިގެ ރަހަ އޭނައަށްވެސް ލާވަރު ކުރަން." ޒާއޯ ކިޔައިދިނެވެ.\nކުރީގެ ލޯބިވެރިޔާގެ ގެޔަށް އެއްޓަނުގެ ފިޔާ ޒާއޯ ފޮނުވީ ރުއިމާއި ކަރުނަ އެޅުމަކީ ކިހާ ވޭން ގަދަ ކަމެއްކަން އޭނާގެ ކުރީގެ ލޯބިވެރިޔާއަށް އިހުސާސްކޮށްދިނުމަށެވެ. އެއީ ގިނަ އަދަދެއްގެ ފިޔާގެ ތެރޭގައި އުޅޭން ޖެހުމުން ހަމަގައިމުވެސް ލޮލުން ފެން އައިސް ކަރުނަ އަޅާން ޖެހޭނެތީ އެވެ. އަދި އެތަކެތި އުކައިލައި ސާފުކުރާން މަސައްކަތްކުރިޔަސް އޭގެ ދިލައިން ސަލާމަތް ނުވެވޭނެތީ އެވެ.\nޒާއޯގެ ކުރީގެ ލޯބިވެރިޔާވެސް ވަނީ މިހާދިސާގެ މައުލޫމާތު ޗައިނާގެ މީޑިއާއަށް ހިއްސާކޮށްފައެވެ. އޭނާ ބުނެފައިވަނީ ޒާއޯ އަކީ ތަފާތު އަންހެނެއް ކަމަށެވެ.\n"ރުޅިވީ ފަހުން އަހަރެން އެކަމާ ހިތާމަކޮށް ދެރަވެގެން ނޫޅޭ ވާހަކަ ޒާއޯ އަހަރެމެންގެ ރައްޓެހީން ކައިރީ ދެއްކި. ފިރިހެނުންނަކީ މީހުންނާ އެހެން ރުޅިވިޔަސް އެކަމާ ހިތާމަކޮށް ރޮއިހަދާ ބައެއް ނޫން. އެކަން އެހެން ކުރާކަށް ނުޖެހޭ." ޒާއޯގެ ކުރީގެ ލޯބިވެރިޔާ ބުންޏެވެ.\nގުޅޭ ޓެގު ޗައިނާ އަލުވި


Anna roadhamahu imaamuve Tarawih namaadhukuran beynunvaa beyfulhunnah huhdha ah edhumuge furusathu hulhuvaalaifi Anna roadhamahu imaamuve Tarawih namaadhukuran beynunvaa beyfulhunnah huhdha ah edhumuge furusathu hulhuvaalaifi\nއަންނަ ރަމަޟާންމަހު އިމާމުވެ ތަރާވީޙު ނަމާދުކުރަން ބޭނުންވާ ބޭފުޅުންނަށް ހުއްދައަށް އެދުމުގެ ފުރުޞަތު ހުޅުވާލައިފި\n1440 ވަނަ އަހަރުގެ ރަމަޟާންމަހު ރާއްޖޭގެ މިސްކިތްތަކުގައި ޙިފްޡުކޮށް ތަރާވީޙް ނަމާދުކުރުމަށް ރާއްޖޭން ބޭރުގެ ޙާފިޡުން ގެނަން ބޭނުންވާ ފަރާތްތަކަށް އެކަމަށް ހުއްދައަށް އެދުމުގެ ފުރުޞަތު ހުޅުވާލައިފިއެވެ.\nއިސްލާމިކް މިނިސްޓްރީން ބުނީ، ރަމަޟާންމަހު ރާއްޖޭގެ މިސްކިތްތަކުގައި ޙިފްޡުކޮށް ތަރާވީޙް ނަމާދު ކުރުމަށް ރާއްޖޭން ބޭރުން ޙާފިޡުން ގެނައުމަށް ޝަޢުގުވެރިވާ ފަރާތްތަކުން، "ޙިފްޡުކޮށް އިމާމުވެ ތަރާވީޙު ނަމާދުކުރުމަށް ރާއްޖެއިން ބޭރުގެ ޙާފިޡުން ގެނައުމުގެ ހުއްދައަށް އެދޭ ފޯމް" ފުރިހަމަކޮށް އަންނަ އޭޕްރީލްމަހުގެ 15 ވަނަ ދުވަހުގެ ކުރިން އެ މިނިސްޓްރީއަށް ހުށަހަޅަންޖެހޭނެކަމަށެވެ.\nޙިފްޡުކޮށް ތަރާވީޙް ނަމާދު ކުރާ ފަރާތްތަކަށް އެލަވަންސް ފައިސާ ދިނުމަށް ހަމަޖެހިފައިވަނީ ރަމަޟާން މަހުގައި ކުރެވޭ ތަރާވީޙް ނަމާދުގައި އިމާމުކަން ކުރުމަށް ދިވެހިރާއްޖެއިން ބޭރުގެ ފަރާތްތައް ގެނައުމާ ގުޅޭ އުސޫލުގެ3ވަނަ ނަންބަރުގެ (ށ) ގައިވާ ގޮތުގެމަތިން އާބާދީގެ ނިސްބަތުންނެވެ. އެގޮތުން ރާއްޖެއިން ބޭރުގެ ޙާފިޡުންނަށް އިމާމުވެ ޙިފްޡުކޮށް ތަރާވީޙު ނަމާދު ކުރާ ކޮންމެ ރެޔަކަށް 200 ރުފިޔާގެ މަގުން ފައިސާގެ އެލަވަންސެއް ދެވޭނެކަމަށް އިސްލާމިކް މިނިސްޓްރީން ބުނެއެވެ. އަދި މާލެއާއި އަތޮޅުތަކުން އެލަވަންސް ހޯދުމަށް އެދި މިނިސްޓްރީ އަށް ހުށަހެޅޭނެ އެންމެ ފަހު ތާރީޚަކީ 20 ޖޫން 2019 ކަމަށްވެސް އިސްލާމިކް މިނިސްޓްރީން ބުނެފައިވެއެވެ.\nރާއްޖޭގައި މަސައްކަތްކުރާ ރާއްޖޭން ބޭރު ގައުމުތަކުގެ ފަރާތްތަކަށް ރާއްޖޭގައި ޙިފްޡުކޮށް ތަރާވީޙް ނަމާދުކުރުމުގެ ހުއްދަ ދެވޭނީ ރާއްޖޭގެ ޤުރުއާން ކްލާސްތަކުގައި މަސައްކަތް ކުރާ އަދި ޙާފިޡުކަމުގެ ސެޓްފިކެޓް ލިބިފައިވާ ފަރާތްތަކަށެވެ.


Addu ah bidheyseen genaumuge kurin bidheyseen dhaftharu kurumaai Addu gai dhiriulhey bidheyseennaa gulhey\nއައްޑޫއަށް ބިދޭސީން ގެނައުމުގެ ކުރިން ބިދޭސީން ދަފްތަރުކުރުމާއި އައްޑޫގައި ދިރިއުޅޭ ބިދޭސީންނާއި ގުޅޭ\n21 ޖޫން 20202weeks ago\nއައްޑޫއަށް ބިދޭސީން ގެނައުމުގެ ކުރިން ބިދޭސީން ދަފްތަރުކުރުމާއި އައްޑޫގައި ދިރިއުޅޭ ބިދޭސީންނާއި ގުޅޭ:\nޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނު) ގެ 39 ވަނަ މާއްދާގެ (ޓ) އާއި (ޔ) އާއި އެ ޤާނޫނުގެ 40 ވަނަ މާއްދާގެ (ހ) ގެ 26 ވަނަ ނަންބަރުގެ މައްޗަށް ރިޢާޔަތްކޮށް، ބިދޭސީންނާއި ގުޅޭގޮތުން ކަމާބެހޭ ދައުލަތުގެ އިދާރާތަކާއި މަޝްވަރާކޮށް އަންނަނިވި ނިންމުން ނިންމާފައިވެއެވެ. އެގޮތުން،\nއައްޑޫއަށް ބިދޭސީއަކު ގެނައުމުގެ ކުރިން އެބިދޭސީއަކު އައްޑޫ އަށް ގެންނަ ފަރާތަކުން އެ އަވަށެއްގެ އަވަށު އޮފީހުގައި ރަޖިސްޓަރީކުރަންވާނެއެވެ. ރަޖިސްޓަރީ ކުރުމަށް ހުށަހަޅާނީ އެކަމަށް ކަނޑައަޅާފައިވާ ފޯމުންނެވެ.\nއައްޑޫއިން ބިދޭސީއަކު ފޮނުވާލުމުގެ ކުރިން ނުވަތަ އެބިދޭސީއަކު ދިއުމުގެ ކުރިން އެ އަވަށެއްގެ އަވަށު އޮފީހަށް އެކަމަށް ކަނޑައަޅާފައިވާ ފޯމަކުން ހުށަހަޅަންވާނެއެވެ.\nމިހާރު އައްޑޫގައި އުޅޭ ބިދޭސީން ވެސް މި އިޢުލާނުގެ 1 ވަނަ ނަންބަރުގައިވާ ގޮތުގެމަތިން ފޯމުން އެއަވަށެއްގެ އަވަށު އޮފީހުގައި ރަޖިސްޓަރީ ކުރަންވާނެއެވެ.\nލިޔެކިޔުން ފުރިހަމަނުވާ ބިދޭސީންގެ ތެރެއިން ސަރުކާރުން ހިންގަވާ ރެގިއުލަރައިޒޭޝަން ޕްރޮގްރާމުގައި ބައިވެރިނުވާ ބިދޭސީން އައްޑޫގެ އެއްވެސް ގެއެއްގައި ބޭތިއްބުމަކީ މަނާކަމެކެވެ.\nމީގެ އިތުރުން، ސަރުކާރުން ހިންގަވާ ރެގިއުލަރައިޒޭޝަން ޕްރޮގްރާމުގައި ބައިވެރިނުވެ އައްޑޫގައި ތިބި ލިޔެކިޔުން ފުރިހަމަނުވާ ބިދޭސީން އަނބުރާ ގައުމަށް ފޮނުވާލުމަށްޓަކައި ކުރަންޖެހޭ ކަންކަން ދައުލަތުގެ އިދާރާތަކާއި ގުޅިގެން ކުރަމުން ގެންދިއުމަށް ނިންމުނެވެ.\nބިދޭސީން ރަޖިސްޓަރ ކުރުމަށް (ދަފްތަރުގައި ޖެއްސުމަށް) އަދި ޑީރެޖިސްޓަރ ކުރުމަށް (ދަފްތަރުން އުނިކުރުމަށް) އެދޭ ފޯމު ކައުންސިލްގެ ވެބްސައިޓުން ލިބެން ހުންނާނެއެވެ. އީމެއިލްގެ ޒަރިއްޔާއިން ފޯމު ހުށަހަޅާނަމަ އެއަވަށެއްގެ އަންނަނިވި މެއިލްއަށް ފޮނުއްވުން އެދެމެވެ.\nމަރަދޫ އަވަސު އޮފީސް: [email protected]\nމަރަދޫފޭދޫ އަވަށު އޮފީސް: [email protected]\nވީމާ، މިކަމާއި ގުޅިގެން އެންމެހާ ފަރާތްތަކުން ކައުންސިލަށް އެހީތެރިކަމާއި އެއްބާރުލުން ދެއްވައި، މިއިޢުލާނާއި އެއްގޮތަށް ޢަމަލުކުރައްވަމުން ގެންދެވުމަށް ދަންނަވަމެވެ.\n28 ޝައްވާލް 1441\nޕަބްލިޝް ކުރި ތާރީޚް: 21-06-2020\nސުންގަޑި: 2020-06-20 14:00:00


މިއަދު މި ރާއްޖެ މިއޮތީ އަނެއްކާވެސް އީ.ޕީ.އެސް. އަކަށް ބޭނުންވެފައި. – ރައީސުލް ޖުމްހޫރިއްޔާ – EPS School\nEPS School > ޚަބަރު > މިއަދު މި ރާއްޖެ މިއޮތީ އަނެއްކާވެސް އީ.ޕީ.އެސް. އަކަށް ބޭނުންވެފައި. – ރައީސުލް ޖުމްހޫރިއްޔާ\nމިއަދު މިރާއްޖެ އަނެއްކާވެސް މިއޮތީ އީޕީއެސް ސްކޫލަކަށް ބޭނުންވެފައި ކަމުގައި ރައީސުލް ޖުމުހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެ އެވެ. އީޕީއެސް ސްކޫލު އުފެދުނުތާ 53 އަހަރު ފުރުން ފާހަގަކޮށް، ސްކޫލަށް އެކި ރޮނގުރޮނގުން ޚިދްމަތްކުރެއްވި ބޭފުޅުންގެ އަގު ވަޒަންކުރުމަށްޓަކައި ބޭއްވި ޖަލްސާގައި، ރައީސް ޞާލިހު ވިދާޅުވީ އީޕީއެސް ސްކޫލުން 27،000 އަށް ވުރެ ގިނަ ދަރިވަރުންނަށް ތައުލީމާއި ތަރުބިއްޔަތު ލިބި އެކި ދާއިރާތަކުގައި ގައުމަށް ޚިދުމަތް ކުރަމުންދާ ކަމަށެވެ.\n“އަޅުގަނޑު ދަންނަވާނީ، މިއަދު މި ރާއްޖެ މިއޮތީ އަނެއްކާ ވެސް އީޕީއެސް އަކަށް ބޭނުންވެފައޭ. އާދެ، އީޕީއެސް އިން އުފެއްދި ދަރިވަރުންގެ ތެރޭގައި، ޕްރޮފެސަރުންނާއި، ޑޮކްޓަރުންނާއި، ސިފައިންނާއި، ފުލުހުންނާއި، ނަރުހުންނާއި، ކުޅިވަރު ކުޅޭ މީހުންނާއި، ޓީޗަރުންނާއި، ޅެންވެރިންނާއި، ތަމްސީލު ކުޅޭ މީހުންނާއި، ލަވަކިޔާ ފަރާތްތަކާއި، މިހެންގޮސް ހުރިހާ ދާއިރާއެއްގައި އަދި ނުވާތަނަކަށް ސިޔާސީ ދާއިރާގައިވެސް އެންމެ އުހުގައި އެބަތިބި މިއަދު އީޕީއެސް އިން ތައުލީމު ހާސިލުކޮށްގެން ނުކުންނެވި ދަރިވަރުން،” ރައީސް ވިދާޅުވި އެވެ.\nރައީސް ސޯލިހު އުފަންވެވަޑައިގެންނެވި ޅ. ހިންނަވަރު ދޫކުރައްވައި، 1970 ގައި މާލެ ވަޑައިގެން ފުރަތަމަ ކިޔަވައި ވިދާޅުވީ އީޕީއެސް ސްކޫލުގަ އެވެ. އެއަށް ފަހު ބަދަލުވެވަޑައިގަތީ މަޖީދިއްޔާ ސްކޫލަށެވެ.\n“އަޅުގަނޑުގެ ތަޢުލީމީ ޙަޔާތް، މާލޭގައި ފެށިގެންދިޔައީ އީ.ޕީ.އެސް. ސްކޫލުން. އަޅުގަނޑު ރަށުން މާލެއަށް ބަދަލުވީ 1970ގެ މެދުތެރޭގައި. އޭރު ސްކޫލަށް ވަދެ، ފުރަތަމަވެސް ތަޢުލީމު ޙާޞިލުކުރަން ފެށީ އީ.ޕީ.އެސް.ގައި. އޭރުގެ ހަނދާންތައް އަޅުގަނޑުގެ މިއަދުވެސް އެބަހުރި. ބައެއް ހަނދާންތަކުގެ ތެރޭގައި، ސްޓޭޖްމަތިން އަޅުގަނޑަށް އިނާމު ލިބުނު ދުވަހެއް ހަނދާން އެބަހުރި. ކްލާހުން ވަނައެއް ލިބިގެން، އޭރުގެ ޓްރާންސްޕޯޓް މިނިސްޓަރ އަލްއުސްތާޛު މައުމޫން ޢަބްދުލްޤައްޔޫމްގެ އަތްޕުޅުން އަޅުގަނޑަށް އިނާމު ލިބުނު. އެއަށްފަހު، މައުމޫން، ރައީސަކަށް ވެވަޑައިގެންނެވީ. އެ ހަނދާން އަދިވެސް އަޅުގަނޑުގެ އެބަހުރި. އަދި އަޅުގަނޑާ އެކީގައި ތަޢުލީމު ޙާޞިލުކުރި އެތައް ކުދިންނެއް މިއަދުވެސް އަޅުގަނޑުގެ ރައްޓެހިންގެ ގޮތުގައި އެބަތިބި. އަޅުގަނޑަށް މިތަނުން ފެންނަ އެއް މޫނެއް، މީމު ޒަވިޔަނި، ޒާހިރު އެބަ އިންނެވި. އަދިވެސް، މާސްކް އަޅައިގެން ތިބީމާ އަޅުގަނޑަށް މިރޭ ކުދިން ވަކިނުވިޔަސް، ހަމަގައިމުވެސް މިތާ ތިއްބަވާނެ، އޭގެ އެތައް ބޭފުޅުންނެއް.” ރައީސް ވިދާޅުވިއެވެ.\nއީޕީއެސް އުފެދިގެން އައީ ތައުލީމީ ދާއިރާއަށް ވަރަށް ބޮޑަށް ބޭނުންވެފައި އޮތް ދަނޑިވަޅެއްގައި ކަމަށާއި އެއީ އެ ސްކޫލު އުފެއްދީ، ދުރުވިސްނޭ، ހެޔޮއެދޭ، ރާއްޖޭގެ ތައުލީމަށް ލޯބިކުރައްވާ އޭރުގެ ދިވެހި ޒުވާނުންތަކެއް ކަމަށް ރައީސް ވިދާޅުވި އެވެ.\n” ގާތްގަނޑަކަށް 83 ދަރިވަރުންނާއި، 13 ޓީޗަރުންނާ އެކުގައި މުޞްޠަފާ އަމިއްލަފުޅު ގޭގައި އެ ސްކޫލް ފެށްޓެވީ. މިއީ އީ.ޕީ.އެސް. ފެށިގެން އައިގޮތަކީ. އީ.ޕީ.އެސް. އަށް 52 އަހަރު ފުރިގެންދާއިރުގައި، އަޅުގަނޑު ކުރިންވެސް ދެންނެވި ފަދައިން، ހަތާވީސްހާހެއްހާ ދަރިވަރުން ތަޢުލީމު ޙާޞިލުކޮށް، އެކި ދާއިރާގައި މިހާރު ޚިދުމަތް ކުރަމުން އެބަގެންދޭ.” ރައީސް ވިދާޅުވިއެވެ.\n“އެކަމަށްޓަކައި އަދިވެސް އެއްފަހަރު، އީޕީއެސް ސްކޫލްގެ ފައުންޑަރުން އެ ކޮށްދެއްވި ހިދުމަތަށް އަޅުގަނޑުމެން އެންމެންގެ ނަމުގައި ޝުކުރު އަދާކުރަން،” އެ މަނިކުފާނު ވިދާޅުވި އެވެ.\nގައުމެއް ތަރައްގީވެ ކުރިއަށްދަނީ، އެ ގައުމެއްގެ ދަރިންނަށް ދޭ ހަމައެކަނި ތައުލީމެއްގެ ސަބަބަކުންނެއް ނޫން ކަމަށާއި ތައުލީމާއެކު ދެވޭ ތަރުބިއްޔަތަކާއި، ތަމްރީނުތަކެއްގެ މައްޗަށް ކަމަށް ރައީސް ވިދާޅުވި އެވެ.\n“އީޕީއެސް އިން ކޮށްދިން ކަމަކީ އެއީ. ދެވުނު ތައުލީމާ އެކީގައި ދަރިވަރުން ތަރުބިއްޔަތު ކުރި. ތަމްރީނުތައް ދިން. މުޅި މުޖުތަމަޢަށް ލޯ ހުޅުވާލަދިން. މިއަދު ރާއްޖޭގެ ކޮންމެ ދިމާއަކަށް ބަލައިލި ނަމަވެސް، ކޮންމެ ދާއިރާއަކަށް ބަލައިލި ނަމަވެސް، މިކަމުގެ ހަގީގަތް އެއޮތީ ސާފުކޮށް ފެންނަން،” އެ މަނިކުފާނު ވިދާޅުވި އެވެ.\nއެ މަގުސަދު ހާލުކުރުމަށްޓަކައި ކިޔަވައިދިނުމުގެ އިތުރަށް، އިތުރު އެތައް ކަންތައްތަކެއް ހިންގިކަން ފާހަގަ ކުރައްވަމުން ރައީސް ވިދާޅުވީ އީޕީއެސްގެ ލިޓްރަރީ އެންޑް ކަލްޗަރަލް ސޮސައިޓީ އާއި، މިނީ ޔޫއެންއޯ އާއި އަދި އަތޮޅުތައް ތަމްސީލުވާ ގޮތަށް ބޭއްވުނު ބައްދަލުވުންތަކާއި، ކެޑެޓާއި، ގާރލްގައިޑާއި، ސްކައުޓާ ފަދަ ހަރަކާތްތަކަކީ ވަށައިޖެހޭ ގޮތަށް ދެވުނު ތައުލީމު ކަމަށެވެ.\nއާދެ، އީ.ޕީ.އެސް. ފައުންޑޭޝަންގެ ފަރާތުން އިސްނަގައިގެން ކުރައްވަނީ ވަރަށް މުހިންމު މަސައްކަތެއް ކަމާއި އީ.ޕީ.އެސް.ގެ ނަމާއި، އެ ކޮށްދިން ޚިދުމަތް ދާއިމަށް ދެމިގެންދާނެގޮތަކަށް އަޅުގަނޑުމެން އެ މަސައްކަތް ކުރަންޖެހޭނެ ކަމަށް ރައީސް ވިދާޅުވިއެވެ.\n“އިރާދަކުރެއްވިއްޔާ، އަޅުގަނޑު މިހުރީ އަޅުގަނޑަށް ކޮށްދެވެން އޮތް ހުރިހާ ކަމެއް ތިޔަބޭފުޅުންނާ އެކީގައި ކުރަން ތައްޔާރަށް.” ރައީސް ވިދާޅުވިއެވެ.\n"އީޕީއެސް ހަނދާން" ވުޖޫދު ކުރެވެނީ އީޕީއެސް ސްކޫލްގެ ފައުންޑަރ މެންބަރުންނަށް އެވޯޑް ދެއްވައިފި


BREAKING NEWS: Miadhu Fassivi Meehaa Aai Bahdhalvi Meehaku Fassivejje - Vaguthu\nމިއަދު ފައްސިވި މީހާއާއި ބައްދަލުވި މީހަކު ފައްސިވެއްޖެ\nމިއަދު މާލެ އިން ކޮވިޑް-19 އަށް ފައްސިވި މީހާއާއި ބައްދަލުވި މީހަކު ކޮވިޑް-19 އަށް ފައްސިވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދެންމެ ވިދާޅުވީ މިއަދު މާލެ އިން ކޮވިޑް-19 އަށް ފައްސިވި މީހާ އާއި ޑައިރެކްޓް ކޮންޓެކްޓްވި މީހަކުގެ ސާމްޕަލް ނަގައިގެން ޓެސްޓް ކުރިއިރު އޭނާ އަށް ބަލި ޖެހިފައި ހުރިކަން ކަށަވަރު ކުރެވިފައިވާ ކަމަށެވެ.\nއެހެންކަމުން މާލެ އިން ކޮވިޑް-19 ދެމީހަކަށް ޖެހުނުކަން މިހާރު މިވަނީ ކަށަވަރު ވެފައެވެ. އަދި ރާއްޖެ އިން ކޮވިޑް-19 ޖެހުނު މީހުންގެ އަދަދު މިވަނީ 22 އަށް އަރާފައެވެ.\nކޮވިޑް-19 ފެތުރެމުންދާ ގައުމަކަށް ދަތުރުކޮށްފައި ނެތް، އަދި ބަލި ޖެހިފައި ހުރި މީހަކާއި ބައްދަލުވެފައި ހުރިކަން ވެސް ނޭނގޭ މީހަކަށް ކޮވިޑް-19 ޖެހުމަކީ ލޯކަލް ޓްރާންސްމިޝަންއެވެ.\nއޭޕްރީލް 15, 2020 23:02\nކޮން ފައްސިި އެއްތަ. ޕޮޒިޓިވް ލިޔެބަ ހެޔޮނުވާނެ.\nއޭޕްރީލް 15, 2020 23:06\nސަރުކާރު ގޯހީ، މި ކަމަކީ ސަރުކާރުން ގެނެސްގަތް ކަމެތް، އެންމެ ފުރަތަމަ ދުވަހުވެސް ރާއްޖެ އައް ވަދެ ނުނުމެވޭ ގޮތް ހެދިނަމަ މިހިން ނުވީސް.\nއޭޕްރީލް 15, 2020 23:10\nވަގު ނުރަބޯ ހަމަ މިހާރު އިސްތިއުފާ ދޭންޖެހޭ! ގޯތި ކުދިންކޮޅު ބޭރުންގެނެސް ކަރަންޓީނަށް ނުފޮނުވާ ގެއަށް ގެންދިޔަ ނުރައްކާތެރި އަމަލު އޭނަ ބޮލު އަޅަންޖެހޭ!\nއޭޕްރީލް 15, 2020 23:14\nރިޒޯޓު ތަކުގަ ތިބި މުއައްޒަފުން ދޫކުރުމުގެ ސަބަބުން އެތައްބަޔަކަށް އޭގެ އަސަރު ކުރުން ކައިރި ކަމަށް ބެލެވޭ، އަދި ބޭރުން އެތެރެވިމީހަކު ކަރަންޓީނު ނުކޮށް ދޫކުރެވިފަވުން.\nއޭޕްރީލް 15, 2020 23:18\nނުވެގެން އުޅުނު ކަންތައް ވެ ނިމުނީ. އަލިފް ހާ !\nއޭޕްރީލް 15, 2020 23:26\nމީހަކުތަ ނުވަތަ އޭނަގެ ދަރިފުޅުތަ.. ؟ މައުލޫމާތު ލިބޭގޮތުގަ އޭނަގެ ދަރިފުޅު ޕޮޒިޓިވްވީ\nސަމް ހައްލު ފުރޮމް ހެޔޮއެދޭ ރައްޔިތު\nއޭޕްރީލް 15, 2020 23:43\nމިބަލި ރާއްޖޭގައި ކޮންޓްރޯލް ކުރެވޭނީ ރާއްޖޭގެ ހުރިހާތަނެއް އެއްމަސް ދުވަސްވަންދެން ލޮކްޑައުންކޮށްގެން. ކާބޯއެއްޗެހިވީ ޑެލިވަރކޮށްދޭން. ޑެލިވަރީ ކުދިންކޮޅު ފުލްހަޒްމަޓް ކިޓުގައި. ވަޒީފާއަށް ނުނިކުންނަންވީ. ކޮންމެހެން ނުކުންނަންޖެހޭ ހާލަތެއްގައި ފުލް ކިޓުގައި ނުކުންނަންވީ. އާދައިގެ މާސްކުން ބަލިޖެހުމުގެ ފުރުސަތުއޮވޭ. N95 Respirator Mask އެޅިޔަސް ލޮލުގައި އަތްލުމުން އިންފެކްޓްވީ. ސާޖަރިކަލް މާސްކް އެޅީމަ ބަލި ފެތުރުން ކުޑަކުރެވުނަސް ފެތުރުން ނުހުއްޓުވޭ. އެންމެ ރަނގަޅުގޮތަކީ ގޭގައި މަޑުކުރުން. ބަލި ނުޖެހި 1މަސް. ބަލި ޖެހިއްޖެއްޔާ، ނޫނީ ބަލީގެ އަލާމާތެއް ފެނިއްޖެއްޔާ މުޅިގެ ލޮކްޑައުން ކުރަންވީ. މާލެއަކީ އެންމެން ފިތިބާރުވެގެން އުޅެންޖެހޭ ތަނެއްކަމުން އެކަކަށް ޖެހިއްޖެނަމަ އެންމެނަށްވެސް ޖެހުނީކަމަށް ބަލަންވީ. ބަލި ރަނގަޅުވުމަށްފަހު 1މަސްދުވަސްވަންދެން ގޭގައި މަޑުކުރަންވީ. މިއީ ބޮޑާވާންވީ ވަގުތެއް ނޫން. މިބަލިމަޑުކަން ސުނާމީ ކާރިސާއަށް ވުރެ ބޮޑުވެދާނެ. އެދުވަސްވަރު ދިވެހިން ދެއްކި އެއްބައިވަންތަކަން މިއަދު ދައްކަންވީ. މިގޮތަށް އަމަލު ކޮށްފިއްޔާ އިރާދަކުރެއްވިއްޔާ ރޯދަ ނިމެންވާއިރަށް ރާއްޖެ ސަލާމަތްވެދާނެ. ނަޝީދުގެ ބަދުބަސްތަކުންވެސް ސަލާމަތްވެދާނެ. އެކަމަކު މިގޮތަށް ކަންތައް ނުކޮށްފިއްޔާ އަމިއްލަ ހިތަށްގެންނަވާ ވާނޭގޮތް. ކޮންމެހެން ސަރުކާރު ފިޔަވަޅު އަޅަންދެން މަޑުކުރަންވީއެއް ނޫން. އަމިއްލައަށް ފިޔަވަޅު އަޅަންވީ.\nމާތްﷲ ހުރިހާ ރައްޔިތުންނަށްވެސް އަމާންކަމާއި ރައްކާތެރިކަން މިންވަރުކުރައްވާންދޭވެ.\nއޭޕްރީލް 16, 2020 01:19\nމމމމމމއެ މީހާގެ3އަހަރުގެ ދަރިފުޅޭ ކިޔާ އަޑު އިވޭ. އަވަސް ޝިފާއެއް މިންވަރު ކުރައްވާޝި. އާމީނަ\nއޭޕްރީލް 19, 2020 13:58\nއަލް ބަޤަރާ ގެ 155 ވަނަ އާޔަތާއި 156 ވަނަ އާޔަތުލް ވެސް މިއީ އިމްތިޙާނެއްގެ ކަން އެނގޭ


Vaudhaa hilaafuveveythee Income tax ge bill badhalu kuran jehey: Memberun\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ އިންކަމް ޓެކްސްގެ ބިލުގައި، އެމްޑީޕީން ވައުދުވި ގޮތާ ހިލާފަށް 40،000 ރުފިޔާއިން ފެށިގެން މަތިން އާމްދަނީ ލިބޭ ފަރާތްތަކުގެ އަތުން ޓެކްސް ނަގާ ގޮތަށް އޮތުމުން އެ ކަން ބަދަލު ކުރަން ޖެހޭ ކަމަށް އެމްޑީޕީގެ ބައެއް މަޖިލިސް މެންބަރުން މިއަދު ވިދާޅުވެއްޖެ އެވެ.\nސަރުކާރުގެ ފަރާތުން މަޖިލީހުގެ އުނގޫފާރު ދާއިރާގެ މެންބަރު މުހައްމަދު ވަހީދު ހުށަހެޅުއްވި އިންކަމް ޓެކްސްގެ ބިލުގައި ވަނީ 40،000 އިން މަތީގެ އާމްދަނީ ލިބޭ މީހުންގެ އަތުން އެ ޓެކްސް ނަގާށެވެ. ނަމަވެސް ސަރުކާރުގެ މައި ޕާޓީ، އެމްޑީޕީގެ "އެޖެންޑާ 19" ގެ މެނިފެސްޓޯގައި އޮތީ 60،000 ރުފިޔާއިން މަތިން އާމްދަނީ ލިބޭ މީހުން އަތުން ޓެކްސް ނަގާށެވެ.\nބިލަށް ބަހުސް ކުރައްވަމުން ގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމް ވިދާޅުވީ އިންކަމް ޓެކްސް ބިލު މިހާރު ފަރުމާ ކޮށްފައި އޮތީ މަޖިލިސް އިންތިހާބުގައި އެމްޑީޕީން ވައުދުވި ގޮތާ ހިލާފަށް ކަމަށެވެ. އެހެންކަމުން ކޮމިޓީ މަރުހަލާގައި ބިލު ދިރާސާ ކުރާއިރު އެމްޑީޕީން ވައުދުވި ގޮތާ އެއް ގޮތަށް 60،000 ރުފިޔާއިން ފެށިގެން މަތިން އަމްދަނީ ލިބޭ މީހުންގެ އަތުން ޓެކްސް ނަގާ ގޮތަށް ބިލް ބަދަލު ކުރަން ޖެހޭ ކަމަށް އޭނާ ވިދާޅުވި އެވެ.\nމި ބިލުގައިވާ ގޮތުން ޓެކްސް ނެގެން މި ފެށެނީ މަހަކު 40،000 ރުފިޔާ އިން މަތިން އާމްދަނީގެ ގޮތުގައި ލިބޭ މީހުންގެ އަތުން އަށް ޕަސެންޓް. އެހެން ނަމަވެސް މި އަދަދަކީ އެމްޑީޕީގެ ކެންޑިޑޭޓުން އެޖެންޑާ 19 ހިފައިގެން ގޮސް ރައްޔިތުންގެ ކައިރީ ވައުދުވި އަދަދެއް ނޫން." މީކާއީލް ވިދާޅުވި އެވެ.\nމީކާއިލް ވިދާޅުވީ އިންކަމް ޓެކްސްގެ ބިލް ވާން ޖެހޭނީ އިޖުތިމާއީ އަދާލަތު ގާއިމު ކުރުމަށް އެކުލަވާ ބިލަކަށް ކަމަށެވެ. ނަމަވެސް ބިލު މިހާރު އޮތް ގޮތުން އެ މަގްސަދު އެންމެ ފުރިހަމަ ގޮތުގައި ހާސިލުވާނެ ކަމަށް ގަބޫލު ނުކުރެވޭ ކަމަށް އޭނާ ވިދާޅުވި އެވެ. އޭނާ ފާހަގަ ކުރެއްވީ ކުންފުނިތަކުގެ ޑިވެންޑުން ޓެކްސް ނަގާ ގޮތަށް ބިލްގައި ނެތް ކަމަށެވެ.\nފުވައްމުލައް މެދު ދާއިރާގެ މެންބަރު ހުސައިން މުހައްމަދު ދީދީ ވެސް ވިދާޅުވީ 40،000 ރުފިޔާއިން މަތިން އާމްދަނީ ލިބޭ މީހުްނގެ އަތުން ޓެކްސް ނަގާ ގޮތަށް ބިލުގައި އޮތުން ތާއީދު ނުކުރެވޭ ކަމަށެވެ. އަދި ވިދާޅުވީ ކޮމިޓީ މަރުހަލާގައި އިންކަމް ޓެކްސް ނެގެން ފެށޭ ޓްރެޝްހޯލްޑަކީ 60،000 ރުފިޔާގެ އާމްދަނީން ފެށިގެން މަތީ އާމްދަނީ ލިބޭ މީހުން ކަމުގައި ކަނޑައަޅާނެ ކަމަށް އުއްމީދު ކުރައްވާ ކަމަށެވެ.\nދުނިޔޭގެ ގިނަ ގައުމުތަކުގައި ޑިވިޑެންޑުން ޓެކްސް ނަގާ ކަން ފާހަގަ ކުރައްވަމުން ހުސައިން ވިދާޅުވީ މުއްސަނދިންނާއި ފަގީރުންގެ ފަރަގު ކުޑަ ކުރުމުގެ މަގްސަދުގައި އިންކަމް ޓެކްސް ނެގޭއިރު ޑިވިޑެންޑުން ޓެކްސް ނަގާ ގޮތަށް އިންކަމް ޓެކްސްގެ ބިލް ބަދަލު ކުރަން ތާއީދު ކުރައްވާ ކަމަށެވެ.\nހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) ވިދާޅުވީ އިންކަމް ޓެކްސްގެ ބިލަށް ތާއީދު ކުރެވެން އޮތީ އިތުރު އިސްލާހުތަކަކާ އެކުގައި ކަމަށެވެ. އެ ގޮތުން އެމްޑީޕީން ރައްޔިތުންނަށް ވެފައިވާ ވައުދުތަކަށް އިހުތިރާމުކޮށް އެ ވައުދުގައިވާ ގޮތަށް އިންކަމް ޓެކްސްގެ ބިލު ފަރުމާ ކުރަން ޖެހޭނެ ކަމަށް އޭނާ ވިދާޅުވި އެވެ.\n"އެމްޑީޕީންވީ ވައުދަށް އިހުތިރާމް ކުރަން ޖެހޭނެ، އަޅުގަނޑުމެން ވައުދުވިން އިންކަމް ޓެކްސް ނަގަން ފަށާނީ 60،000 ރުފިޔާއިން ފެށިގެން މަތިން އާމްދަނީ ލިބޭ މީހުންގެ އަތުން ކަމަށް. އެ ގޮތަށް އިންކަމް ޓެކްސްގެ ގާނޫނު އޮންނަން ވާނީ،" އަނދުން ހުސައިން ވިދާޅުވި އެވެ.\nނަމަވެސް ވިޔަފާރިތަކާއި ކުންފުނިތަކުގެ ޑިވިޑެންޑުން ޓެކްސް ނަގަން އަނދުން ހުސައިން ތާއީދެއް ނުކުރައްވަ އެވެ. އޭނާ ވިދާޅުވީ ޓެކްސްތަކުގެ ގާނޫނުތައް އޮންނަން ވާނީ ވިޔަފާރިތައް ފުނޑިގެން ދާނެ ގޮތަކަށް ނޫން ކަމަށެވެ. ޑިވިޑެންޑުން ޓެކްސް ނަގަން ފަށައިފިނަމަ ބައެއް ވިޔަފާރިތައް ބަނގުރޫޓުވާ ހިސާބަށް ދާނެ ކަމަށް އޭނާ ވިދާޅުވި އެވެ.\n"ގައުމުގެ ވިޔަފާރިވެރިން ދަރަނިވެރިވެ، ގެދޮރު ވިއްކާ ހިސާބަށް ދުއްވާލުމެއް ނޫން ޓެކްސް ނެގުމަކީ. އެހެންވިމާ އަޅުގަނޑު ބާރުލާފައި ދަަންނަވަން ޑިވިޑެންޓުން ޓެކްސް ނެގުމަކީ މިހާރަށް ކުރަންވާވަރު ކަމެއް ނޫނޭ، ޑިވިޑެންޑުން ޓެކްސް ނަގަން ފަށައިފިއްޔާ ވިޔަފާރިތައް ނުހިނގި އިގްތިސާދު ހުއްޓިދާނެ،" އަނދުން ހުސައިން ވިދާޅުވި އެވެ.\nއެމްޑީޕީ ރައްޔިތުންގެ މަޖިލިސް ޓެކްސް + އެޖެންޑާ 19 އާމްދަނީން ނަގާ ޓެކްސް


Naibu Raees akah vumakee terrorism nahthaalan libeyne ehee eh: Shaheem\nނައިބު ރައީސަށް ވުމަކީ ޓެރަރިޒަމް ނައްތާލަން ލިބޭނެ އެހީއެއް: ޝަހީމް\nޑރ. މުހައްމަދު ޝަހީމް އަލީ ސައީދު ނޫސްވެރިންގެ ބައްދަލުވުމަށް ވަޑައިގަންނަވަނީ -- އަވަސް ފޮޓޯ | އަހުމަދު ނާއިމް\nނައިބު ރައީސްގެ މަގާމް އަދާ ކުރައްވަން ލިބިވަޑައިގެންފި ނަމަ ޓެރަރިޒަމް އާއި ހައްދުފަހަނަ އަޅާ ދިޔުން ނައްތާލަން ގިނަ މަސައްކަތްތަކެއް ކުރައްވާނެ ކަމަށް ރައީސް އަބްދުﷲ ޔާމީން އަބްދުލް ގައްޔޫމްގެ ރަނިން މޭޓް އަދި އިސްލާމިކް ޔުނިވާސިޓީގެ ޗާންސަލާ ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nޝަހީމް މިހެން ވިދާޅުވީ އެމަނިކުފާނަކީ އިސްލާމިކް ސްޓޭޓް (އައިއެސް) އަށް މީހުން ވައްދާ ބޭފުޅެއް ކަމަށް ކުރީގެ ރައީސް މުހަައްމަދު ނަޝީދު ތުހުމަތު ކުރައްވާފައި ވަނިކޮށެވެ.\n"ސަން ޓީވީ" އަށް މިރޭ ދެއްވި އިންޓަވިއުއެއްގައި ޝަހީމް ވިދާޅުވީ ދުނިޔޭގެ ބޮޑެތި ގައުމުތަކުގެ އިންޓެލިޖަންސް އިދާރާތަކާއި އެހެން ފަރާތްތަކަށް އޭނާއަކީ ރާއްޖޭގެ ކުރީގެ އިސްލާމިކް މިނިސްޓަރުކަން އެނގިވަޑައިގަންނަވާ ކަމަށާއި ދުނިޔޭގެ އެންމެ ނުފޫޒު ގަދަ 500 މުސްލިމް ލީޑަރުންގެ ލިސްޓުގައި ވެސް ހިމެނިވަޑައިގަންނަވާ ކަމަށް އެ ފަރާތްތަކަށް އެނގިވަޑައިގަންނަވާ ކަމަށެވެ. އެގޮތުން އޭނާއަކީ މެދު މިނުގެ އުސޫލުތައް ކުރިޔަށް ނެރުމުގެ މީހެއް ގޮތުގައި ފާހަގަ ކުރެވިފައިވާ ކަމަށާއި އެހެންކަމުން އިދިކޮޅު ފަރާތްތަކުން ދައްކާ ވާހަކަތައް މީހުން ގަބޫލެއް ނުކުރާނެ ކަމަށް ޝަހީމް ވިދާޅުވި އެވެ.\nއޭގެ އިތުރުން އިސްލާމިކް މިނިސްޓަރުގެ މަގާމުގައި ހުންނެވި އިރު ރާއްޖެއިން ޓެރަރިޒަމް އާއި އެކްސްޓްރީމިޒަމް ނައްތާލުމަށް އިލްމީ ގޮތުންނާއި އެހެން ގޮތްގޮތުން މަސައްކަތްކޮށްފައިވާނެ ކަމަށާއި ދީނީ ގޮތުން ތަފާތު ހިޔާލުތައް ގެންގުޅޭ ފަރާތްތަކުން އަނބުރާ މުޖުތަމައުއަށް ގެނައުމަށް މުހިންމު މަސައްކަތްތަކެއް ވެސްކޮށްފައިވާނެ ކަމަށް ޝަހީމް ވިދާޅުވި އެވެ. އެގޮތުން އެފަދަ ފަރާތްތައް ރަނގަޅު ކުރުމަށް ޖަލަށް ވަޑައިގެން ކްލާސްތައް ނަގާދީ އެ މީހުންނަށް ހާއްސަ ކޯސްތައް ހިންގާ އަނބުރާ މުޖުތަމައުއަށް ގެނެސްފައިވާނެ ކަމަށް ވެސް ޝަހީމް ވިދާޅުވި އެވެ.\nކުރިޔަށް އޮތް ދައުރަށް ރައީސް ޔާމީން އިންތިހާބުވެވަޑައިގެންފި ނަމަ ޓެރަރިޒަމް އާއި އެކްޓްރީމިޒަމްގެ ކަންކަމާ ދެކޮޅަށް ކުރެވޭ ކަންކަން ވަރަށް ބޮޑުވެގެން ދާނެ ކަމަށެވެ. އަދި ދުނިޔޭގެ ސަލާމަތާއި ރައްކާތެރި ކަމަށް ގިނަ މަސައްކަތްތަކެއް ކުރައްވާނެ ކަމަށް ވެސް ޝަހީމް ވިދާޅުވި އެވެ. އެހެންކަމުން މި ސަހަރައްދުގެ ގައުމުގެ ލީޑާޝިޕް މަގާމެއް އަދާ ކުރުމަކީ ޓެރަރިޒަމްއާ ދެކޮޅަށް ބައިނަލްއަގުވާމީ ފަރާތްތަކުން ކުރަމުން އަންނަ މަަސަައްތަކަށް ލިބިގެންދާނެ ވަރަށް ބޮޑު އެހީތެރިކަމެއް ކަމަށް ޝަހީމް ވިދާޅުވި އެވެ.\n"މިއަދު ދުނިޔެ ބޭނުންވަނީ ޓެރަރިޒަމް އާއި އެކްޓްރީމިޒަމް ނައްތާލުމަށް ބަޑީގެ ބޭނުން ކުރުމެއް ނޫން، މިއަދު އެކަންތައް ނައްތާލަން ޖެހެނީ މެދުމިނުގެ އިސްލާމީ ރިވެތި އުސޫލުތައް ކުރިޔަށް ނެރެގެން، އެކަން ކުރެވޭނީ އަޅުގަނޑުމެންނަށް، އެއީ އަޅުގަނޑުމެންގެ އެބައޮތް އެފަދަ ކަންކަން ހައްލު ކުރުމަށް މަސައްކަތް ކުރުމުގެ ބޮޑު ޓާގެޓެއް،" ޝަހީމް ވިދާޅުވި އެވެ. "އެހެންވެ މި ސަރަހައްދުގެ މީހުން ތިބީ ވަރަށް އުފަލުން، މި ސަރަހައްދުގެ ދައުލަތްތަކުން އަޅުގަނޑަށް އެބަހުރި ވަކިން މަރުހަބާ ވެސް ކިޔާފައި،"\nޝަހީމް ވިދާޅުވީ ހައްދު ފަހަނަ އަޅާފައިވާ ބައެއްގެ ގޮތުގައި އިދިކޮޅު ފަރާތްތަކުން ސަރުކާރު ސިފަ ކުރަން މަސައްކަތް ކުރަނީ ރާއްޖޭގެ ގިނަ އިލްމުވެރިންނާއި ގިނަ ޒުވާނުން އެއް ފަޅިއަކަށް އެރުމުން އެ ކަން ހަޖަމް ކުރަން އުނދަގޫވާތީ ކަމަށެވެ. އަދި އެ ރުޅިވެރިކަން ރަނިން މޭޓަށް ބާލުވަނީ ކަމަށާއި ޒާތީ ގޮތުން އަންނަން ޖެހޭ އެއްވެސް ހަމަލާއެއް ނޯންނާނެ ކަމަށް ޝަހީމް ވިދާޅުވި އެވެ.\nރައީސް މުހައްމަދު ނަޝީދު ޕީޕީއެމް ޓެރަރިޒަމް + ރިޔާސީ އިންތިހާބު 2018 ޑރ. މުހައްމަދު ޝަހީމް އަލީ ސައީދު\nރާއްޖެ ހިފަން ބައެއް ޕާޓީތައް ބައިވެރިވާ ކަމަށް ތުހުމަތުކޮށްފި\nއިދިކޮޅާ އައިސިސްއާ ގުޅުވުމުން ރައްދު ދީފި


ޕްރޮފެޝަނަލް ޑޭ އާއި ގުޅިގެން ރ. އަތޮޅުގެ ތިން ރަށެއްގައި ފުލުހުން ޕްރޮގްރާމްތަކެއް ހިންގައިފި\nހޯމަ ،19 ނޮވެމްބަރ 2018 / 9:45\nނޮވެމްބަރ 12ވަނަ ދުވަހު ސްކޫލްތަކުން ފާހަގަކުރާ ޕްރޮފެޝަނަލް ޑޭ އާއި ގުޅިގެން ރ.އަތޮޅުގެ ތިން ރަށެއްގައި ފުލުހުން ޕްރޮގްރާމްތަކެއް ހިންގައިފިއެވެ.\nއެގޮތުން މިމަހުގެ 12 ވަނަދުވަހު ރ.މަޑުއްވަރީ ސްކޫލްގެ ގްރޭޑް 1ން ގްރޭޑް 6ށް ތަޢުލީމް ޙާސިލްކުރަމުންދާ ދަރިވަރުންނަށް އަމާޒުކޮށް މަޑުއްވަރި ޕޮލިސް ސްޓޭޝަނުން ހިންގި ޕްރޮގްރާމްގައި، ފުލުހުންނަށް ހުށަހެޅޭ މައްސަލަތަކުގައި ފުލުހުން ޢަމަލުކުރާގޮތް ދަރިވަރުންނަށްވަނީ ކިޔައިދީފައެވެ. މިގޮތުން ފިންގަރ ޕްރިންޓް ލިފްޓްކުރާ ގޮތުގެ އިތުރުން ސީން ޕްރޮސެސް ކުރާނެގޮތް ދަރިވަރުންނަށް ކިޔައިދީފައިވެއެވެ. މަޑުއްވަރި ޕޮލިސް ސްޓޭޝަނާއި މަޑުއްވަރި ސްކޫލް ގުޅިގެން ކުރިއަށް ގެންދިޔަ މި ޕްރޮގްރާމުގައި އެ ސްކޫލްގެ 65 ދަރިވަރުން ބައިވެރިވެފައިވެއެވެ.\nޕްރޮފެޝަނަލް ޑޭއާއި ގުޅިގެން މިމަހުގެ 13 ވަނަދުވަހު ރ. މީދޫ ޕޮލިސް ސްޓޭޝަނުންވެސް މިވަނީ ޕްރޮގްރާމެއް ކުރިއަށް ގެންގޮސްފައެވެ. މީދޫ ޕްރީ ސްކޫލްގެ ދަރިވަރުންނަށް އަމާޒުކޮށް ކުރިއަށް ގެންދިޔަ މި ޕްރޮގްރާމުގައި، ކިޔެވުމާއި އައުޓް ޑޯ ހަރަކާތްތަކުގެ އިތުރުން ރިވެތި އަޚްލާގް ކުދިންނަށް ކިޔައިދީފައިވެއެވެ. އަދި ދީނީ ކަންތައްތައް އޮޅުންފިލުވައިދިނުމުގެ އިތުރުން ދަރިވަރުން މޫދަށް އަހުލުވެރިކުރުވުމަށް މޫދު ޙަރަކާތްތަކެއްވެސް ކުރިއަސް ގެންގޮސްފައިވެއެވެ.\nކޭމްޕެއް ގޮތަށް ކުރިއަށްގެންދިޔަ މި ޕްރޮގްރާމުގައި، މީދޫ ޕްރީ ސްކޫލްގެ 56 ދަރިވަރުން ބައިވެރިވެފައިވާއިރު ދަރިވަރުންނަށް މަޢުލޫމާތުދީފައިވަނި މީދޫ ޕޮލިސް ސްޓޭޝަނުގައި މަސައްކަތްކުރާ ފުލުހުންނާއި ޕްރީ ސްކޫލް ޓީޗަރުންނެވެ.\nމިމަހުގެ 16ވަނަ ދުވަހު ރ.އިނގުރައިދޫ ޕޮލިސް ސްޓޭޝަނުން މިވަނީ ޕްރޮފެޝަނަލް ޑޭ އާއި ގުޅިގެން އިނގުރައިދޫ ޕްރީ ސްކޫލް ދަރިވަރުނާއި ބައްދަލުކޮށް ފުލުހުން ކުރަމުންދާ މަސައްކަތްތަކާއި ގުޅޭގޮތުން ދަރިވަރުންގެ އުމުރާއި އެކަށީގެންވާގޮތަށް މަޢުލޫމާތު ދީފައެވެ. އެގޮތުން ފުލުހުނަށް ހުށަހެޅޭ މައްސަލަތަކުގައި ފުލުހުން ޢަމަލުކުރާގޮތާއި ފުލުހުން ބޭނުން ކުރާ ބައެއް އާލާތްތައް ދަރިވަރުންނަށް ދައްކާ އޭގެ މަޢުލޫމާތު ދީފައިވެއެވެ. މި ޕްރޮގްރާމުގައި، އިންގުރައިދޫ ޕްރީސްކޫލްގެ 50 ދަރިވަރުން ބައިވެރިވެފައިވެއެވެ.


Big dives sale Ooredoo fasaifi\nއީ ކޮމާރސް ޕްލެޓްފޯރމް މޫލީ އިން މިއަދު "ބިގް ޑިވައިސް ސޭލް" ގެ ނަމުގައި ޙާއްޞަ ޕްރޮމޯޝަންއެއް ފަށައިފިއެވެ. މި ޕްރޮމޯޝަންގެ ދަށުން މަގްބޫލް ބްރޭންޑް ތަކުގެ ސްމާރޓްފޯނާއި އެކްސެސަރީޒް، ބޮޑެތި ޑިސްކައުންޓްތަކާއި އެކު މާރކެޓްގައި ލިބެންހުރި އެންމެ ހެޔޮ އަގުގައި ކަސްޓަމަރުންނަށް ބައްލަވައިގަނެވޭނެއެވެ.\nމި ދުވަސްކޮޅަކީ ކުރިއަށްވުރެ ބޮޑަށް ޑިޖިޓަލް މެދުވެރިކޮށް ކަންކަން ކުރަންޖެހިފައިވާ ދަނޑިވަޅަކަށްވުމާއި އެކު، ފެންވަރު ރަނގަޅު ޑިވައިސް އާއި އިލެކްޓްރޯނިކްސްގެ މުހިންމުކަން ވަނީ އިތުރުވެފައެވެ. މޫލީ ގެ ބިގް ޑިވައިސް ސޭލް އަކީ މިދުވަސްވަރު ކަސްޓަމަރުންނަށް ފެންވަރު ރަނގަޅު ޑިވައިސްތަކެއް ހެޔޮ އަގުގައި ފޯރުކޮށްދިނުމަށް ކުރިއަށް ގެންދެވޭ ޕްރޮމޯޝަންއެކެވެ.\n30 ސެޕްޓެމްބަރު 2020 ގެ ނިޔަލަށް ކުރިއަށްދާ މި ޕްރޮމޯޝަންގައި، އެޕަލް ވޮޗް، އެއަރޕޮޑްސް، ސެމްސަންގް އަދި އޮޕޯ ގެ މަގްބޫލް ފޯނުތައް ބައްލަވައިގަނެވޭނެއެވެ. ޕްރޮމޯޝަންގެ ދަށުން ލިބެންހުރި ޑިވައިސްތައް، މޫލީ ޕްލެޓްފޯރމްގައި ބިގް ޑިވައިސް ސޭލް ސެކްޝަނުން %15 އާއި ހަމައަށް އެ ޕްރޮޑަކްޓަކުން ލިބޭ ޑިސްކައުންޓްއާއި އެކު ފެނިވަޑައިގަންނަވާއެވެ.\nފުޅާވަމުން އަންނަ އީ-ކޮމަރސް ޕްލެޓްފޯމް މޫލީ މެދުވެރިކޮށް ފުރިހަމަ ޑިޖިޓަލް ޝޮޕިންގ އެކްސްޕީރިއެންސް އެއް ކަސްޓަމަރުންނަށް ފޯރުކޮށްދިނުމުގެ ގޮތުން، އޮންލައިން ޕޭމަންޓް، އީޒީ ރިޓަރންސް އަދި މުޅި ރާއްޖެއަށް ހިލޭ ޑެލިވަރީގެ ޚިދުމަތްވެސް މޫލީއިން ފޯރުކޮށްދެއެވެ. މި ޕްލެޓްފޯމްގެ ޚާއްޞަ އަނެއްކަމަކީ، ކުދި ވިޔަފާރިތަކާއި އޮންލައިން ރީޓެއިލަރުންނަށް، ފަސޭހަކަމާއި އެކު ކުރިޔަށްވުރެ ގިނަ ކަސްޓަމަރުންނާއި މުއާމަލާތް ކުރުމުގެ ފުރުޞަތު ފަހިވެ، ހިލޭ ވެއަރހައުސް ޚިދުމަތާއި ޑެލިވަރީ ޚިދުމަތް ލިބުމެވެ.\nމި ޚިދުމަތްތަކާއެކު، ރާއްޖޭގެ އެކި ހިސާބުތަކަށް ވިޔަފާރިތަކުން ޕްރޮޑަކްޓްތައް ފޯރުކޮށްދިނުމުގެ ފުރުޞަތުވަނީ ފަހިވެފައެވެ. ވިޔަފާރި އޮންލައިންކޮށް، އިތުރަށް ފުޅާކޮށް އަދި ގިނަ ކަސްޓަމަރުންނަށް ޚިދުމަތްދޭން ބޭނުންވާ ކޮންމެ ފަރާތަކަށްވެސް މޫލީއިންވަނީ އެ ފުރުޞަތު ހުޅުވާލާފައެވެ. އިތުރު ފަރާތްތަކުން މޫލީ އާއި ގުޅެމުންދާއިރު، މި ޕްލެޓްފޯމް އޮތީ ކުރިޔަށް ވުރެ ގިނަ ކަސްޓަމަރުންނަށް، ކުރިޔަށް ވުރެ ތަފާތު ގިނަ އުފެއްދުންތަކެއް ފޯރުކޮށްދިނުމަށް ތައްޔާރުވެގެންނެވެ.


Air Asia ge flight anekkaa ves cancel, Airport gai ihuthijaaju kuranee | Mihaaru\nއެއާއޭޝިއާގެ މަތިންދާބޯޓު މިރޭ ވެސް ކެންސަލް ކުރުމާ ގުޅިގެން ފަސިންޖަރުން އެއާޕޯޓުގައި އިހުތިޖާޖު ކުރަނީ.\nއެއާއޭޝިއާގެ މަތިންދާބޯޓު އަނެއްކާވެސް ކެންސަލް، އެއާޕޯޓުގައި އިހުތިޖާޖު ކުރަނީ\n29 ޑިސެމްބަރ 2017 - 20:07 30 comments\nމެލޭޝިއާގެ އެންމެ ވަރުގަދަ ބަޖެޓް އެއާލައިން، އެއާއޭޝިއާގެ މަތިންދާ ބޯޓު ރޭ 9:00 ގައި ފުރަން ހަމަޖައްސައި، ފަހު ވަގުތު ކެންސަލްކުރީ ފަސިންޖަރުން ބޯޓަށް އެރުވުމަށް ފަހު އެވެ. ދަތުރު ކެންސަލް ކުރި ސަބަބެއް ކަމަށް ބުނީ މަތިންދާބޯޓުން ތެޔޮ ލީކުވާތީ އެވެ.\n"ރޭގައި ބުނީ މިއަދު ފުރޭނެއޭ. މައްސަލަ ހައްލުވާނެއޭ،" އެއާ އޭޝިއާގެ މަތިންދާބޯޓުން މެލޭޝިއާއަށް ފުރަން އެއާޕޯޓުގައި ހުރި މީހަކު ބުންޏެވެ.\nނަމަވެސް މިއަދު ހަވީރު 5:00 ގައި ބޯޓު ފުރާގޮތަށް ޝެޑިއުލްކުރި އެވެ. އެކަމަކު މިއަދު މެންދުރު ފަހު 2:30 ގައި ފަސިންޖަރުން ޗެކިން ވެސް ހަދައި ނިމި، ހަވީރު 5:30 ހާއިރު ކުއްލި ގޮތަކަށް އަނެއްކާވެސް އެންގީ ދަތުރު ކެންސަލް ވެއްޖެ ކަމަށެވެ.\n"ބުނަނީ ބޯޓު އަދިވެސް ނުހެދެއޭ. އެހެންވެ އަނެއްކާވެސް މާދަމާ އަށް ފަސްކުރީއޭ،" ފަސިންޖަރަކު ބުންޏެވެ.\nމިކަމާ ގުޅިގެން އެއާއޭޝިއާގެ މިރޭގެ ފްލައިޓުން މެލޭޝިއާއަށް ފުރަން ހަމަޖެހިފައިވާ ގިނަ ބަޔަކު ދަނީ އެއާޕޯޓުގައި އިހުތިޖާޖު ކުރަމުންނެވެ. އެއް ބަޔަކު ބުނަނީ އެތަނުން ދާނީ ޔަގީންކަމާއެކު ފުރޭނެ ދުވަހެއް ދިނުމުން ކަމަށެވެ. އަނެއް ބަޔަކު ބޭނުންވަނީ ޓިކެޓުގެ ރިފަންޑެވެ.\n"ޑިޕާޗާ ގޭޓް ކައިރީގައި ގިނަ އަދަދެއްގެ ބަޔަކު އެބަތިބި. އެމީހުން ބުނަނީ ކެންސަލްވި ފުލައިޓުގެ މީހުން ނުގެން ގޮސް މިރޭގެ ޝެޑިއުލް ދަތުރެއް ނުކުރެވޭނެއޭ،" ފަސިންޖަރަކު ބުންޏެވެ.\nއެއާޕޯޓުގެ ޓާމިނަލްގެ ތެރޭގައި ފަސިންޖަރުން އިހުތިޖާޖު ކުރަމުންދާއިރު، ފުލުހުން މިހާރު އަންނަނީ އެތަނުގައި ހަރަކާތްތެރި ވަމުންނެވެ.\nރާއްޖެއަށް އެއާއޭޝިއާގެ މަތިންދާބޯޓުގެ ދަތުރުތައް ފެށީ މިދިޔަ އަހަރުގެ ފެބްރުއަރީ މަހު އެވެ.\nއިތުރު ލިޔުންތައް މުޒާހަރާ އެއާއޭޝިއާ ވެލާނާ އިންޓަނޭޝަނަލް އެއާޕޯޓް މެލޭޝިއާ ރާއްޖެ-މެލޭޝިއާ


ޕާޓީކުރާ ގެތަކަށް ދަތިކުރުމުގެ ފިޔަވަޅު އަޅަނީ | Sandhaanu\nޕާޓީކުރާ ގެތަކަށް ދަތިކުރުމުގެ ފިޔަވަޅު އަޅަނީ\nކޮވިޑް-19 ފެތުރުން ކޮންޓުރޯލް ކުރުމަށް އެކަށައަޅާފައިވާ މިންގަނޑުތަކާއި ހިލާފަށް ބޮޑެތި އެއްވުންތަކާއި އަދި ޕާޓީތައް ބާއްވާ ގެތަކުން ކަރަންޓާއި އަދި ފެނުގެ ހިދުމަތް ކަނޑާލަން ނިންމައިފައިވާ ކަމަށް ލޮސްއެންޖަލެސްގެ މޭޔަރު ވިދާޅުވެއްޖެއެވެ.\nމީގެ އިތުރުން ގެތަކުގައި ބާއްވާ ޕާޓީތައް ނައިޓް ކްލަބުތަކަށް ބަދަލުވެފައިވާ ކަމަށާއި މިފިޔަވަޅު އަޅަން ނިންމާފައިވާ ވަނީ ކޮވިޑް-19 އިތުރަށް ފެތުރުމުގެ ބިރު އޮތުމުން ކަމަށެވެ. މިކަން ހުކުރު ދުވަހުން ފެށިގެން ވެސް ތަންފީޒު ކުރާނެ ކަމަށްވެސް ވިދާޅުވެފަވެއެވެ.\nއެމެރިކާގެ ސްޓޭޓްތަކުގެ ތެރެއިން ކޮވިޑް-19 އެންމެ ބޮޑަށް ފެތުރިފައިވާ ސްޓޭޓްތަކުގެ ތެރޭގައި ލޮސްއެންޖަލެސް ނިސްބަތްވާ ކެލިފޯނިޔާ ސްޓޭޓުގައި 532،000 މީހުން ޕޮސިޓިވްވެ 9872 މީހުން ވަނީ މަރުވެފައެވެ.\nމޫސާ މުހައްމަދު އޯގަސްޓް 12, 2020 At 10:26 ޕމ\nބިރެއްނެތި މަޖާކުރުމަކީ އެޖެންޑާ19ގެ ރައިސްގެ އެންމެބޮޑަށް އެދޭކަންތައް. ދެން ކިހިނެއްތޯ މަނާކުރާނީ. ދަތިކުރާނީ!\nއެޖެންޑާ19 އާއި އެކު އެއައީ ބަދުނަސީބު ކޮވިޑް19. އެއްޗެއްވިސްނެން އެބަޖެހެއެވެ.


އިހަވަންދޫ ސްކޫލްގެ އެންމެ މޮޅު ދަރިވަރަށް ޒަހާ އާއި ޝަމްވީލް — Ihavandhoo.com\nއިހަވަންދޫ ސްކޫލްގެ އެންމެ މޮޅު ދަރިވަރަށް ޒަހާ އާއި ޝަމްވީލް\n20 ސެޕްޓެމްބަރު 20190މުހައްމަދު ޢަބުދުއްޞަމަދު\n2018 ވަނަ އަހަރު އިހަވަންދޫ ސްކޫލުން ހުރިހާ ގޮތަކުން އެންމެ މޮޅު ދަރިވަރަކަށް އާމިނަތު ޒަހާ ޒާހިރު އާއި މުހައްމަދު ޝަމްވީލް ހޮވިއްޖެއެވެ.\nއާމިނަތު ޒަހާ ޒާހިރު ހުރިހައި ގޮތަކުން އެންމެ މޮޅު ދަރިވަރަށް ހޮވިފައިވަނީ ޘާނަވީ ބައިންނެވެ. މަތީ ޘާނަވީ ބައިން ހުރިހާ ގޮތަކުން އެންމެ މޮޅު ދަރިވަރަކީ މުހައްމަދު ޝަމްވީލް އެވެ. މުހައްމަދު ޝަމްވީލް ވަނީ 2017 ވަނަ އަހަރު އެ ސްކޫލްގެ ޘާނަވީ ބައިންވެސް އެންމެ މޮޅު ދަރިވަރުގެ މަގާމު ހޯދާފައެވެ. ޘާނަވީ ސުކޫލް ނިންމާ އިމްތިހާނުތަކުން އާމިނަތު ޒަހާ ޒާހިރުވަނީ މުޅިރާއްޖެއިން3ވަނަ ޙާޞިލްކޮށްފައެވެ. މަތީ ޘާނަވީ ސުކޫލް ނިންމާ އިމްތިހާނުތަކުން މުހައްމަދު ޝަމްވީލް ވަނީ މުޅި ރާއްޖެއިން4ވަނަ ހޯދާފައެވެ.\nގުރޭޑް އެކަކުން ފެށިގެން ކޮންމެ ޓާމަކު ވެސް ކޮމެންޑެޑް ރިޕޯޓް ހޯދާފައިވާ، ޒަހާ ފާހަގަވަނީ އެސްކޫލުގައި ބޭއްވޭ އިތުރު ހަރަކާތްތަކުގައި ބައިވެރިވާ، އަދަބީ ދާއިރާއަށް ފުންނާބު އުސް ދަރިވަރެއްގެ ގޮތުގައެވެ. އެގޮތުން، ޅެން، ބަނދި، ރައިވަރު، ފަރިހި ކިޔުމުގެ އިތުރުން، ތަފާތު މަންސަތަކުގައި، ދިވެހިބަހުންނާއި އިނގިރޭސިބަހުން ފަރިތަކަމާއެކު ވާހަކަދައްކާ، ބަހުސްކޮށް ޒަހާ ވަނީ ކާމިޔާބީތައް ހާސިލުކޮށްފައެވެ. ގުރޭޑް6އިން ފެށިގެން ސްކޫލްގެ އިސް މަގާމުތަކުގައި، އިސްވާރެއްގެ ގޮތުގައި ހަރަކާތްތެރިވުމުގެ އިތުރުން، ގްރޭޑް6އިން ފެށިގެން ޕްރިފެކްޓް ބޯޑާއި، އިހަވަންދޫ ސްކޫލްގެ ސްކައުޓް ހަރަކާތުގައި އިސްވެ ޒަހާ މުރާލިކަމާއެކު ހަރަކާތްތެރިވެރިފައިވެއެވެ. 2014، 2016 އަދި 2017 ވަނަ އަހަރު ޒަހާވަނީ ކިޔެވުމަށް އެންމެ ރަނގަޅު ސްކައުޓުގެ މަގާމުވެސް ހޯދައިފައެވެ.\nދިވެހިބަހުގެ އެކަޑަމީން ބޭއްވި މަޒުމޫނު ލިޔުމުގެ ޤައުމީ މުބާރާތުގެ 13 އަހަރާއި 16 އަހަރާ ދެމެދުގެ އުމުރު ފުރާއިން، 2016 ވަނަ އަހަރު މުޅި ރާއްޖެއިން 2ވަނަ އަދި 2017 ވަނަ މުޅި ރާއްޖެއިން 1ވަނަ ހޯދައިގެން ޒަހާ ވަނީ އިހަވަންދޫ ސްކޫލަށް ރީތިނަން ވެސް ހޯދައިދީފައެވެ.\nމަތީ ޘާނަވީ ބައިން ހުރިހާ ގޮތަކުން އެންމެ މޮޅު ދަރިވަރަށް ހޮވުނު މުހައްމަދު ޝަމްވީލް ވަނީ، 2018 ވަނަ އަހަރު މަތީ ސާނަވީ ނިންމާ އިމްތިހާނުތަކުން މުޅި ރާއްޖެއިން4ވަނަ ހޯދައިގެން 2019ވަނަ އަހަރު ހައި އެޗީސްވަރސް ސްކޮލަރ ޝިޕް ހާސިލުކޮށްފައެވެ. 2017 ވަނަ އަހަރު ސާނަވީ ސުކޫލް ނިންމާ އިމްތިހާނުތަކުން ވެސް މުޅި ރާއްޖެއިން3ވަނަ ހާސިލްކޮށް އެ އަހަރު އިހަވަންދޫ ސްކޫލްގެ ސާނަވީ ބައިން ހުރިހާ ގޮތަކުން އެންމެ މޮޅު ދަރިވަރުގެ މަގާމު ވެސް ޝަމްވީލްވަނީ ހޯދާފައެވެ.\n2018 ވަނަ އަހަރު އިހަވަންދޫ ސްކޫލްގެ ހުރިހާގޮތަކުން އެންމެ ރަނގަޅު ސްކައުޓް "ބެސްޓް އޯލް ރައުންޑް ސްކައުޓަކަށް ހޮވިފައިވަނީ ހއ. އިހަވަންދޫ/ މާވިލާގޭ މޫސާ ރިލްވާން އިބްރާހީމް އެވެ. އަދި ތަޢުލީމީ ގޮތުން އެންމެ ރަނގަޅު ސްކައުޓަކަށް ހޮވިފައިވަނީ ހއ. އިހަވަންދޫ/ ހަނދުވަރީނާޒް މުހައްމަދު ނުހާދު އެވެ. ހުރިހާގޮތަކުން އެންމެ ރަނގަޅު ކެޑޭޓް ، ބެސްޓް އޯލް ރައުންޑް ކެޑޭޓަކަށް ހޮވިފައިވަނީ ހއ. އިހަވަންދޫ / ދަނބުގެ ތޫބާ އަހުމަދެވެ . ތަޢުލީމީ ގޮތުން އެންމެ ރަނގަޅު ކެޑޭޓަކަށް ހޮވިފައިވަނީ ހއ. އިހަވަންދޫ / އާހިޔާ މަޢީޝާ އަޙްމަދު ރަޝީދު އެވެ.\nމިދިޔަ އަހަރު އިހަވަންދޫ ސްކޫލުން ހާއްސަ ވަނަ ވަނައަށް ދިޔަ ދަރިވަރުންނަށް އިނާމާއި ހަނދާނީ ލިއުން ދިނުމަށް ރޭ އެ ސްކޫލުގައި ބޭއްވި ރަސްމިއްޔާތު ޝަރަފުވެރިކޮއްދެއްވައި، ހާއްސަ މަގާމުތައް ހޯދި ދަރިވަރުންނަށް ޓްރޮފީ ހަވާލުކޮށްދެއްވީ މިނިސްޓަރ އޮފް ހެލްތު ޢަބްދުﷲ އަމީނެވެ.\nމިރަސްމިއްޔާތުގައި އިހަވަންދޫ ދާއިރާގެ އިއްޒަތްތެރި މެންބަރު މުހައްމަދު ޝިފާޢު އާއި ހއ.އަތޮޅު ކައުންސިލްގެ ރައީސް އަބުދުﷲ ހުސެއިން އާއި، އިހަވަންދޫ ކައުންސިލްގެ ރައީސް މުހައްމަދު ރަޝީދާއި ފެނަކަ ކޯޕަރޭޝަން އިހަވަންދޫ ބުރާންޗްގެ ޑެޕިއުޓީ މެނޭޖަރ މުހައްމަދު ސަމީރާއި، އިހަވަންދޫ ޕޮލިސް ސްޓޭޝަން އިންޗާޖު ޕޮލިސް ސަރޖަންޓް އަލީ ނިފާޒު ވަނީ ބައިވެރިވެ ލައްވާފައެވެ.


SunOnline: Tree Top in Nizam ah dhin faruva aa medhu aaila in hiyhama jehey\ndate_range ހޯމަ 03 އޮގަސްޓް 2020\nޓްރީޓޮޕުން ނިޒާމަށް ދިން ފަރުވާއާމެދު އާއިލާއިން ހިތްހަމަޖެހޭ\nއައިޝަތު ފަރީޙާ 17 Jun 2018, 14:27\nޓްރީޓޮޕް ހޮސްޕިޓަލް -- ސަން ފޮޓޯ/ މުހައްމަދު އަފްރާހު\nމި މަހުގެ އެއްވަނަ ދުވަހު ހުޅުމާލޭގައި ހިނގި އެކްސިޑެންޓެއްގައި ސީރިއަސް އަނިޔާތަކެއް ލިބުނު ލ. ކަލައިދޫ ޕެންޒީމާގެ މުހައްމަދު ނިޒާމަށް ޓްރީޓޮޕް ހޮސްޕިޓަލުން ދިން ފަރުވާއާމެދު ހިތްހަމަޖެހޭ ކަމަށް އޭނާގެ އާއިލާއިން ބުނެފިއެވެ.\n"ސަން" އާ ވާހަކަ ދައްކަމުން ނިޒާމުގެެ ބޭބެއަކު ބުނީ ޓްރީޓޮޕުން ދިން ޚިދުމަތް "ވަރަށް ރަނގަޅު" ކަމަށެވެ.\n"ސާޖަރީވެސް ވަރަށް އަވަހަށް ހަދައިފި، ރިކަވާ ވީވަރު ވެސް ވަރަށް އަވަސް،" ނިޒާމުގެ ބޭބެ އިބްރާހިމް ނިޒާމު ބުންޏެވެ.\nހުޅުމާލެ ދެވަނަ ފިޔަހި ގައި ހިނގި މި އެކްސިޑެންޓުގައި ނިޒާމުގެ ކޯ ކަށިގަނޑު ބިނދި، މޫނަށާއި ބޮލަށް އަދި ލޮލަށްވެސް ވަނީ ބޮޑެތި އަނިޔާތަކެއް ވެފައެވެ.\nއަނިޔާތަކަށް ފަރުވާ ދިނުމަށް ޓްރީޓޮޕުންް އޭނާގެ މޫނުގެ ސާޖަރީއަކާއި ބޮލުގެ ދެ ސާޖަރީއެއް ހަދައިފައި ކަމަށް ނިޒާމުގެ ބޭބެ ބުންޏެވެ.\nސޯޝަލް މީޑިއާގައި އާންމުކޮށްފައިވާ ލިޔެކިޔުންތަކުން އެނގޭގޮތުގައި އޭނާގެ މޫނުގެ ޕްލާސްޓިކް ސާޖަރީއެއް ވަނީ ޓްރީޓޮޕުން ހަދައިފައެވެ. މީގެ އިތުރުން ނިޒާމުގެ ބޮލަށް ލިބިފައިވާ ގެއްލުމަށް ފަރުވާ ދިނުމަށް ބޮލުގެ ދެ ސާޖަރީއެއްވެސް ވަނީ ހަދައިފައެވެ. މިއީ "ސިކުނޑި ކައިރިއަށް ލޭ އެޅިފައިވާތީ" ހެދި ސާޖަރީތަކެއް ކަމަށްވެސް ނިޒާމުުގެ ބޭބެ ވަނީ ބުނެފައެވެ.\n"ސާޖަރީތައް ވެސް ވަރަށް އަވަހަށް ހެދި، ރިކަވާ ވާ ސްޕީޑުވެސް ވަރަށް އަވަސް. ޓްރީޓޮޕުން ކަންތައް ކޮށްދިނީ ވަރަށް ރަނގަޅަށް،" ނިޒާމުގެ ބޭބެ ބުންޏެވެ.\nޓްރީޓޮޕުގައި ދިން ފަރުވާއަށް 300،000 ރުފިޔާއަށް ވުރެ ބޮޑު އަދަދެއްގެ ޗާޖުކޮށް ބިލު ފޮނުވާފައިވާއިރު އާސަންދައިން ވަނީ ޕްރީ އޮތޮރައިޒޭޝަންގެ ގޮތުގައި މިހާތަނަށް 18،000 ރުފިޔާ ކަވަރުކޮށްދީފައެވެ. އާއިލާއިން މަސައްކަތްކޮށްގެން ބިލުގެ އެއްބައި ހަމަކޮށްފައިވާއިރު، އަދިވެސް 111،000 ރުފިޔާ ނުދެއްކި އެބައޮތް ކަމަށް ނިޒާމުގެ ބޭބެ ބުންޏެވެ. އޭނާ ވަނީ ނިޒާމުގެ ބިލަށް ފައިސާ ދެއްކުމަށް އާންމުންގެ އެހީ ލިބެމުން އަންނަކަން ފާހަގަކޮށްފައެވެ.\nޓްރީޓޮޕުން ދިޔައީ ކޮންމެ ދުވަހަކުވެސް ބިލަށް އަރަމުންދިޔަ މިންވަރު އާއިލާއާ ހިއްސާ ކުރަމުންނެވެ.\nނިޒާމަށް ޓްރީޓޮޕުގައި ދެ ހަފްތާ ވަންދެން ފަރުވާ ދިން އިރު މިހާރު އޭނާގެ ހާލު ސްޓޭބަލްކަމަށް އާއިލާއިން ބުނެއެވެ. ހޮސްޕިޓަލުން ޑިސްޗާޖުކުރި ނަމަވެސް ބިލަށް ފައިސާ ނުދެއްކޭތީ އަދި ހޮސްޕިޓަލުން ގެއަށް ބަދަލުކޮށްފައެއް ނުވެއެވެ.\nޓްރީޓޮޕުގައި ލޮލުގެ ފަރުވާ ނުދޭތީ، ނިޒާމުގެ ލޮލަށް ފަރުވާކުރުމަށް އިންޑިއާއަށް ދާން ޑޮކްޓަރު ލަފާދީފައިވާ ކަމަށް އާއިލާ އިން ބުނެއެވެ. ނިޒާމުގެ ލޮލަށް ލިބުނު ގެއްލުމަށް ފަރުވާކުރުމަށް ވަނީ އޭޑީކޭ ހޮސްޕިޓަލަށްވެސް ގެންގޮސްފައެވެ.\nނިޒާމްގެ ހާލަތާއި ފަރުވާގެ ކަންކަމާ ގުޅޭގޮތުން ގުޅޭގޮތުން ޓްރީޓޮޕް ހޮސްޕިޓަލާ ސުވާލުކުރުމުން ބުނީ ޕޭޝަންޓުންނާ ބެހޭ މައުލޫމާތު އެ ހޮސްޕިޓަލުން ހާމަ ނުކުރާ ކަމަށެވެ.\nއެކްސިޑެންޓު ހިނގީ ބާރު ސްޕީޑުގައި ދުއްވާފައި ދިޔަ ސައިކަލު ކޮންޓްރޯލު ނުވެގެންނެވެ. ސައިކަލު ދުއްވާފައި ދިޔައީ ހުޅުމާލެ ދެވަނަ ފިޔަވަހީގައެވެ. ހުއްދަ ނެތި ހުޅުމާލެ ދެވަނަ ފިޔަވައްސަށް ވަދެ އުޅުމަކީ މަނާކަމެކެވެ. އެކްސިޑެންޓު ހިނގީ ސައިކަލު ކޮންޓްރޯލުނުވެ މަގު ބަންދުކުރަން ޖަހާފައިވާ ހޮޅިއެއްގައި ޖެހިގެންނެވެ.\nއެކްސިޑެންޓަށްފަހު ނިިޒާމުު ފުރަތަމަ ގެންދިޔައީ ހުޅުމާލެ ހޮސްޕިޓަލަށެވެ. އެތަނުން ސީޓީ ސްކޭނު ނުހެދޭތީ ޑޮކްޓަރުން ލަފާ ދިނީ މާލެ ގެންދިއުމަށެވެ، ނަމަވެސް އާއިލާއިން ބޭނުންވެގެން އޭނާ ޓްރީޓޮޕަށް ބަދަލުކުރީއެވެ.\nހުޅުމާލެ މުޒާހަރާއިން ހައްޔަރުކުރި މީހުން ފުރުވާލައިފި\nމެދުފަންތީގެ މީހުންނަށް ހުޅުމާލޭގައި ފްލެޓުތަކެއް\nއެމްޕީއެލް ފްލެޓަކުން ވެއްޓި އަނެއްކާވެސް މީހަކު މަރުވެއްޖެ